4.  การประกอบธุรกิจในแต่ละสายผลิตภัณฑ์

การดำเนินธุรกิจของบริษัทฯ แบ่งออกเป็น 4 ประเภทหลัก ได้แก่ (1) ธุรกิจระบบขนส่งมวลชน
(2) ธุรกิจ สื่อโฆษณา (3) ธุรกิจอสังหาริมทรัพย์ และ (4) ธุรกิจบริการ

1.  ธุรกิจระบบขนส่งมวลชน

    1.  ธุรกิจให้บริการรถไฟฟ้า

จุดเด่นของรถไฟฟ้าบีทีเอส คือ

-   มีความรวดเร็ว และตรงต่อเวลา

-   มีความสะอาด

-   มีความปลอดภัยสูง เมื่อเทียบกับระบบขนส่งมวลชนอื่นๆ

-   ค่าโดยสารเป็นที่ยอมรับได้ของผู้ใช้บริการ

-   เส้นทางอยู่ย่านศูนย์กลางธุรกิจการค้า
    ซึ่งเป็นจุดหมายในการเดินทางของประชาชนเป็นจำนวนมาก

    1.  เส้นทางการให้บริการในปัจจุบัน และอัตราค่าโดยสาร

  เส้นทางการให้บริการในปัจจุบัน

บริษัทฯ ประกอบธุรกิจให้บริการรถไฟฟ้าบีทีเอสผ่านบีทีเอสซีซึ่งเป็นบริษัทย่อยที่บริษัทฯ ถือหุ้นใน
สัดส่วนร้อยละ 96.44 ของหุ้นที่จำหน่ายแล้วทั้งหมดของบีทีเอสซี
บีทีเอสซีประกอบธุรกิจให้บริการรถไฟฟ้าบีทีเอส ภายใต้สัมปทานจาก กทม.
และเป็นเจ้าของสิทธิในการใช้และให้บริการระบบรถไฟฟ้าบีทีเอสระยะทางรวมทั้งสิ้น 23.5
กิโลเมตร ประกอบด้วย สายสุขุมวิทระยะทาง 17 กิโลเมตร และสายสีลมระยะทาง 6.5
กิโลเมตร ทั้งสองสายมีสถานีรวม 23 สถานี
ซึ่งมีสถานีสยามเป็นสถานีร่วมสำหรับเชื่อมต่อระหว่างสองสาย

-   สายสุขุมวิท เริ่มต้นจาก ถนนสุขุมวิทซอย 77 วิ่งผ่านถนนสายหลัก เช่น สุขุมวิท เพลินจิต
    พระราม 1 พญาไท พหลโยธิน และสิ้นสุดที่หมอชิต รวมทั้งสิ้น 17 สถานี

-   สายสีลม เริ่มต้นจาก สะพานตากสินฝั่งเจริญกรุง วิ่งผ่านถนนสายหลัก เช่น สาทร สีลม
    ราชดำริ พระราม 1 และสิ้นสุดที่สนามกีฬาแห่งชาติใกล้ถนนบรรทัดทอง รวมทั้งสิ้น 7 สถานี

สายสุขุมวิท และ สายสีลม วิ่งขนานกันทั้งหมดเป็นระยะทาง 800 เมตร บนถนนพระราม 1
ซึ่งในเส้นทางบนช่วงนี้มีสถานีเชื่อมต่อระหว่าง 2 สายที่สถานีสยาม ดังแผนที่ที่แสดงไว้ด้านล่างนี้
ซึ่งแสดงเส้นทางการเดินรถของระบบรถไฟฟ้าบีทีเอสและการเชื่อมต่อกับระบบการขนส่งสาธารณะอื่นๆ

[]

  ส่วนต่อขยายของ กทม.

สำหรับส่วนต่อขยายสายสีลม ต่อจากสถานีสะพานตากสิน ระยะทาง 2.2 กิโลเมตร มีสถานีรวม 2
สถานี ได้แก่ สถานีกรุงธนบุรี และ สถานีวงเวียนใหญ่ ซึ่งเปิดให้บริการประชาชนเมื่อวันที่ 15
พฤษภาคม 2552

สำหรับส่วนต่อขยายสายสุขุมวิท ตอนที่ 1 จากซอยสุขุมวิท 85 ถึง ซอยสุขุมวิท 107 ระยะทาง
5.25 กิโลเมตร มีสถานีรวม 5 สถานี ได้แก่ สถานีบางจาก สถานีปุณณวิถี สถานีอุดมสุข
สถานีบางนา และสถานีแบริ่ง ได้เปิดให้บริการประชาชนเมื่อวันที่ 12 สิงหาคม 2554

ส่วนต่อขยายทั้งสองสายนี้ กทม. เป็นผู้ลงทุนก่อสร้างงานโครงสร้างระบบ (Civil Works)
และระบบไฟฟ้าและเครื่องกล (Electrical and Mechanical Works) (รายละเอียดตาม ข้อ
4.1.1.2 ส่วนต่อขยายในปัจจุบัน) โดยบีทีเอสซีเป็นผู้ให้บริการเดินรถ
และซ่อมบำรุงในส่วนต่อขยายทั้ง 2 สายดังกล่าว

ในปี 2554/55 ระบบรถไฟฟ้าบีทีเอสให้บริการผู้โดยสาร 176.04 ล้านคน
คิดเป็นจำนวนผู้โดยสารเฉลี่ย 541,637 คนต่อวันทำงาน
ซึ่งสูงที่สุดตั้งแต่ระบบรถไฟฟ้าบีทีเอสเปิดให้บริการมา ตั้งแต่ระบบรถไฟฟ้าบีทีเอสเริ่มเปิดให้บริการ
จำนวนผู้โดยสารในระบบรถไฟฟ้าบีทีเอสและรายได้ค่าโดยสารได้เพิ่มขึ้นอย่างต่อเนื่อง
(ตามตารางแสดงข้อมูลผู้โดยสารที่แสดงไว้ด้านล่าง) ในปี 2550/51
ซึ่งนับเป็นปีบัญชีแรกที่จำนวนผู้โดยสารมีการปรับตัวลดลงนับแต่ระบบรถไฟฟ้า บีทีเอสให้บริการตั้งแต่ปี
2542 โดยส่วนหนึ่งเป็นผลมาจากความไม่แน่นอนทางการเมือง
ซึ่งรวมถึงการทำรัฐประหารในเดือนกันยายน 2549 และเหตุการณ์ระเบิดในกรุงเทพฯ
ในช่วงปลายปี 2549 จำนวนผู้โดยสารในช่วงปีปฏิทิน 2550 (มกราคม 2550 ถึงธันวาคม 2550)
จึงลดลงจากช่วงเวลาเดียวกันในปีก่อนหน้า ทำให้ปี 2550/51 จำนวนผู้โดยสารลดลงร้อยละ 3.9

อย่างไรก็ตาม ในปี 2551/52 จำนวนผู้โดยสารกลับมาเพิ่มสูงขึ้นอีกครั้ง
โดยจำนวนผู้โดยสารเพิ่มขึ้นร้อยละ 2.1 เมื่อเทียบกับช่วงเวลาเดียวกันในปี 2550/51
เป็นผลมาจากการคลายความกังวลของประชาชนต่อสถานการณ์ไม่ปกติที่เกิดขึ้นในช่วงก่อนหน้านี้
ประกอบกับตลอดแนวเส้นทางรถไฟฟ้าบีทีเอสยังคงมีการพัฒนาโครงการอสังหาริมทรัพย์เพิ่มขึ้น
ส่วนในปี 2552/53 นั้น จำนวนผู้โดยสารเพิ่มขึ้นร้อยละ 6.3 จากงวดเดียวกันในปี 2551/52

ในปี 2553/54 จำนวนผู้โดยสารเพิ่มขึ้นร้อยละ 2.7 จากงวดเดียวกันของปีก่อน
แม้ว่าบีทีเอสซีได้รับผลกระทบจากปัญหาความไม่สงบทางการเมืองภายในประเทศ
ทำให้รถไฟฟ้าต้องหยุดเดินรถเป็นเวลา 8 วันเต็ม และลดช่วงเวลาการให้บริการลงเป็นจำนวน 20
วัน หากแยกวิเคราะห์งวด 3 เดือน ตั้งแต่วันที่ 1 เมษายน 2553 ถึงวันที่ 30 มิถุนายน 2553
และงวด 9 เดือน ตั้งแต่วันที่ 1 กรกฎาคม 2553 ถึง 31 มีนาคม 2554 จะเห็นว่าในงวด 3
เดือนสิ้นสุด 30 มิถุนายน 2553 จำนวนผู้โดยสารลดลงร้อยละ 16.2 จากงวดเดียวกันในปีก่อน
ส่วนในงวด 9 เดือนสิ้นสุด 31 มีนาคม 2554 เริ่มเข้าสู่ภาวะปกติ
โดยจำนวนผู้โดยสารเพิ่มขึ้นร้อยละ 5.6 จากงวดเดียวกันของปีก่อน

ในปี 2554/55 จำนวนผู้โดยสารเพิ่มขึ้นร้อยละ 21.2 จากงวดเดียวกันของปีก่อน
แม้ว่าจะเกิดอุทกภัยในช่วงเดือนตุลาคม – พฤศจิกายน 2554
โดยมีสถานีหมอชิตเพียงแห่งเดียวที่ได้รับผลกระทบโดยตรงจากเหตุอุทกภัยดังกล่าว และ
บีทีเอสซีก็ยังคงสามารถเปิดให้บริการตามปกติได้ในช่วงดังกล่าว

ตารางแสดงข้อมูลผู้โดยสารและอัตราค่าโดยสารเฉลี่ย

[TABLE]

ที่มา: งบการเงินของบีทีเอสซี

(1) ไม่นับรวมวันที่ปิดให้บริการ 8 วัน แต่นับรวมวันที่ลดการให้บริการอีก 20 วัน
ในช่วงการชุมนุมระหว่างเดือนเมษายน – พฤษภาคม 2553

อัตราค่าโดยสาร

บีทีเอสซีจัดเก็บค่าโดยสารตามระยะทางของการเดินทาง (Distance Related Fare)
ปัจจุบันอัตราค่าโดยสารที่เรียกเก็บได้ (Effective Fare)
ถูกกำหนดเป็นขั้นบันไดตามจำนวนสถานีที่ผู้โดยสารเดินทาง ซึ่งกำหนดอยู่ระหว่าง 15 ถึง 40 บาท
ดังตารางด้านล่าง โดยบีทีเอสซีอาจให้ส่วนลดตามแผนส่งเสริมการขายเป็นคราวๆ ไป

  -------------------- ------ --- ---- --- ---- --- ---- --- ---- --- ---- ---- ------
                       สถานี                                                     

                       0      1   2    3   4    5   6    7   8    9   10   11   12
                                                                                ขึ้นไป

  ค่าโดยสาร (บาท)       15         20       25       30       35       40        
  -------------------- ------ --- ---- --- ---- --- ---- --- ---- --- ---- ---- ------

ภายใต้ข้อกำหนดในสัญญาสัมปทาน การปรับขึ้นค่าโดยสารที่เรียกเก็บได้ (Effective Fare)
จะต้องมีระยะเวลาห่างกับการปรับค่าโดยสารที่เรียกเก็บได้ในครั้งก่อนหน้าไม่น้อยกว่า 18 เดือน
โดยบีทีเอสซีสามารถปรับ
ค่าโดยสารที่เรียกเก็บได้ไม่เกินเพดานอัตราค่าโดยสารสูงสุดที่อาจเรียกเก็บได้ (Authorized
Fare) แต่ถ้าบีทีเอสซีต้องการปรับค่าโดยสารที่เรียกเก็บได้ในช่วงเวลาน้อยกว่าระยะเวลา 18
เดือน บีทีเอสซีต้องได้รับการอนุมัติการปรับจากกทม. ก่อน อนึ่ง
ในการปรับราคาค่าโดยสารที่เรียกเก็บได้ บีทีเอสซีจะต้องแจ้งให้กทม.
และประชาชนทั่วไปทราบเป็นลายลักษณ์อักษรถึงค่าโดยสารที่จะเรียกเก็บล่วงหน้าอย่างน้อย 30
วันก่อนวันที่ค่าโดยสารที่เรียกเก็บได้ใหม่นั้นจะมีผลบังคับใช้

ทั้งนี้ตามสัญญาสัมปทาน เพดานอัตราค่าโดยสารสูงสุดที่บีทีเอสซีอาจเรียกเก็บได้ (Authorized
fare) สามารถปรับได้ 2 วิธี คือ

-   การปรับปกติ
    บีทีเอสซีสามารถขอปรับขึ้นเพดานอัตราค่าโดยสารสูงสุดที่เรียกเก็บได้เพิ่มขึ้นไม่เกินร้อยละ 7
    ของอัตราเดิม ในกรณีที่ดัชนีราคาผู้บริโภคชุดประจำเดือนทั่วไปสำหรับเขตกรุงเทพฯ (“ดัชนี”)
    (Consumer Price Index: CPI for Bangkok)
    จากการสำรวจของกระทรวงพาณิชย์เดือนใด มีค่าเท่ากับหรือสูงกว่าร้อยละ 5
    ของดัชนีอ้างอิงของเดือนใดที่ผ่านมาแล้วไม่น้อยกว่า 12 เดือน (ดัชนีอ้างอิง หมายถึง
    ดัชนีที่ใช้ในการปรับเพดานอัตราค่าโดยสารสูงสุดที่อาจเรียกเก็บได้ครั้งหลังสุด)

-   การปรับกรณีพิเศษ เมื่อเกิดเหตุการณ์ใดเหตุการณ์หนึ่งดังต่อไปนี้

-   ดัชนีของเดือนหนึ่งเดือนใดมีการเปลี่ยนแปลงเพิ่มขึ้นหรือลดลงเกินกว่าร้อยละ 9
    เทียบกับดัชนีอ้างอิงของเดือนใดที่ผ่านมาแล้วไม่น้อยกว่า 12 เดือน

-   อัตราแลกเปลี่ยนระหว่างสกุลเงินบาทและเงินเหรียญสหรัฐ
    สูงหรือต่ำกว่าอัตราแลกเปลี่ยนอ้างอิงเกินกว่าร้อยละ 10 (อัตราแลกเปลี่ยนอ้างอิงหมายถึง
    อัตราแลกเปลี่ยนที่ธนาคารแห่งประเทศไทยประกาศ
    ที่ใช้ในการปรับเพดานอัตราค่าโดยสารสูงสุดที่อาจเรียกเก็บได้ครั้งหลังสุด ซึ่งเท่ากับ 39.884
    บาท ต่อ 1 เหรียญสหรัฐ)

-   อัตราดอกเบี้ยเงินกู้เงินตราต่างประเทศและในประเทศของบีทีเอสซี
    สูงหรือต่ำกว่าอัตราดอกเบี้ยอ้างอิงเกินกว่าร้อยละ 10
    (อัตราดอกเบี้ยในประเทศอ้างอิงหมายถึง
    อัตราดอกเบี้ยโดยเฉลี่ยของอัตราดอกเบี้ยลูกค้าชั้นดีของธนาคารกรุงเทพ ธนาคารกรุงไทย
    ธนาคารกสิกรไทย และธนาคารไทยพาณิชย์
    ที่ใช้ในการปรับเพดานอัตราค่าโดยสารสูงสุดที่อาจเรียกเก็บได้ครั้งหลังสุด
    และอัตราดอกเบี้ยต่างประเทศอ้างอิง หมายถึง
    อัตราดอกเบี้ยสำหรับการกู้เงินระหว่างธนาคารในตลาดเงินในกรุงลอนดอน (LIBOR)
    ที่ใช้ในการปรับเพดานอัตราค่าโดยสารสูงสุดที่อาจเรียกเก็บได้ครั้งหลังสุด)

-   บีทีเอสซีรับภาระค่าไฟฟ้าที่สูงขึ้นหรือลดลงอย่างมาก

-   บีทีเอสซีลงทุนเพิ่มขึ้นมากนอกเหนือขอบเขตของงานที่กำหนดไว้ในสัญญาสัมปทาน

-   บีทีเอสซีมีความเสี่ยงที่เป็นข้อยกเว้น (Exceptional Risk)
    ตามที่ระบุไว้ในสัญญาสัมปทานเกิดขึ้น

ทั้งนี้ การปรับเพดานอัตราค่าโดยสารสูงสุดที่อาจเรียกเก็บได้ในกรณีพิเศษนั้น
คู่สัญญาต้องเห็นชอบด้วยกันทั้งสองฝ่าย แต่ถ้าไม่สามารถตกลงกันได้ภายใน 30 วัน
ให้เสนอเรื่องไปยังคณะกรรมการที่ปรึกษา (Advisory Committee) เป็นผู้วินิจฉัย
คณะกรรมการดังกล่าวประกอบด้วย กรรมการจากบีทีเอสซี 2 ท่าน คณะกรรมการจากกทม. 2 ท่าน
และกรรมการอิสระที่ได้รับแต่งตั้งจากกรรมการทั้ง 4 ท่านดังกล่าว อีก 3 ท่าน
และหากคณะกรรมการที่ปรึกษาเห็นชอบให้ปรับเพดานอัตราค่าโดยสารสูงสุดที่อาจเรียกเก็บได้แล้ว
แต่รัฐบาลมีนโยบายจะตรึงราคาค่าโดยสารเพื่อความเหมาะสมแก่สภาวการณ์
บีทีเอสซีก็จะยังไม่สามารถปรับเพดานอัตราค่าโดยสารสูงสุดที่อาจเรียกเก็บได้
โดยฝ่ายรัฐบาลจะจัดมาตรการทดแทน
ตามความเหมาะสมแก่ความเสียหายที่เกิดขึ้นแก่บีทีเอสซีจากการที่บีทีเอสซีไม่ปรับค่าโดยสารที่เรียกเก็บขึ้น

เมื่อวันที่ 1 กุมภาพันธ์ 2555
บีทีเอสซีได้รับการอนุมัติให้ปรับเพดานอัตราค่าโดยสารสูงสุดที่อาจเรียกเก็บได้ในอัตราระหว่าง
18.79 – 56.36 บาท

1.  ส่วนต่อขยายในปัจจุบัน

จากความสำเร็จของรถไฟฟ้าบีทีเอส ทางรัฐบาลและกทม.
ได้มีนโยบายที่จะลงทุนในโครงการก่อสร้างระบบขนส่งมวลชน
เพื่อให้บริการแก่ประชาชนในกรุงเทพฯ และปริมณฑล ซึ่งโครงการลงทุนเหล่านี้
รวมไปถึงส่วนต่อขยายเส้นทางการให้บริการของระบบรถไฟฟ้าบีทีเอส (สายสีเขียว)
โดยส่วนต่อขยายแรกที่แล้วเสร็จและเปิดให้บริการแล้วคือ ส่วนต่อขยายสายสีลมระยะทาง 2.2
กิโลเมตร และส่วนต่อขยายส่วนที่ 2 คือส่วนต่อขยายสายสุขุมวิท ตอนที่ 1 ระยะทาง 5.25
กิโลเมตร

ส่วนต่อขยายสายสีลมระยะทาง 2.2 กิโลเมตร
จากสถานีสะพานตากสินข้ามแม่น้ำเจ้าพระยาสู่วงเวียนใหญ่ ในส่วนต่อขยายสายสีลมมีสถานีรวม 2
สถานี ได้แก่ สถานีกรุงธนบุรี และสถานีวงเวียนใหญ่ ส่วนต่อขยายสายสุขุมวิทตอนที่ 1 ระยะทาง
5.25 กิโลเมตร จากซอยสุขุมวิท 85 ถึง ซอยสุขุมวิท 107 มีสถานีรวม 5 สถานี ได้แก่ สถานี
บางจาก สถานีปุณณวิถี สถานีอุดมสุข สถานีบางนา และสถานีแบริ่ง โดยกทม.
เป็นผู้ลงทุนก่อสร้างงานโครงสร้างระบบ (Civil Works) และระบบไฟฟ้าและเครื่องกล
(Electrical and Mechanical Works) และจัดหาเอกชนมาเป็น ผู้รับจ้างเดินรถ
และซ่อมบำรุงระบบผ่านกรุงเทพธนาคม

บีทีเอสซีได้เข้าลงนามในสัญญาการให้บริการเดินรถและซ่อมบำรุง
โครงการระบบขนส่งมวลชนกรุงเทพมหานครกับกรุงเทพธนาคม เมื่อวันที่ 3 พฤษภาคม 2555
ภายใต้สัญญาการให้บริการเดินรถระยะยาวดังกล่าว
บีทีเอสซีจะเป็นผู้ให้บริการเดินรถและซ่อมบำรุงรักษาโครงการระบบขนส่งมวลชนกรุงเทพมหานครทั้งหมดจนถึงปี
2585 ซึ่งเส้นทางในโครงการระบบขนส่งมวลชนกรุงเทพมหานคร ประกอบด้วย
ส่วนต่อขยายสายสีลม ช่วงสะพาน ตากสิน-วงเวียนใหญ่ และ ช่วงวงเวียนใหญ่-บางหว้า
(ซึ่งจะเริ่มตั้งแต่เปิดให้บริการเป็นต้นไป) (ระยะทางรวม 7.50 กิโลเมตร)
และส่วนต่อขยายสายสุขุมวิท ช่วงอ่อนนุช-แบริ่ง (ระยะทางรวม 5.25 กิโลเมตร)
และจะรวมเส้นทางเดิมของสัมปทานภายหลังครบกำหนดอายุสัมปทานในวันที่ 4 ธันวาคม 2572
(ระยะทางรวม 23.50 กิโลเมตร) ทั้งนี้ การให้บริการเดินรถจะเริ่มดำเนินการตั้งแต่วันที่ 8
พฤษภาคม 2555 จนถึงวันที่ 2 พฤษภาคม 2585 โดยบีทีเอสซีจะได้รับค่าจ้างรายปี
(ชำระให้เป็นรายเดือน)
จากกรุงเทพธนาคมสำหรับการให้บริการเดินรถและซ่อมบำรุงตลอดระยะเวลา 30 ปี

สัญญาการให้บริการเดินรถระยะยาวฉบับใหม่นี้ จะนำมาใช้แทนสัญญาระยะสั้นที่ทำไว้เดิม
และจะทำให้
บีทีเอสซีเป็นผู้ได้สิทธิในการให้บริการเดินรถและซ่อมบำรุงโครงการระบบขนส่งมวลชนกรุงเทพมหานครทั้งหมดเป็นระยะเวลา
30 ปี โดยจะเริ่มดำเนินการตั้งแต่วันที่ 8 พฤษภาคม 2555 ไปจนถึงวันที่ 2 พฤษภาคม 2585 ทั้งนี้
หน้าที่ของบีทีเอสซีตามสัญญาการให้บริการเดินรถระยะยาวฉบับใหม่นี้ จะรวมถึง การจัดหารถไฟฟ้า
การให้บริการ เดินรถ การบริหาร และการซ่อมบำรุงระบบรถไฟฟ้า การจัดเก็บค่าโดยสาร
ตลอดจนการบริหารสะพานทางเดินเชื่อมต่อสถานี และพื้นที่จอดแล้วจร

2.  ส่วนต่อขยายสายสีลม (วงเวียนใหญ่ – บางหว้า)

กทม. เป็นผู้ลงทุนในงานโครงสร้างและระบบไฟฟ้าและเครื่องกล
และจัดหาเอกชนมาเป็นผู้รับจ้างเดินรถ และซ่อมบำรุงระบบผ่านกรุงเทพธนาคม ในส่วนต่อขยายสีลม
(วงเวียนใหญ่-บางหว้า) ระยะทาง 5.3 กิโลเมตร มีสถานีรวม 4 สถานี ได้แก่ สถานีโพธิ์นิมิตร
สถานีตลาดพลู สถานีวุฒากาศ และสถานีบางหว้า

เมื่อวันที่ 7 ตุลาคม 2554 บีทีเอสซีได้ลงนามในสัญญาการให้บริการเดินรถและซ่อมบำรุง
โครงการระบบขนส่งมวลชนกรุงเทพมหานคร ส่วนต่อขยายสายสีลม (วงเวียนใหญ่-บางหว้า)
ระยะทาง 5.3 กิโลเมตร โดยบีทีเอสซีมีหน้าที่ให้บริการเดินรถ บริหาร
และบำรุงรักษาส่วนต่อขยายสายสีลม (วงเวียนใหญ่-บางหว้า)
ตามมาตรฐานการให้บริการที่ระบุไว้ในสัญญา ซึ่งต่อมาในวันที่ 3 พฤษภาคม 2555
บีทีเอสซีได้ลงนามสัญญาการให้บริการเดินรถและซ่อมบำรุง
โครงการระบบขนส่งมวลชนกรุงเทพมหานคร กับกรุงเทพธนาคม
ซึ่งสัญญานี้จะทดแทนสัญญาเดินรถระยะสั้นเดิมที่ได้ลงนามไว้เมื่อวันที่ 7 ตุลาคม 2554

ปัจจุบัน กทม.
ได้ดำเนินการก่อสร้างทางวิ่งเสร็จสิ้นแล้วและอยู่ระหว่างการดำเนินงานในส่วนงานก่อสร้างสถานี
งานวางรางระบบไฟฟ้าและเครื่องกล โดยได้มอบหมายให้กรุงเทพธนาคม
เป็นผู้รับผิดชอบซึ่งคาดว่าจะสามารถเปิดให้บริการได้ในปี 2555

3.  แผนการขยายเส้นทางการเดินรถของกทม.
    และภาครัฐในส่วนที่ต่อจากเส้นทางในปัจจุบันของระบบรถไฟฟ้าบีทีเอส (สายสีเขียว)

[]

-   ส่วนต่อขยายหมอชิต – สะพานใหม่ และส่วนต่อขยายแบริ่ง – สมุทรปราการ
    ส่วนต่อขยายของสายสุขุมวิท จากสถานีหมอชิตสู่สะพานใหม่ ระยะทาง 12 กิโลเมตร
    และจากสถานีแบริ่งสู่สมุทรปราการ ระยะทาง 13 กิโลเมตร

  ส่วนต่อขยายสายดังกล่าวได้รับการอนุมัติจากคณะรัฐมนตรีแล้ว โดยทางรัฐบาลมอบหมายให้ รฟม.
  เป็นผู้ลงทุนในงานโครงสร้างและคาดว่าจะให้ผู้ประกอบการภาคเอกชนลงทุนในส่วนของระบบไฟฟ้าและเครื่องกล
  การเดินรถ การจัดเก็บค่าโดยสาร และการซ่อมบำรุง ซึ่งเป็นรูปแบบเดียวกับรถไฟฟ้าสายสีม่วง
  โดยกทม.
  มีแผนการที่จะร่วมบริหารการเดินรถและจะจัดให้มีการเชื่อมต่อกับระบบขนส่งมวลชนอื่นเพื่อให้เกิดความสะดวกแก่ผู้โดยสาร

บีทีเอสซีมีข้อได้เปรียบในการดำเนินงานในส่วนต่อขยายนี้
เนื่องจากสามารถสร้างความสะดวกให้กับผู้โดยสารในการเดินทางทำให้ไม่ต้องมีการเปลี่ยนถ่ายขบวนรถและบีทีเอสซีเชื่อว่าบีทีเอสซีจะมีค่าใช้จ่ายในการลงทุนและดำเนินการต่ำกว่าผู้ประกอบการรายอื่นที่ต้องมีการลงทุนศูนย์ควบคุมและระบบต่าง
ๆ ใหม่ทั้งหมด ในขณะที่ บีทีเอสซีสามารถใช้ประโยชน์ร่วมกันกับระบบที่มีอยู่เดิมได้

นอกจากนั้น บีทีเอสซียังมีสิทธิตามสัญญาสัมปทานในการดำเนินงานในเส้นทางใหม่ก่อนบุคคลอื่น
กล่าวคือ หากกทม. มีความประสงค์ที่จะดำเนินการเส้นทางเพิ่มเติมในระหว่างอายุสัญญาสัมปทาน
หรือจะขยายเส้นทางจากระบบรถไฟฟ้าบีทีเอส บีทีเอสซีจะมีสิทธิเป็นรายแรกที่จะเจรจากับกทม.
เพื่อขอรับสิทธิทำการและดำเนินการเส้นทางใหม่ดังกล่าว
หากบีทีเอสซียินดีรับเงื่อนไขที่ดีที่สุดที่มีข้อเสนอต่อกทม.

1.  ระบบการดำเนินการและการให้บริการรถไฟฟ้า

    1.  รางรถไฟ (Trackwork)

รถไฟฟ้าบีทีเอสวิ่งอยู่บนรางคู่ยกระดับสูงประมาณ 12 เมตรเหนือพื้นถนน
รางรถไฟวางอยู่บนหมอนรับรางที่เป็นคอนกรีตซึ่งหล่ออยู่บนคานสะพาน (Viaduct)
ซึ่งรองรับด้วยเสาโครงสร้างคอนกรีตเสริมเหล็ก โดยเสาแต่ละต้นนั้น ตั้งอยู่บนเสาเข็มลึกประมาณ
55 เมตร และมีระยะห่างระหว่างกันประมาณ 30-35 เมตร
หรือมากกว่าสำหรับเสาที่อยู่บริเวณทางแยก ส่วนรางนั้นทำด้วยเหล็ก
และมีรางที่สามวางขนานกับทางวิ่งรถไฟฟ้าเพื่อจ่ายไฟฟ้าให้ขบวนรถ
ตัวรางจ่ายกระแสไฟฟ้านั้นทำจากเหล็กปลอดสนิมและอลูมิเนียม ปิดครอบด้วยโลหะอีกชั้นหนึ่ง
เพื่อความสวยงามและความปลอดภัย

2.  ขบวนรถไฟฟ้า (Rolling Stock)

ในปัจจุบันบีทีเอสซีมีขบวนรถไฟฟ้าทั้งสิ้น 47 ขบวน
โดยขบวนรถไฟฟ้าทั้งหมดได้ถูกออกแบบให้ใช้งานกับสภาวะของกรุงเทพมหานครโดยเฉพาะ
ขบวนรถไฟฟ้า 1 ขบวน ประกอบด้วยตู้โดยสารจำนวน 3 ตู้ และ 4 ตู้ต่อขบวน โดยขบวนรถชนิด 3
ตู้มีจำนวน 35 ขบวน แต่ละขบวนสามารถรับผู้โดยสารได้สูงสุด 1,106 คน แบ่งเป็นผู้โดยสารนั่ง
126 คน และผู้โดยสารยืน 980 คน และชนิด 4 ตู้มีจำนวน 12 ขบวน
แต่ละขบวนสามารถรับผู้โดยสารได้สูงสุด 1,490 คน แบ่งเป็นผู้โดยสารนั่ง 168 คน
และผู้โดยสารยืน 1,322 คน ทั้งนี้ได้มีการออกแบบให้ รถไฟฟ้าสามารถเพิ่มตู้โดยสารขึ้นได้เป็น 6
ตู้ต่อขบวน ตู้โดยสารทุกตู้ติดตั้งเครื่องปรับอากาศ
และมีการเชื่อมต่อตู้โดยสารด้วยทางเดินภายในขบวนรถ
เพื่อให้ผู้โดยสารสามารถเดินระหว่างขบวนรถไฟฟ้าได้

ขบวนรถไฟฟ้าใช้มอเตอร์ไฟฟ้ากระแสสลับในการขับเคลื่อน โดยจะรับกระแสไฟฟ้าตรงที่แรงดันไฟฟ้า
750 โวลต์ จากรางที่สาม (Third Rail System) ซึ่งวางขนานกับทางวิ่งรถไฟฟ้า
รถไฟฟ้ามีความเร็วเฉลี่ยในการให้บริการรวมเวลาจอดรับ-ส่งผู้โดยสารอยู่ที่ประมาณ 35
กิโลเมตรต่อชั่วโมง และสามารถขับเคลื่อนด้วยความเร็วสูงสุด 80 กิโลเมตรต่อชั่วโมง
ระบบล้อใช้ล้อชนิดที่มีการติดตั้งอุปกรณ์ช่วยลดเสียง

เพื่อรองรับจำนวนผู้โดยสารที่จะเพิ่มขึ้นจากการเปิดให้บริการของส่วนต่อขยายสายสุขุมวิท
จากสถานีอ่อนนุช ถึงแบริ่ง บีทีเอสซีได้ลงนามสัญญาซื้อรถไฟฟ้าเพิ่มเติมอีก 35 ตู้
จากซีเมนส์ในเดือนกันยายน 2553 เพื่อเพิ่มตู้โดยสารของรถไฟฟ้า 35 ขบวนเดิมให้เป็น 4
ตู้ต่อขบวน โดยคาดว่าจะทยอยนำตู้รถไฟฟ้าดังกล่าวเข้ามาใน
เดือนสิงหาคม 2555

นอกจากนี้ บีทีเอสซียังได้ทำการสั่งซื้อรถไฟฟ้าเพิ่มเติมอีก 5 ขบวน ขบวนละ 4 ตู้ รวมจำนวน 20
ตู้โดยสาร จากซีอาร์ซี เพื่อรองรับส่วนต่อขยายสายสีลม จากวงเวียนใหญ่ไปบางหว้า
ซึ่งซีอาร์ซีจะทยอยนำรถไฟฟ้าเข้ามาประเทศไทยในปลายปี 2556

3.  สถานีรถไฟฟ้า

ระบบรถไฟฟ้าบีทีเอสมีสถานียกระดับรวม 23 สถานี (ไม่รวมส่วนต่อขยาย)
ทั้งสองสายนั้นมีจุดเชื่อมต่อที่สถานีสยาม
สถานีรถไฟฟ้าบีทีเอสได้รับการออกแบบให้หลบเลี่ยงสาธารณูปโภคทั้งใต้ดินและบนดิน
โดยที่ยังคงรักษาผิวการจราจรบนถนนไว้มากที่สุด
ตัวสถานีได้รับการออกแบบให้มีโครงสร้างแบบเสาเดียว มีความยาวประมาณ 150 เมตร
โครงสร้างของสถานีแบ่งออกเป็น 3 ชั้น ด้วยกันคือ

-   ชั้นพื้นถนนเป็นชั้นล่างสุดของสถานีอยู่ระดับเดียวกับพื้นถนน
    ซึ่งเป็นทางเข้าสู่บริเวณสำหรับผู้โดยสาร โดยมีทั้งบันได บันไดเลื่อน และลิฟต์ (บางสถานี)
    นำผู้โดยสารไปยังชั้นจำหน่ายบัตรโดยสาร นอกจากนี้ ยังเป็นที่เก็บอุปกรณ์ต่างๆ ได้แก่
    เครื่องกำเนิดไฟฟ้า ถังเก็บน้ำมันเชื้อเพลิง ปั๊มการส่งจ่ายน้ำ และถังเก็บน้ำ เป็นต้น

-   ชั้นจำหน่ายบัตรโดยสาร อยู่สูงกว่าระดับพื้นถนน และเป็นส่วนที่นำผู้โดยสารไปยังชั้นชานชาลา
    โดยพื้นที่ส่วนนี้จะมีที่ติดต่อสอบถาม ที่จำหน่ายบัตรประเภทเติมเงิน
    เครื่องจำหน่ายบัตรโดยสารอัตโนมัติ ร้านค้า ตู้เอทีเอ็ม ร้านขายอาหารเล็กๆ ชนิดนำกลับบ้าน
    รวมถึงสิ่งอำนวยความสะดวกต่างๆ ให้บริการอยู่
    ซึ่งบริเวณนี้เป็นพื้นที่สำหรับผู้โดยสารที่ยังไม่ได้ชำระค่าโดยสาร
    เมื่อผู้โดยสารชำระค่าโดยสารแล้ว จึงจะสามารถเข้าสู่พื้นที่ชั้นใน
    นอกเหนือจากส่วนบันไดและบันไดเลื่อนไปยังชานชาลาชั้นบนแล้ว ในส่วนนี้ยังมีร้านค้าอีก เช่น
    ร้านขายหนังสือพิมพ์และนิตยสาร รวมถึงพื้นที่ที่เข้าได้เฉพาะพนักงานของบีทีเอสซี เช่น
    ห้องควบคุม

-   ชั้นชานชาลา เป็นชั้นที่สูงที่สุด สถานีทั่วไปจะมีชานชาลาอยู่ด้านข้าง
    และมีรางรถไฟฟ้าอยู่ตรงกลาง ยกเว้นสถานีสยาม ซึ่งจะมีชานชาลา 2 ชั้น โดยแต่ละชั้น
    ชานชาลาจะอยู่ตรงกลางระหว่างรางรถไฟฟ้าสองราง
    เพื่อให้ผู้โดยสารสามารถเปลี่ยนเส้นทางโดยสารระหว่าง 2 สายได้

เพื่อความสะดวกของผู้โดยสารที่เป็นผู้พิการ กทม. ได้จัดสร้างลิฟต์ในสถานี 5 แห่ง ได้แก่
สถานีหมอชิต สยาม อโศก อ่อนนุช และช่องนนทรี โดยบีทีเอสซีมีหน้าที่ในการดูแลรักษาลิฟต์ดังกล่าว
และอยู่ระหว่างดำเนินการเพื่อก่อสร้างและติดตั้งเพิ่มเติมให้ครบทุกสถานีโดยกทม.

สถานีทุกสถานีของบีทีเอสซี ได้ติดตั้งระบบเตือน ป้องกัน และระงับอัคคีภัย
โดยเฉพาะส่วนของอาคารที่มีความเสี่ยงต่ออัคคีภัยสูง เช่น ห้องเครื่อง
จะมีการติดตั้งระบบดับเพลิงอัตโนมัติด้วยการฉีดน้ำ (Sprinkler System)
หรือแบบใช้ก๊าซคาร์บอนไดออกไซด์ (โปรดดูรายละเอียดในหัวข้อ 4.1.1.5.10 และ
4.1.1.5.11) สถานีทั้งหมดได้ติดตั้งเครื่องกำเนิดไฟฟ้าสำรองอยู่ภายในสถานี
นอกจากนี้ประมาณครึ่งหนึ่งของสถานีทั้งหมดจะมีสถานีรับไฟฟ้าเพื่อจ่ายให้กับรางที่สาม (Third
Rail) เพื่อใช้เป็นพลังงานในการขับเคลื่อนรถไฟฟ้าอีกด้วย
ในแต่ละสถานีจะมีนายสถานีซึ่งมีหน้าที่ดูแลให้ระบบดำเนินงานด้วยความปลอดภัยและมีประสิทธิภาพโดยจะติดตามข้อมูลจากโทรทัศน์วงจรปิด
และทำการสื่อสารกับผู้โดยสารและผู้ควบคุมเส้นทาง

บีทีเอสซีเล็งเห็นความสำคัญในการรณรงค์ให้นักท่องเที่ยวมาใช้บริการรถไฟฟ้า
สำหรับการเดินทางในกรุงเทพฯ บีทีเอสซีจึงได้ให้บริการศูนย์ข้อมูลสำหรับนักท่องเที่ยวที่สถานีสยาม
พญาไท และ สะพานตากสิน โดยนักท่องเที่ยวสามารถขอบริการข้อมูลเกี่ยวกับสถานที่ท่องเที่ยว
และการเดินทางในกรุงเทพฯ
บริการของศูนย์ข้อมูลสำหรับนักท่องเที่ยวนั้นรวมไปถึงบริการล่องเรือในแม่น้ำเจ้าพระยา
บริการโทรศัพท์ทางไกล บริการอินเตอร์เน็ต และการจำหน่ายสินค้าที่ระลึก
โดยศูนย์ข้อมูลสำหรับนักท่องเที่ยวเปิดทำการทุกวันตั้งแต่ 8.00 น. ถึง 20.00 น.

สถานีต่างๆ ของบีทีเอสซีมีการเชื่อมต่อทางเดินเข้าสู่อาคารต่างๆ ในแนวทางเดินรถไฟฟ้า
ไม่ว่าจะเป็น โรงแรม ศูนย์การค้าย่านธุรกิจ
โดยเจ้าของอาคารที่ทำการเชื่อมต่อเป็นผู้ออกค่าใช้จ่ายก่อสร้างและการดูแลรักษาทางเชื่อม ทั้งนี้
กทม. มีนโยบายไม่ให้มีการหาประโยชน์เชิงพาณิชย์บนทางเชื่อมดังกล่าว

ตัวอย่างการเชื่อมต่อที่สำคัญ เช่น

+-------------+-----------------------+---------------+---------------+
| สถานี        | ศูนย์การค้า              | โรงแรม        | อาคาร และ อื่นๆ |
+=============+=======================+===============+===============+
| หมอชิต       |                       |               | ส             |
|             |                       |               | ถานีรถไฟฟ้าใต้ดิน |
+-------------+-----------------------+---------------+---------------+
| อนุส         | ห้างแฟชั่นมอลล์ และเซ็นจูรี่  |               | อาคารอุทุมพร    |
| าวรีย์ชัยสมรภูมิ | มูวี่พลาซ่า               |               |               |
+-------------+-----------------------+---------------+---------------+
| ราชเทวี      |                       | โรงแรมเอเชีย   |               |
+-------------+-----------------------+---------------+---------------+
| สยาม        | สยามเซ็นเตอร์           |               |               |
|             | เซ็นทรัลเวิลด์ สยาม       |               |               |
|             | พารากอน               |               |               |
|             | และดิจิตอลเกตเวย์        |               |               |
+-------------+-----------------------+---------------+---------------+
| ชิดลม        | เซ็นทรัล ชิดลม เกษรพลาซ่า | โรง           | มณียาเซ็นเตอร์   |
|             | อัมรินทร์พลาซ่า           | แรมแกรนด์ไฮแอท |               |
|             |                       | เอราวัณ        |               |
+-------------+-----------------------+---------------+---------------+
| เพลินจิต      |                       |               | อาคารเวฟเพลส  |
|             |                       |               |               |
|             |                       |               | อาค           |
|             |                       |               | ารปาร์คเวนเจอร์ |
|             |                       |               | อีโคเพล็กซ์      |
+-------------+-----------------------+---------------+---------------+
| อโศก        | ห้างโรบินสัน             | โรงแร         | ส             |
|             |                       | มเชอราตันแกรนด์ | ถานีรถไฟฟ้าใต้ดิน |
|             | ศูนย์การค้าเทอร์มินอล 21   | สุขุมวิท         | อาคารไทม์แสควร์ |
|             |                       |               | เอ็กซ์เชนจ์      |
|             |                       |               | ทาวเวอร์ และ   |
|             |                       |               | อา            |
|             |                       |               | คารอินเตอร์เชนจ์ |
|             |                       |               | 21            |
+-------------+-----------------------+---------------+---------------+
| พร้อมพงษ์     | เอ็มโพเรี่ยม             |               |               |
+-------------+-----------------------+---------------+---------------+
| ทองหล่อ      |                       |               | โนเบิล รีมิกซ์    |
+-------------+-----------------------+---------------+---------------+
| อ่อนนุช       | เทสโก้โลตัส             |               |               |
+-------------+-----------------------+---------------+---------------+
| ราชดำริ      |                       | โรงแรมเซ็นต์รีจิส |               |
+-------------+-----------------------+---------------+---------------+
| ช่องนนทรี     |                       |               | อ             |
|             |                       |               | าคารสาทรสแควร์ |
|             |                       |               |               |
|             |                       |               | อาคารส        |
|             |                       |               | าทรนครทาวเวอร์ |
+-------------+-----------------------+---------------+---------------+
| ศาลาแดง     | สีลมคอมเพล็กซ์           |               | อ             |
|             |                       |               | าคารธนิยะพลาซ่า |
|             |                       |               | ส             |
|             |                       |               | ถานีรถไฟฟ้าใต้ดิน |
+-------------+-----------------------+---------------+---------------+
| สน          | มาบุญครอง              |               | หอศิลป์กรุงเทพฯ  |
| ามกีฬาแห่งชาติ |                       |               |               |
+-------------+-----------------------+---------------+---------------+
| เอกมัย       | เมเจอร์ซีนีเพล็กซ์         |               | อาคารณุศาศิริ    |
+-------------+-----------------------+---------------+---------------+

ระบบรถไฟฟ้าบีทีเอสยังมีการเชื่อมต่อกับระบบรถไฟฟ้าใต้ดิน MRT ที่บริเวณ 3 สถานี ได้แก่
สถานีหมอชิต อโศก และศาลาแดง เชื่อมต่อกับรถไฟแอร์พอร์ตเรลลิ้งค์ที่สถานีพญาไท
และเชื่อมต่อกับรถโดยสารด่วนพิเศษ BRT ที่สถานีช่องนนทรี

1.  ระบบไฟฟ้า

ระบบรถไฟฟ้าบีทีเอสในเส้นทางสัมปทานนั้น รับกระแสไฟฟ้าจากการไฟฟ้านครหลวง (“กฟน.”)
จากสถานีจ่ายกระแสไฟฟ้า 2 แห่ง คือ ที่สถานีหมอชิตและที่ซอยไผ่สิงห์โต
ระบบได้รับการออกแบบให้สามารถใช้กระแสไฟฟ้าจากทั้ง 2 สถานี หรือสถานีใดสถานีหนึ่งก็ได้
เพื่อให้ระบบสามารถให้บริการได้หากสถานีจ่ายกระแสไฟฟ้าสถานีใดสถานีหนึ่งไม่สามารถจ่ายกระแสไฟฟ้าได้
อย่างไรก็ตาม ตั้งแต่บีทีเอสซีได้เปิดให้บริการเดินรถอย่างเป็นทางการในเดือนธันวาคม 2542 นั้น
บีทีเอสซีไม่เคยต้องหยุดเดินรถเนื่องจากสถานีจ่ายกระแสไฟฟ้าไม่สามารถจ่ายไฟได้
และไม่เคยมีเหตุการณ์ที่ทั้ง 2 สถานีไม่สามารถจ่ายไฟได้ในเวลาเดียวกัน นอกจากนี้
เมื่อรถไฟฟ้าเบรคระหว่างการให้บริการปกติ
ระบบขับเคลื่อนรถไฟฟ้าบีทีเอสจะทำการเบรคด้วยไฟฟ้าที่ความเร็วสูงซึ่งจะช่วยหน่วงให้ขบวนรถไฟฟ้าหยุดได้เร็วขึ้น
และในขณะเดียวกันยังสามารถสร้างกระแสไฟฟ้าเพื่อนำกลับมาสู่ระบบเพื่อใช้ในรถไฟฟ้าขบวนอื่นได้ต่อไป
นับเป็นการลดการใช้ไฟฟ้าในระบบ และลดการสึกหรอสิ้นเปลืองของระบบเบรค

หากเกิดไฟฟ้าดับหรือกฟน.ไม่สามารถจ่ายไฟฟ้าได้นั้น ระบบไฟฟ้าสำรองจะทำงานทันที
ซึ่งระบบไฟฟ้าสำรองนั้นได้ติดตั้งไว้เพื่อป้องกันการสูญเสียข้อมูลอิเล็กทรอนิกส์ที่สำคัญ
ลดระยะเวลาในการกลับสู่สภาพการให้บริการปกติและสร้างความมั่นใจต่อความปลอดภัยของผู้โดยสาร
โดยรถไฟฟ้าสามารถเคลื่อนไปจอด ณ สถานีที่ใกล้ที่สุด
อย่างไรก็ตามบีทีเอสซีไม่เคยมีความจำเป็นในการใช้ระบบไฟฟ้าสำรองดังกล่าว

2.  ศูนย์ควบคุมการเดินรถไฟฟ้า

ระบบรถไฟฟ้าบีทีเอสถูกควบคุมจากศูนย์กลางซึ่งอยู่ที่สำนักงานใหญ่ของบีทีเอสซีบริเวณหมอชิต
โดยมีเจ้าหน้าที่ควบคุมการเดินรถไฟฟ้าประจำการอยู่ตลอด 24 ชั่วโมง
ซึ่งเจ้าหน้าที่แต่ละคนจะมีเครื่องมือควบคุมการเดินรถไฟฟ้า คือ
แผงควบคุมคอมพิวเตอร์และจอภาพควบคุม
ศูนย์ควบคุมนี้มีหน้าที่ในการควบคุมดูแลการเดินรถไฟฟ้าให้เป็นไปตามกำหนดการเดินรถไฟฟ้าในแต่ละวันและควบคุมการเดินรถไฟฟ้าให้เป็นไปตามเส้นทางที่กำหนด

ศูนย์ควบคุมจะกำหนดระยะห่างของขบวนรถไฟฟ้าในระบบให้มีระยะห่างที่อยู่ในระยะปลอดภัยตลอดเวลา
โดยที่ศูนย์ควบคุมนี้จะมีจอภาพจากระบบโทรทัศน์วงจรปิดที่แสดงให้เห็นถึงตำแหน่งของรถไฟฟ้าในระบบทั้งหมด
ทำให้การควบคุมการเดินรถเป็นไปอย่างมีประสิทธิภาพ
นอกจากนี้ศูนย์ควบคุมยังมีวิทยุสื่อสารเพื่อใช้ติดต่อระหว่างศูนย์ควบคุมกับพนักงานขับรถไฟฟ้าในแต่ละขบวน
และติดต่อระหว่างศูนย์ควบคุมกับนายสถานีแต่ละสถานีได้
ซึ่งเป็นศูนย์กลางในการประสานงานเพื่อแก้ไขปัญหาที่เกิดขึ้นในระบบได้เป็นอย่างดี

3.  ระบบอาณัติสัญญาณ (Signaling)

ระบบอาณัติสัญญาณได้ถูกออกแบบเพื่อให้ระบบรถไฟฟ้ามีความปลอดภัย
และมีประสิทธิภาพในการดำเนินงาน ระบบอาณัติสัญญาณจะส่งสัญญาณควบคุมผ่านคลื่นวิทยุ
และแลกเปลี่ยนข้อมูลกันทั้ง 2 ทิศทาง โดยข้อมูลจะถูกเชื่อมต่อและส่งไปยังสถานี
ซึ่งระบบนี้เป็นระบบใหม่ที่เพิ่งติดตั้งแล้วเสร็จสมบูรณ์ในรอบปีบัญชีนี้ นอกจากนี้
ยังมีการใช้ระบบใยแก้วในการถ่ายทอดข้อมูลที่ไม่เกี่ยวข้องกับระบบความปลอดภัยไปสู่ศูนย์ควบคุมการเดินรถไฟฟ้า
หากเกิดเหตุขัดข้อง
รถไฟฟ้าจะยังคงสามารถปฏิบัติงานต่อไปได้ในทิศทางหรือเส้นทางใดเส้นทางหนึ่ง
โดยมีความปลอดภัยสูงสุดด้วยความเร็วระดับปกติ

4.  ระบบสื่อสาร (Communication System)

การสื่อสารของระบบรถไฟฟ้าจะติดต่อผ่านโทรศัพท์ วิทยุ อินเตอร์คอม ระบบโทรทัศน์วงจรปิด
และระบบกระจายเสียงสาธารณะ
การสื่อสารหลักจะกระทำผ่านระบบใยแก้วนำแสงโดยจะมีโทรศัพท์ติดตั้งอยู่ในบริเวณสำคัญทุกจุดและจะมีอินเตอร์คอมในรถไฟฟ้าเพื่อให้ผู้โดยสารสามารถติดต่อกับพนักงานขับรถได้ในกรณีฉุกเฉิน
สำหรับระบบกระจายเสียงสาธารณะสามารถทำได้หลายรูปแบบ เช่น จากสถานีควบคุมถึงชานชาลา
และจากพนักงานขับรถถึงผู้โดยสาร

5.  ระบบบัตรโดยสารและประเภทของบัตรโดยสาร

ระบบจัดเก็บค่าโดยสารอัตโนมัติของระบบรถไฟฟ้าบีทีเอสอยู่ภายใต้การควบคุมของระบบคอมพิวเตอร์ศูนย์กลางประกอบด้วยอุปกรณ์ประตูอัตโนมัติ
ซึ่งสามารถรองรับบัตรโดยสารได้ทั้งบัตรแถบแม่เหล็ก และบัตรสมาร์ทการ์ดแบบไร้สัมผัส
(Contactless Smartcard) เมื่อผู้โดยสารเข้าสู่ระบบ
ผู้โดยสารต้องแสดงบัตรโดยสารที่เครื่องอ่านบัตร
ระบบจะบันทึกสถานีและเวลาที่ผู้โดยสารเข้าสู่ระบบ
โดยบันทึกเป็นรายการเพื่อส่งเข้าระบบบัญชีและระบบข้อมูลสารสนเทศด้านการดำเนินงานทันที
ข้อมูลการใช้บัตรโดยสารแบบเติมเงินจะถูกเก็บไว้ในคอมพิวเตอร์ศูนย์กลางของระบบ
เพื่อให้สามารถระงับเหตุการณ์ผิดปกติได้ทันท่วงที เช่น
การปลอมแปลงบัตรหรือการนำบัตรโดยสารแบบเติมเงินไปใช้ในทางที่ผิด นอกจากนั้น ตั้งแต่วันที่ 1
พฤษภาคม 2555 บีทีเอสซีได้นำบัตรโดยสารใบใหม่ของบีเอสเอสชื่อ “แรบบิท” เข้ามาใช้ในระบบ
ซึ่งบัตรนี้สามารถนำไปใช้ซื้อสินค้าตามร้านค้าที่ร่วมรับบัตรนี้ได้ด้วย และในอนาคต
บัตรนี้จะสามารถใช้เป็นตั๋วร่วมกับระบบขนส่งมวลชนอื่นๆ เช่น รถโดยสารด่วนพิเศษ BRT และ
รถไฟฟ้าใต้ดิน MRT

  ณ ปัจจุบัน บีทีเอสซีมีประเภทของบัตรโดยสารดังต่อไปนี้

+-------------------------------------------------------+--------------+
| ประเภทบัตร                                             | ปี 2554/55    |
|                                                       |              |
|                                                       | สัดส่วนรายได้   |
|                                                       | (ร้อยละ)      |
+=======================================================+==============+
| บัตรประเภทเที่ยวเดียว (Single Journey Ticket)             | 46.2         |
| ค่าโดยสารแตกต่างกันตามจำนวนสถานีโดย ค่าโดยสารอยู่ระหว่าง      |              |
| 15-40 บาท                                             |              |
+-------------------------------------------------------+--------------+
| บัตรประเภทเติมเงิน                                       | 15.3         |
+-------------------------------------------------------+--------------+
| บัตรประเภท 30 วัน (30 Day Smart Pass) สำหรับบุคคลทั่วไป     | 29.2         |
| บัตรมีการกำหนดจำนวนเที่ยวที่สามารถใช้ได้โดยไม่จำกัดระยะทาง      |              |
| อายุการใช้งาน 30 วัน                                     |              |
+-------------------------------------------------------+--------------+
| บัตรประเภท 30 วัน (30 Day Smart Pass) สำหรับนักเรียน       | 8.4          |
| นักศึกษา                                                |              |
| บัตรมีการกำหนดจำนวนเที่ยวที่สามารถใช้ได้โดยไม่จำกัดระยะทาง      |              |
| อายุการใช้งาน 30 วัน                                     |              |
+-------------------------------------------------------+--------------+
| บัตรประเภท 1 วัน (One Day Pass)                         | 1.0          |
| เป็นบัตรโดยสารไม่จำกัดเที่ยวการเดินทางใน 1 วัน                |              |
+-------------------------------------------------------+--------------+

6.  การประกันภัย

บีทีเอสซีมีกรมธรรม์ประกันวินาศภัยระบบรถไฟฟ้าบีทีเอส
ประเภทที่ครอบคลุมความเสียหายที่เกิดต่อบุคคลที่สาม (Third Party)
และความเสียหายที่เกิดจากสินค้า (General Third Party Liability and Product
Liability Insurance) และประกันภัยความเสียหายต่อทรัพย์สินของบีทีเอสซี
ความเสียหายต่อเครื่องจักร และความเสียหายในกรณีธุรกิจหยุดชะงัก (Property “All
Risks”, Machinery Breakdown and Business Interruption Insurance)
ซึ่งเป็นไปตามข้อกำหนดในสัญญาสัมปทาน รวมทั้งมีประกันภัยสำหรับภัยจากการก่อการร้าย
(Property Terrorism Insurance)
โดยบีทีเอสซีมีนโยบายในการทำกรมธรรม์ประกันภัยเหล่านี้อย่างต่อเนื่อง
ยกเว้นประกันภัยสำหรับภัยจากการก่อการร้าย ซึ่งจะทำการประเมินสถานการณ์ปีต่อปี
ทั้งนี้ผู้ได้รับผลประโยชน์หลักคือ กทม. และบีทีเอสซี

รายละเอียดเกี่ยวกับวงเงินประกันภัย มีดังนี้

+---+-----------------------------------+------------------------------+
|   | ประเภทของประกันภัย                  | วงเงินประกันภัย                 |
+===+===================================+==============================+
| 1 | 1.1                               | 25,000,000 เหรียญสหรัฐ         |
|   | ประกันภัยความเสียหายที่เกิดต่อบุคคลที่สาม   | (สำหรับแต่ละและทุกๆ เหตุการณ์)    |
|   | (General Third Party Liability)   |                              |
+---+-----------------------------------+------------------------------+
|   | 1.2 ประกันความเสียหายที่เกิดขึ้นจากสินค้า  | 25,000,000 เหรียญสหรัฐ         |
|   | (Product Liability)               | (สำหรับแต่ละและทุกๆ             |
|   |                                   | เหตุการณ์และรวมกันทั้งหมด)        |
+---+-----------------------------------+------------------------------+
| 2 | 2.1 ประกันภัยความเสียหายต่อทรัพย์สิน     | 250,000,000 เหรียญสหรัฐ        |
|   | (Property “All Risks”)            | (สำหรับแต่ละและทุกๆ เหตุการณ์)    |
+---+-----------------------------------+------------------------------+
|   | 2.2 ประกันภัยความเสียหายต่อเครื่องจักร   | 25,000,000 เหรียญสหรัฐ         |
|   | (Machinery Breakdown)             | (สำหรับแต่ละและทุกๆ เหตุการณ์)    |
+---+-----------------------------------+------------------------------+
|   | 2.3 ประกันภัยในกรณีธุรกิจหยุดชะงัก       |                              |
|   | (Business Interruption)           |                              |
+---+-----------------------------------+------------------------------+
|   |   (1) กรณีที่เกิดจาก 2.1 ข้างต้น        | (1) 4,399,620,000 บาท        |
|   |                                   | (สำหรับแต่ละและทุกๆ เหตุการณ์)    |
+---+-----------------------------------+------------------------------+
|   |   (2) กรณีที่เกิดจาก 2.2 ข้างต้น        | (2) 25,000,000 เหรียญสหรัฐ     |
|   |                                   | (สำหรับแต่ละและทุกๆ เหตุการณ์)    |
+---+-----------------------------------+------------------------------+
| 3 | ประกันภัยสำหรับภัยจากการก่อการร้าย      | 5,000,000 เหรียญสหรัฐ          |
|   | (Property Terrorism)              | (สำหรับแต่ละและทุกๆ             |
|   |                                   | เหตุการณ์และรวมกันทั้งหมด)        |
+---+-----------------------------------+------------------------------+

หมายเหตุ: ประกันภัยความเสียหายตามข้อ 2.1
นั้นให้ความคุ้มครองทรัพย์สินที่เอาประกันที่ได้รับความเสียหายทางกายภาพโดยฉับพลันหรือโดยอุบัติเหตุ
โดยจะชดเชยตามมูลค่าความเสียหายของทรัพย์สินที่เอาประกัน ณ
เวลาที่เกิดความเสียหายดังกล่าวขึ้น หรือชดเชยให้สามารถกลับมาใช้งานได้ (at its option
reinstate) หรือเปลี่ยนแปลงทรัพย์สินที่เสียหายหรือบางส่วนของทรัพย์สินที่เสียหาย
และประกันภัยในกรณีธุรกิจหยุดชะงักตามข้อ 2.3
จะต้องเป็นกรณีที่ทรัพย์สินที่เอาประกันไม่สามารถใช้งานได้อันเนื่องมาจากความเสียหายที่มีเหตุมาจากความเสียหายตามข้อ
2.1 และ 2.2 โดยประกันภัยความเสียหายตามข้อ 2 นั้นไม่รวมถึงภัยจากการก่อการร้าย
(Terrorism) ภัยจากการก่อความไม่สงบทางการเมือง (Political Violence) การปฏิวัติ
(Revolution) การก่อความวุ่นวายของประชาชน (Civil Commotion with the
proportions of or amounting to an uprising) การก่อกบฏ (Rebellion) เป็นต้น
การประกันภัยสำหรับภัยจากการก่อการร้ายตามข้อ 3
นั้นให้ความคุ้มครองความเสียหายที่เกิดต่อทรัพย์สินจากภัยจากการก่อการร้าย (Terrorism)
และขยายความคุ้มครองไปถึงภัยจากการก่อความไม่สงบทางการเมือง (Political Violence)
การปฏิวัติ (Revolution) การก่อความวุ่นวายของประชาชน (Civil Commotion with the
proportions of or amounting to an uprising) การก่อกบฏ (Rebellion) ด้วย
ทั้งยังมีการให้ความคุ้มครองในกรณีธุรกิจหยุดชะงักเนื่องมาจากความเสียหายที่เกิดต่อทรัพย์สินจากเหตุการณ์การก่อการร้ายดังกล่าวด้วย
ทั้งนี้ ตามเงื่อนไขและวิธีการที่กำหนดในกรมธรรม์

7.  ระบบความปลอดภัย

นับตั้งแต่บีทีเอสซีได้เปิดให้บริการเดินรถอย่างเป็นทางการเมื่อเดือนธันวาคม 2542
บีทีเอสซีได้ให้บริการผู้โดยสารมากกว่า 1,160 ล้านเที่ยว
โดยไม่มีการเสียชีวิตหรือการบาดเจ็บสาหัส
บีทีเอสซีตั้งใจเสมอมาในการใช้กฎระเบียบด้านความปลอดภัยในระบบอย่างเคร่งครัด
รถไฟฟ้าทุกขบวนและสถานีรถไฟฟ้าทุกสถานีมีอุปกรณ์สำหรับภาวะฉุกเฉิน นอกจากนี้
บีทีเอสซีมีคู่มือปฏิบัติการ กฎระเบียบ และแนวทางการปฏิบัติ
สำหรับรองรับเหตุการณ์ฉุกเฉินให้แก่ผู้โดยสารที่ต้องการทุกราย
บีทีเอสซีได้ทดลองระบบเป็นระยะเวลามากกว่า 6 เดือนก่อนเปิดให้บริการเดินรถอย่างเป็นทางการ
เพื่อทดสอบให้แน่ใจว่าไม่มีข้อบกพร่องในระบบความปลอดภัย
และตั้งแต่บีทีเอสซีได้เปิดให้บริการเดินรถ
บีทีเอสซีได้จัดให้มีการอบรมพนักงานและซักซ้อมระบบความปลอดภัยอย่างสม่ำเสมอ

รถไฟฟ้าทุกขบวนนั้นควบคุมด้วยพนักงานขับรถ 1 คน
ซึ่งสามารถเลือกบังคับรถด้วยระบบขับเคลื่อนอัตโนมัติ (Automatic Train Operation: ATO)
หรือระบบควบคุมด้วยพนักงานขับรถ (Supervised Manual: SM) โดยปกติแล้ว
รถไฟฟ้าจะขับเคลื่อนภายใต้ระบบ ATO ซึ่งจะควบคุมการเดินรถตลอดเวลา ภายใต้ระบบนี้
พนักงานขับรถมีหน้าที่เพียงควบคุมการปิดประตูและสั่งการออกรถ
เพื่อให้แน่ใจว่าผู้โดยสารขึ้นขบวนรถก่อนประตูรถปิด ในชั่วโมงเร่งด่วน ระบบ ATO
จะปรับรูปแบบการวิ่งเพื่อให้สามารถรองรับปริมาณผู้โดยสารได้สูงสุด
ในขณะที่นอกเวลาเร่งด่วนระบบ ATO จะปรับรูปแบบการวิ่งเพื่อลดการใช้พลังงาน

อย่างไรก็ตาม รถไฟฟ้าทุกขบวนได้มีการติดตั้งระบบป้องกันรถไฟฟ้าอัตโนมัติ (Automatic Train
Protection: ATP) เพื่อให้เกิดความปลอดภัยตลอดเวลาที่รถไฟฟ้าปฏิบัติการ โดยระบบ ATP
จะควบคุมความปลอดภัยของการขับเคลื่อนทั้งแบบ ATO และ SM
ซึ่งหากเกิดเหตุการณ์ที่อาจก่อให้เกิดอันตราย ระบบ ATP
จะเข้าควบคุมรถและสั่งหยุดรถไฟฟ้าโดยอัตโนมัติ ในกรณีฉุกเฉิน
รถไฟฟ้าจะถูกควบคุมด้วยระบบขับเคลื่อนอย่างจำกัด (Restricted Manual: RM)
ซึ่งภายใต้ระบบนี้ ความเร็วของรถไฟฟ้าจะถูกจำกัดที่ไม่เกิน 25 กิโลเมตรต่อชั่วโมง
ในเหตุการณ์ฉุกเฉินผู้โดยสารสามารถสื่อสารกับพนักงานขับรถผ่านระบบอินเตอร์คอม
และยังมีระบบวิทยุจากขบวนรถซึ่งสามารถสื่อสารกับศูนย์ควบคุมกลางได้ตลอดเวลา
นอกจากนี้วัสดุหลักที่ใช้ในรถไฟฟ้าได้รับการทดสอบแล้วว่าไม่ติดไฟ
และรถไฟฟ้าทุกขบวนมีอุปกรณ์ดับเพลิงติดตั้งอยู่
เพื่อป้องกันไม่ให้เกิดการลามของเปลวเพลิงในกรณีเกิดอัคคีภัย
อีกทั้งยังมีทางออกฉุกเฉินจากขบวนรถไฟฟ้าที่บริเวณส่วนต้นและท้ายขบวน

สถานีรถไฟฟ้าทุกสถานีได้สร้างขึ้นโดยคำนึงถึงความปลอดภัยของผู้โดยสารเป็นหลัก
และได้สร้างตามมาตรฐานความปลอดภัยอย่างเคร่งครัด รวมถึงได้มีการออกแบบให้มีทางออกฉุกเฉิน
มีระบบกระจายเสียงสำหรับประกาศภาวะฉุกเฉิน ระบบป้องกันอัคคีภัยตามมาตรฐาน (National
Fire Protection Association: NFPA) และมีการติดตั้งสายล่อฟ้า
นอกจากนี้ทุกสถานียังติดตั้งระบบโทรทัศน์วงจรปิด ระบบควบคุมกลางสำหรับการควบคุมลิฟต์
และบันไดเลื่อนในสถานี ซึ่งระบบควบคุมจากศูนย์กลางสามารถควบคุมรถไฟฟ้า
และประตูรถไฟฟ้าในเหตุการณ์ฉุกเฉินได้

มอเตอร์ขับเคลื่อนของรถไฟฟ้านั้นมีกำลังสูงพอที่รถไฟฟ้าที่บรรทุกผู้โดยสารเต็มคันจะสามารถลากหรือดันรถไฟฟ้าอีกคันที่บรรทุกผู้โดยสารเต็มขบวนไปยังสถานีที่ใกล้ที่สุดเพื่อทำการขนถ่ายผู้โดยสารลงได้เมื่อระบบเกิดเหตุขัดข้อง
เมื่อเกิดไฟฟ้าดับ
รถไฟฟ้าจะมีระบบไฟฟ้าสำรองเพื่อให้ระบบที่เกี่ยวข้องกับความปลอดภัยยังทำงานต่อได้

8.  ระบบป้องกันอัคคีภัย

เนื่องจากระบบรถไฟฟ้าบีทีเอสเป็นระบบลอยฟ้าและเป็นระบบเปิด
ผู้โดยสารจึงมีความเสี่ยงต่ออัคคีภัยหรือควันไฟต่ำกว่าระบบปิด
บีทีเอสซีได้ทำการออกแบบระบบป้องกันอัคคีภัยตามมาตรฐานของ NFPA
โดยได้ติดตั้งระบบฉีดน้ำที่อาคารสำนักงานและศูนย์ซ่อมบำรุงต่างๆ
และยังได้ทำการติดตั้งปั๊มน้ำเพิ่มกำลังและถังเก็บน้ำสำรองไว้ด้วย
บีทีเอสซียังได้ติดตั้งตู้ดับเพลิง (Fire Hose Cabinet) หัวจ่ายน้ำดับเพลิง
พร้อมทั้งถังดับเพลิงชนิดมือตามจุดต่างๆ ของสถานี ในบริเวณที่น้ำอาจทำให้อุปกรณ์ต่างๆ เสียหายได้
บีทีเอสซีได้ติดตั้งอุปกรณ์ดับเพลิงชนิดก๊าซแทน นอกจากนี้
บีทีเอสซีก็ได้ติดตั้งระบบสัญญาณเตือนอัคคีภัย ทั้งที่ใช้มือดึงและอัตโนมัติไว้ทั่วบริเวณศูนย์ซ่อมรถ
และสถานี

9.  งานซ่อมบำรุง

งานซ่อมบำรุงต่างๆ สำหรับรถไฟฟ้า 35 ขบวน ซึ่งสั่งซื้อจากซีเมนส์นั้น
ซีเมนส์เป็นผู้ให้บริการซ่อมบำรุงด้วยพนักงานของซีเมนส์เอง
ตามที่บีทีเอสซีได้ลงนามในสัญญาซ่อมบำรุงกับซีเมนส์เมื่อวันที่ 30 ธันวาคม 2547 อย่างไร ก็ตาม
บีทีเอสซีได้จัดให้มีพนักงานของบีทีเอสซีทำงานร่วมกับซีเมนส์ด้วย
เพื่อให้บีทีเอสซีสามารถดูแลรักษาและซ่อมบำรุงเองได้
หากบีทีเอสซีเลือกที่จะไม่ต่ออายุสัญญาซ่อมบำรุงกับซีเมนส์

ขอบเขตการบริการของซีเมนส์ภายใต้สัญญาดังกล่าวรวมถึง

-   งานซ่อมบำรุงสำหรับระบบไฟฟ้าและเครื่องกล

-   งานซ่อมบำรุงใหญ่และการเปลี่ยนอุปกรณ์ต่างๆ ตามแผนการที่วางไว้ (planned overhauls
    and asset replacements)

-   การเปลี่ยนอุปกรณ์ที่ไม่ได้มีการวางแผนไว้ล่วงหน้า (unplanned asset replacements)

สำหรับปี 2554/55 บีทีเอสซีจ่ายค่าจ้างงานซ่อมบำรุงสำหรับระบบไฟฟ้าและเครื่องกล
และค่าจ้างสำหรับงานซ่อมบำรุงใหญ่และการเปลี่ยนอุปกรณ์ตามแผนการที่วางไว้เป็นเงินจำนวน
292.8 ล้านบาท ทั้งนี้
ค่าจ้างซ่อมบำรุงตามสัญญาดังกล่าวจะจ่ายเป็นรายเดือนตามระยะทางที่รถไฟฟ้าวิ่งในอัตราที่ได้ระบุไว้ล่วงหน้าให้แก่ซีเมนส์
ซึ่งอาจมีการปรับเพิ่มหากระยะทางการเดินรถไฟฟ้ามากกว่าระยะทางที่ระบุไว้
ส่วนค่าจ้างที่บีทีเอสซีจะจ่ายสำหรับการเปลี่ยนอุปกรณ์ที่ไม่ได้มีการวางแผนหรือคาดการณ์ไว้ล่วงหน้าจะขึ้นกับรายการเสนอราคาจากซีเมนส์

ภายใต้เงื่อนไขและหลักเกณฑ์ในสัญญาดังกล่าว ซีเมนส์จะจ่ายเงินชดเชยในปีสัญญา (Contract
year) ใดก็ตามไม่เกินร้อยละ 5 ของค่าธรรมเนียมการซ่อมบำรุงรายปี
หากระบบไฟฟ้าและเครื่องกลเกิดการขัดข้องส่งผลให้ผลการดำเนินงานไม่เป็นไปตามเงื่อนไขที่ระบุไว้
สัญญาซ่อมบำรุงกับซีเมนส์มีผลตั้งแต่วันที่ 1 มกราคม 2548 และจะหมดอายุในวันที่ 30 ธันวาคม
2557 บีทีเอสซีสามารถร้องขอต่ออายุสัญญาดังกล่าวได้อีก 10 ปี ภายใต้ข้อกำหนดและเงื่อนไขเดิม
(ยกเว้นขอบเขตของการให้บริการและค่าธรรมเนียมการซ่อมบำรุง
ซึ่งทั้งสองฝ่ายจะตกลงร่วมกันอีกครั้งหนึ่ง)
โดยแจ้งความประสงค์ดังกล่าวให้ซีเมนส์ทราบเป็นหนังสือล่วงหน้าอย่างน้อย 12
เดือนก่อนวันหมดอายุของสัญญา
และคู่สัญญาทั้งสองฝ่ายจะต้องเข้าทำสัญญาฉบับใหม่ก่อนครบกำหนดอายุของสัญญาไม่น้อยกว่า 6 เดือน

กำหนดการซ่อมบำรุงในแต่ละปีจะถูกกำหนดไว้ล่วงหน้าตามสัญญาซ่อมบำรุง
และจะมีการวางแผนจัดเตรียมจำนวนขบวนรถไฟฟ้าให้เพียงพอกับการให้บริการผู้โดยสารปกติ
นอกจากนี้ บีทีเอสซีมีกำหนดการปรับปรุงครั้งใหญ่ (Overhaul) ทุกประมาณ 7-8 ปี
โดยจะทยอยทำการซ่อมแซมรถไฟฟ้าเพื่อไม่ให้กระทบต่อการให้บริการ ทั้งนี้
การปรับปรุงครั้งใหญ่แต่ละรอบจะใช้เวลาประมาณ 2 ปี
โดยบีทีเอสซีได้จัดทำการปรับปรุงครั้งใหญ่ครั้งแรกเมื่อต้นปี 2549 ซึ่งแล้วเสร็จในปลายปี 2551
การปรับปรุงครั้งใหญ่นั้นไม่ส่งผลกระทบต่อการให้บริการแต่อย่างใด

ทั้งนี้ ขอบเขตการให้บริการภายใต้สัญญาซ่อมบำรุงกับซีเมนส์นี้ จะไม่ครอบคลุมถึงรถไฟฟ้าจำนวน 12
ขบวนที่สั่งซื้อเพิ่มเติมจากซีอาร์ซี
ซึ่งพนักงานของบีทีเอสซีจะทำหน้าที่เป็นผู้ให้บริการดูแลรักษาและซ่อมบำรุงรถไฟฟ้า 12 ขบวนเอง
โดยตามสัญญาซื้อรถไฟฟ้าจำนวน 12 ขบวนดังกล่าว ซีอาร์ซีจะต้องทำการฝึกอบรมให้แก่พนักงานของ
บีทีเอสซี สำหรับการจัดการและดูแลรักษาระบบต่างๆ ของรถไฟฟ้าให้เสร็จสิ้นภายใน 1 เดือน
ก่อนรับมอบรถไฟฟ้างวดแรก และการฝึกอบรมสำหรับการจัดการและดูแลรักษาใหญ่ (Overhaul)
ภายในระยะเวลา 18 เดือน ภายหลังการรับมอบรถไฟฟ้างวดแรกแล้ว

นอกจากนี้ ระบบอาณัติสัญญาณของ Bombardier ซึ่งติดตั้งเสร็จสิ้นแล้วตั้งแต่ปลายปี 2554 นั้น
บีทีเอสซีจะเป็นผู้ดูแลรักษาและซ่อมบำรุงระบบดังกล่าวเอง โดยทาง Bombardier
เป็นผู้ฝึกอบรมพนักงานของบีทีเอสซีสำหรับการดูแลรักษาและซ่อมบำรุงระบบ

1.  รถโดยสารประจำทางด่วนพิเศษ (Bus Rapid Transit: BRT)

รถโดยสารประจำทางด่วนพิเศษ (Bus Rapid Transit: บีอาร์ทีหรือ BRT)
เป็นโครงการที่กทม. ริเริ่มในสมัยที่นายอภิรักษ์ โกษะโยธิน เป็นผู้ว่าราชการกรุงเทพมหานคร
เพื่อให้บริการรถโดยสารประจำทางซึ่งสามารถให้บริการได้อย่างรวดเร็วกว่ารถโดยสารประจำทางทั่วไป
โดยการจัดช่องทางพิเศษโดยเฉพาะสำหรับบีอาร์ที

บีอาร์ทีให้บริการครอบคลุม 12 สถานี เป็นระยะทาง 15 กิโลเมตร จากบริเวณช่องนนทรี
ถนนนราธิวาสราชนครินทร์ ข้ามสะพานกรุงเทพ ไปจนถึงบริเวณถนนราชพฤกษ์ ดังแผนที่ด้านล่าง
ที่สถานีเริ่มต้นของบีอาร์ทีนั้น มีทางเชื่อมต่อกับสถานีช่องนนทรีของบีทีเอสซี ระบบบีอาร์ทีนั้น กทม.
เป็นผู้ลงทุนก่อสร้างทางวิ่งและสถานีทั้งหมด โดยจ้างเอกชนเป็นผู้บริหาร จัดหารถโดยสาร
ให้บริการเดินรถ และบริหารสถานี ซึ่งการก่อสร้างทางวิ่งและสถานีเหล่านี้ เสร็จสิ้นแล้ว
และเริ่มให้บริการตั้งแต่วันที่ 29 พฤษภาคม 2553

แผนที่การให้บริการเดินรถบีอาร์ที

[]

บีทีเอสซีได้รับเลือกจากกรุงเทพธนาคมให้เป็นผู้ดำเนินการทั้งในส่วนการเดินรถและการบริหารสถานี
เมื่อวันที่ 10 กุมภาพันธ์ 2553
กรุงเทพธนาคมได้เข้าทำสัญญาว่าจ้างบีทีเอสซีในสัญญาจ้างผู้เดินรถพร้อมจัดหารถโดยสารประจำทางด่วนพิเศษ
(BRT) สายช่องนนทรี – ราชพฤกษ์

กทม. เป็นผู้ได้รับรายได้จากค่าโดยสารบีอาร์ทีทั้งหมด
ในขณะที่บีทีเอสซีจะได้รับค่าตอบแทนสำหรับการให้บริการเดินรถพร้อมจัดหารถจาก กทม.
ผ่านกรุงเทพธนาคม เป็นเงินจำนวนทั้งหมด 535 ล้านบาท
ตลอดอายุสัญญาโดยไม่ขึ้นกับจำนวนผู้โดยสาร โดยในปีแรกๆ บีทีเอสซีจะได้รับค่าตอบแทนประมาณ
55 ล้านบาทต่อปี ทั้งนี้อาจมีการปรับได้ตามเงื่อนไขที่ระบุไว้ในสัญญา สัญญานี้มีอายุ 7
ปีเริ่มจากวันที่เริ่มการให้บริการเดินรถ ทั้งนี้ตามสัญญาจ้าง ผู้เดินรถพร้อมจัดหารถ
บีทีเอสซีจะเป็นผู้ชำระค่าใช้จ่ายในการดำเนินงาน
ค่าซ่อมบำรุงและเงินลงทุนในการซื้อรถโดยสารประจำทางด้วย ซึ่งบีทีเอสซีได้สั่งซื้อรถโดยสาร
จำนวน 25 คัน จากผู้ผลิตชั้นนำในประเทศจีน
โดยได้มีการนำรถเข้ามาในประเทศไทยในช่วงปลายเดือนเมษายนถึงเดือนพฤษภาคม 2553
และบีทีเอสซีได้ชำระค่ารถเต็มจำนวนเป็นมูลค่ารวมทั้งสิ้น 187 ล้านบาท
ตามสัญญารถโดยสารที่สั่งซื้อนั้น เป็นรถโดยสารปรับอากาศซึ่งใช้ก๊าซ NGV เป็นเชื้อเพลิง
และมีคุณลักษณะเฉพาะสูงกว่ารถโดยสารทั่วไปที่ใช้อยู่ในประเทศไทย

นอกจากสัญญาว่าจ้างผู้เดินรถพร้อมจัดหารถแล้ว เมื่อวันที่ 11 พฤษภาคม 2553
บีทีเอสซีได้ลงนามในสัญญาจ้างผู้บริหารสถานีบีอาร์ทีกับกรุงเทพธนาคมมูลค่าประมาณ 737 ล้านบาท
มีอายุสัญญา 7 ปีนับแต่วันที่เริ่มเปิดการเดินรถ ตามสัญญาดังกล่าว
บีทีเอสซีจะได้รับค่าจ้างในการให้บริการตามสัญญา

นอกเหนือจากรายได้ที่จะได้รับจากการรับจ้างเดินรถและบริหารสถานีนั้น
บีทีเอสซีคาดว่าระบบรถไฟฟ้า
บีทีเอสจะได้รับผลประโยชน์จากโครงการบีอาร์ทีซึ่งจะช่วยเพิ่มความสะดวกให้ผู้โดยสารที่จะเข้ามาใช้บริการระบบรถไฟฟ้าบีทีเอส
จากเส้นทางบีอาร์ทีซึ่งผ่านแหล่งที่อยู่อาศัยและย่านธุรกิจที่มีประชากรหนาแน่นและการจราจรติดขัด
และยังเชื่อมต่อโดยตรงกับสถานีช่องนนทรีอีกด้วย ทำให้ผู้โดยสารได้รับความสะดวกสบายมากขึ้น

2.  ภาวะอุตสาหกรรมของระบบขนส่งในกรุงเทพฯ

กรุงเทพฯ เป็นเมืองหลวงของประเทศไทย มีพื้นที่รวมทั้งหมด 1,562.2 ตารางกิโลเมตร
และมีประชากรอาศัยอยู่อย่างหนาแน่น ปัจจุบันการเดินทางในกรุงเทพฯ
ถือได้ว่าเป็นปัญหาหลักที่เกิดขึ้น
เนื่องจากความหนาแน่นของประชากรและระบบขนส่งมวลชนที่ไม่ครอบคลุมเพียงพอ ณ สิ้นปี 2553
จำนวนประชากรที่อาศัยอยู่ในกรุงเทพฯ เฉพาะตามสำมะโนประชากร มีจำนวน 5.7 ล้านคน
และอาจสูงถึงประมาณ 7 ล้านคน หากนับรวมจำนวนประชากรแฝง
(ประชากรที่อาศัยอยู่โดยมิได้มีรายชื่อในทะเบียนบ้าน)

จำนวนประชากรดังกล่าวมีการเพิ่มขึ้นอย่างต่อเนื่อง
ส่งผลต่อการเพิ่มอุปสงค์ของระบบขนส่งภายในกรุงเทพฯ
อันก่อให้เกิดความต้องการในการพัฒนาระบบขนส่งมวลชนให้มีประสิทธิภาพในท้ายที่สุด

  ------------------------------------- ----------- ----------- ----------- ----------- ----------- ----------- -----------
  จำนวน และ                                                                                                     
  อัตราการเติบโตของประชากรอาศัยอยู่กรุงเทพฯ ณ                                                                         
  31 ธันวาคม                                                                                                     

  หน่วย : คน                             2548        2549        2550        2551        2552        2553        2554

  ประชากรกรุงเทพฯ                        5,658,953   5,695,956   5,716,248   5,710,883   5,702,595   5,701,394   5,674,843

  อัตราการเติบโต (ร้อยละ)                              0.7         0.4         (0.0)       (0.1)       (0.0)       (0.5)
  ------------------------------------- ----------- ----------- ----------- ----------- ----------- ----------- -----------

ที่มา: กระทรวงมหาดไทย

พื้นที่ในเส้นทางของระบบรถไฟฟ้าบีทีเอสซึ่งส่วนใหญ่อยู่ภายในบริเวณย่านศูนย์กลางธุรกิจ (Central
Business District ที่รวมถึงพื้นที่ถนนสีลม สาทร สุรวงศ์ พระราม 4 เพลินจิต วิทยุ
สุขุมวิทตอนต้น และอโศก) มีการเติบโตอย่างต่อเนื่อง
โดยจะเห็นได้จากอัตราการเติบโตของอุปทานของคอนโดมิเนียมในใจกลางกรุงเทพฯ
(พื้นที่ใจกลางกรุงเทพฯ รวมถึงพื้นที่ภายในย่านศูนย์กลางธุรกิจ
ถนนสุขุมวิทตอนปลายและถนนพระราม 3) โดยอัตราการเติบโตในปี 2554 ยังคงอยู่ในระดับสูง
จึงน่าจะเป็นประโยชน์ต่อระบบรถไฟฟ้าบีทีเอสที่ให้บริการครอบคลุมพื้นที่ภายในย่านศูนย์กลางธุรกิจ
(Central Business District)

+---------------------------+------+------+------+------+------+------+
| จำนวน และ                 |      |      |      |      |      |      |
| อัตราการเติบโตของ           |      |      |      |      |      |      |
| คอนโดมีเนียมในใจกลางกรุงเทพฯ |      |      |      |      |      |      |
| ณ 31 ธันวาคม               |      |      |      |      |      |      |
+---------------------------+------+------+------+------+------+------+
| หน่วย : ยูนิต                | 2549 | 2550 | 2551 | 2552 | 2553 | 2554 |
+---------------------------+------+------+------+------+------+------+
| จำนวนคอนโดมิเนียมรวม (ยูนิต)  | 160  | 178  | 208  | 247  | 248  | 311  |
|                           | ,446 | ,469 | ,844 | ,926 | ,818 | ,498 |
+---------------------------+------+------+------+------+------+------+
| อัตราการเติบโต (ร้อยละ)      |      | 11.2 | 17.0 | 18.7 | 14.9 | 9.4  |
+---------------------------+------+------+------+------+------+------+
| จำนว                      | 14   | 18   | 30   | 39   | 36   | 26   |
| นคอนโดมิเนียมที่เพิ่งก่อสร้างเสร็จ | ,330 | ,023 | ,375 | ,082 | ,892 | ,680 |
|                           |      |      |      |      |      |      |
| (ยูนิต)                     |      |      |      |      |      |      |
+---------------------------+------+------+------+------+------+------+
| อัตราการเติบโต (ร้อยละ)      |      | 25.7 | 68.5 | 28.7 | (    | (2   |
|                           |      |      |      |      | 5.6) | 7.7) |
+---------------------------+------+------+------+------+------+------+
| ในใจกลางกรุงเทพ (ยูนิต)      | 5    | 6    | 6    | 10   | 8    | 4    |
|                           | ,511 | ,081 | ,240 | ,318 | ,480 | ,779 |
+---------------------------+------+------+------+------+------+------+
| อัตราการเติบโต (ร้อยละ)      |      | 10.3 | 2.6  | 65.4 | (1   | (4   |
|                           |      |      |      |      | 7.8) | 3.6) |
+---------------------------+------+------+------+------+------+------+
| ในย่านกลางเมือง (ยูนิต)       | 8    | 11   | 24   | 28   | 28   | 21   |
|                           | ,819 | ,942 | ,135 | ,764 | ,412 | ,901 |
+---------------------------+------+------+------+------+------+------+
| อัตราการเติบโต (ร้อยละ)      |      | 35.4 | 1    | 19.2 | (    | (    |
|                           |      |      | 02.1 |      | 1.2) | 2.3) |
+---------------------------+------+------+------+------+------+------+

ที่มา: ซีบี ริชาร์ด เอลลิส ประเทศไทย ณ ธันวาคม 2554

1.  ระบบรถไฟฟ้า

ถึงแม้ว่าจะมีการลงทุนพัฒนาโครงการการให้บริการรถไฟฟ้าทั้งบนดินและใต้ดินมากกว่า 10 ปีแล้ว
กรุงเทพฯ ก็ยังคงมีสัดส่วนระยะทางของระบบรถไฟฟ้าต่อจำนวนประชากรเพียง 8.0
กิโลเมตรต่อประชากร 1 ล้านคน
ซึ่งถือว่าเป็นอัตราที่ต่ำมากเมื่อเทียบกับระบบรถไฟฟ้าของประเทศสิงคโปร์ และฮ่องกง
แสดงให้เห็นว่าอัตราการเข้าถึงบริการระบบรถไฟฟ้าของประชากรในกรุงเทพฯ ยังคงต่ำมาก
ดังนั้นโอกาสในการขยายระบบรถไฟฟ้าให้เทียบเท่าหรือสอดคล้องกับมาตรฐานของประเทศดังกล่าวยังคงมีสูง

  ---------------------------------------- --------- ---------------- ------------- ------------------------ --------------------
  รายละเอียดระบบรถไฟฟ้าของเมืองในประเทศสำคัญ                                                                     

                                           ประชากร   ความยาวของระบบ   ขนาดของเมือง   ความยาวของระบบรถไฟฟ้าต่อ   ขนาดของเมืองต่อ
                                           (ล้านคน)   (กิโลเมตร)        (กิโลเมตร²)    ประชากร                  ความยาวของระบบ
                                                                                    1 ล้านคน(กิโลเมตร)         รถไฟฟ้า
                                                                                                             (กิโลเมตร²/กิโลเมตร)

  ฮ่องกง (MRT)                              7.0       209.9            1,104.4       30.0                     5.3

  สิงคโปร์ (SMRT)                            5.0       118.9            710.3         23.8                     6.0

  กรุงเทพฯ (BTS & MRT)                      5.7       45.7             1,568.7       8.0                      34.3
  ---------------------------------------- --------- ---------------- ------------- ------------------------ --------------------

ที่มา: ข้อมูลบริษัท MTR Corporation Limited, SMRT Corporation Limited, บริษัท
รถไฟฟ้ากรุงเทพ จำกัด (มหาชน), บริษัท ระบบขนส่งมวลชนกรุงเทพ จำกัด (มหาชน) และ
สำนักงานสถิติ ฮ่องกง และ สิงคโปร์ ณ ธันวาคม 2552

การให้บริการรถไฟฟ้าต่อจำนวนประชากรของกรุงเทพฯ ยังคงอยู่ในระดับต่ำเมื่อเทียบกับฮ่องกง
และสิงคโปร์ เนื่องจากระบบรถไฟฟ้าในกรุงเทพฯ ยังคงไม่ครอบคลุมพื้นที่ให้บริการที่มากเพียงพอ
ซึ่งทำให้การเดินทางโดยระบบรถไฟฟ้าไม่สะดวกเมื่อเทียบกับฮ่องกง และสิงคโปร์
ความไม่ครอบคลุมพื้นที่ให้บริการที่มากเพียงพอของระบบรถไฟฟ้านั้นเป็นหนึ่งในเหตุผลที่จำนวนผู้โดยสารของระบบยังคงต่ำอยู่

ในปี 2552 รัฐบาลโดยสำนักงานนโยบายและแผนการขนส่งและจราจร (สนข.)
ได้จัดทำโครงการศึกษาปรับแผนแม่บทระบบขนส่งมวลชนทางรางในเขตกรุงเทพมหานครและปริมณฑล
หรือที่มีชื่อเรียกว่า “M-MAP” โดยจัดทำแผนงานโครงข่ายรถไฟฟ้าในระยะ 20 ปี (พ.ศ. 2553 –
2572) แบ่งเป็น 2 ระยะได้แก่ แผนโครงข่ายระยะ 10 ปี (2553 – 2562)
และแผนโครงข่ายระยะ 20 ปี (2563 – 2572)
ที่หากดำเนินการแล้วเสร็จจะมีระยะทางของเส้นทางรวม 362.5 กิโลเมตร และ 487 กิโลเมตร
ตามลำดับ (ปัจจุบันเส้นทางรถไฟฟ้าที่ก่อสร้างแล้วเสร็จประมาณ 45.7 กิโลเมตร)

นอกจากนี้
รัฐบาลยังได้มีนโยบายสำหรับการกระตุ้นเศรษฐกิจและแก้ไขปัญหาการเดินทางในกรุงเทพฯ
โดยมีแผนการลงทุนในโครงการระบบขนส่งรถไฟฟ้าที่มีความชัดเจนมากขึ้น
ซึ่งแผนการลงทุนนี้เป็นส่วนหนึ่งของโครงการลงทุนขนาดใหญ่ของภาครัฐ หรือ เมกะโปรเจค (Mega
Project)

ส่วนต่อขยายสายต่างๆ อยู่ภายใต้การดูแลของหน่วยงานต่างๆ กัน กล่าวคือ กทม.
เป็นผู้ดูแลส่วนต่อขยายสายสีเขียวช่วงอ่อนนุชถึงแบริ่ง และช่วงวงเวียนใหญ่ถึงบางหว้า และ รฟม.
เป็นผู้ได้รับมอบหมายจากทางรัฐบาลสำหรับส่วนต่อขยายสายสีเขียวช่วงหมอชิต ถึง สะพานใหม่
และช่วงแบริ่งถึงสมุทรปราการ และสายอื่นๆ
ซึ่งหน่วยงานเหล่านี้จะเป็นผู้กำหนดรูปแบบที่จะให้เอกชนเข้าไปมีส่วนร่วมในการดำเนินการโครงการส่วนต่อขยายเหล่านี้ต่อไป
โดยขณะนี้มีนโยบายที่ชัดเจนที่ต้องการให้ภาคเอกชนเข้ามามีส่วนรวมในการให้บริการรถไฟฟ้าสายดังกล่าว

โครงการรถไฟฟ้าสายสีม่วง จากเตาปูนไปบางใหญ่ และสายสีน้ำเงิน ช่วงบางซื่อ – ท่าพระ และ
หัวลำโพง – บางแค มีความคืบหน้าบางส่วนแล้ว โดยสำหรับสายสีม่วงนั้น รฟม.
ได้จ้างผู้รับเหมาก่อสร้างงานโยธาและอาคารที่ จอดรถ และศูนย์ซ่อมบำรุงแล้ว ทั้งนี้
ในส่วนของสัมปทานการจัดหาระบบรถไฟฟ้า และการเดินรถและบำรุงรักษาระบบต่างๆ
รวมถึงการจัดเก็บค่าโดยสาร รฟม. ได้ให้เอกชนยื่นข้อเสนอไปเมื่อวันที่ 24 กุมภาพันธ์ 2554
โดยมีผู้เสนอจำนวน 2 รายคือ บีทีเอสซี และ บริษัท รถไฟฟ้ากรุงเทพ จำกัด (มหาชน)
โดยบีทีเอสซีได้เสนอราคาสูงกว่า บริษัท รถไฟฟ้ากรุงเทพ จำกัด (มหาชน)
ซึ่งขณะนี้อยู่ในขั้นตอนของการเจรจากับบริษัท รถไฟฟ้ากรุงเทพ จำกัด (มหาชน)
ซึ่งคาดว่ารถไฟฟ้าสายสีม่วงน่าจะเปิดให้บริการได้ในปี 2558-2559

ส่วนสายสีน้ำเงินส่วนต่อขยายนั้น ขณะนี้อยู่ระหว่างการก่อสร้างงานโยธาและงานวางรางแล้ว
ทั้งนี้คาดว่าน่าจะเปิดให้บริการได้ภายในปี 2559

ทั้งนี้ ในส่วนของส่วนต่อขยายรถไฟฟ้าสีอื่นนั้น
ถึงแม้ว่าบีทีเอสซีอาจไม่ได้รับเลือกให้เป็นผู้ให้บริการในอนาคต
แต่บีทีเอสซีอาจจะได้ประโยชน์จากส่วนต่อขยายสายต่าง ๆ
เนื่องจากส่วนต่อขยายสายเหล่านั้นจะมีส่วนในการขนส่งผู้โดยสารจากบริเวณอื่นเข้ามาใช้บริการระบบรถไฟฟ้าบีทีเอสซีซึ่งเป็นระบบที่มีเส้นทางผ่านใจกลางกรุงเทพฯ
และย่านธุรกิจและแหล่งท่องเที่ยวที่สำคัญหลายแห่ง

2.  ระบบขนส่งมวลชนอื่นๆ ในกรุงเทพฯ

  ------------------------------------- ----------- ----------- ----------- ----------- ----------- -----------
  จำนวน และ                                                                                         
  อัตราการเติบโตของรถที่จดทะเบียนในกรุงเทพฯ                                                               
  ในปี                                                                                               

  หน่วย : คัน                             2548        2549        2550        2551        2552        2553

  รถที่จดทะเบียน                           4,899,969   5,557,111   5,715,078   5,911,696   6,103,719   6,444,631

  อัตราการเติบโต (ร้อยละ)                              13.4        2.8         3.4         3.2         5.6
  ------------------------------------- ----------- ----------- ----------- ----------- ----------- -----------

ที่มา: สำหรับปี 2547-2551 ฝ่ายสถิติ กลุ่มวิชาการและวางแผน สำนักจัดระบบการขนส่งทางบก
กรมการขนส่งทางบก

หากพิจารณารูปแบบการเดินทางของประชาชนกรุงเทพฯ อาจแบ่งออกได้เป็น 2 รูปแบบหลักๆ ได้แก่
การเดินทางโดยยานพาหนะส่วนบุคคลและการเดินทางโดยระบบขนส่งสาธารณะ
ทั้งนี้ระบบขนส่งสาธารณะหลักที่จัดอยู่ในบริการขนส่งมวลชน
รองรับการเดินทางของประชาชนกรุงเทพฯ ปัจจุบันได้แก่ รถโดยสารประจำทาง

ในอดีตที่ผ่านมากระทั่งถึงปัจจุบัน การเดินทางโดยรถโดยสารประจำทางในกรุงเทพฯ
และปริมณฑลค่อนข้างจะมีข้อจำกัด เนื่องจากต้องใช้เส้นทางถนนในการสัญจรร่วมกับรถยนต์ส่วนบุคคล
ซึ่งต้องเผชิญกับสภาพการจราจรติดขัด โดยเฉพาะในช่วงชั่วโมงเร่งด่วน

หากพิจารณาการเพิ่มระยะทางของถนนในเขตกรุงเทพฯ พบว่า ตั้งแต่ปี 2548
จำนวนระยะทางของถนนในกรุงเทพฯ มิได้มีการเพิ่มเติมอย่างมีนัยสำคัญ
ในทางกลับกันจำนวนรถที่จดทะเบียนในกรุงเทพฯ กลับเพิ่มขึ้นอย่างต่อเนื่องตั้งแต่ปี 2547
จากความแตกต่างระหว่างอุปสงค์ของผู้ใช้ระบบคมนาคมที่พึ่งพาถนนและอุปทานของถนนในกรุงเทพฯ
ทำให้ปัญหาการจราจรทวีคูณขึ้น
ซึ่งปัจจัยดังกล่าวเป็นปัจจัยที่สำคัญในการช่วยให้จำนวนผู้โดยสารของระบบรถไฟฟ้าบีทีเอสสามารถเพิ่มขึ้นได้ในอนาคต
ตามการเปลี่ยนพฤติกรรมของผู้เดินทางที่หันมาใช้ทางเลือกที่รวดเร็วและสะดวกขึ้น

  ------------------------------------------------- ----------- ----------- ----------- ----------- ----------- -----------
  จำนวน และ                                                                                                     
  อัตราการเติบโตของจำนวนผู้โดยสารเฉลี่ยต่อวันในเขตกรุงเทพฯ                                                               
  ในปี                                                                                                           

  หน่วย : คนต่อวัน                                     2549        2550        2551        2552        2553        2554

  รถโดยสาร ขสมก.ธรรมดา                              766,545     932,947     894,937     505,639     479,588     490,280

  รถโดยสาร ขสมก.ปรับอากาศ                            999,846     747,805     708,241     607,717     566,549     532,309

  รวมรถโดยสารประจำทาง                               1,766,391   1,680,752   1,603,178   1,113,356   1,046,137   1,022,589

  อัตราการเติบโต (ร้อยละ)                              (9.7)       (4.8)       (4.6)       (30.1)      -6.0        -2.3

  รถไฟ                                              121,144     123,656     131,055     130,099      -           -

  อัตราการเติบโต (ร้อยละ)                              (10.0)      2.0         6.0         (0.7)        -          - 

  รถไฟฟ้าใต้ดิน                                        158,066     163,523     168,268     174,657     177,846     189,310

  อัตราการเติบโต(ร้อยละ)                               1.3         3.5         2.9         2.9         1.8         6.4

  รถไฟฟ้าบีทีเอส                                       383,695     361,837     373,562     386,186     406,693     480,996

  อัตราการเติบโต (ร้อยละ)                              10          (5.7)       3.2         3.4         5.3         18.3
  ------------------------------------------------- ----------- ----------- ----------- ----------- ----------- -----------

ที่มา: สำหรับปี 2549-2551 กระทรวงคมนาคม โดยนำข้อมูลมาเฉลี่ยตามจำนวนวันปฏิทินซึ่งเท่ากับ
365 วันต่อปี

นอกจากนี้
การเดินทางโดยรถโดยสารประจำทางยังต้องเผชิญกับสภาพการจราจรที่ติดขัดมากขึ้นโดยเฉพาะในชั่วโมงเร่งด่วน
ระบบขนส่งประเภทรถประจำทาง ขสมก.ในเขตกรุงเทพฯ จึงมีอัตราความเร็วเฉลี่ยอยู่ในเกณฑ์ต่ำ
จำนวนผู้ใช้บริการรถโดยสารประจำทางรวมลดลงจาก 1.8 ล้านคนต่อวันในปี 2549 เป็น 1.0
ล้านคนต่อวันในปี 2554 หรือลดลงกว่าร้อยละ 42.7

ทั้งนี้ทางเลือกอื่น เช่น ระบบรถไฟมีแนวโน้มจำนวนผู้ใช้บริการลดลงเช่นเดียวกัน โดยในปี 2547
การรถไฟแห่งประเทศไทยมีจำนวนผู้โดยสารต่อวันประมาณ 137,611 และลดลงเป็น 130,099
คนต่อวันหรือลดลงร้อยละ 5.5 ในปี 2552

ในขณะที่จำนวนผู้โดยสารของรถโดยสารประจำทาง และรถไฟลดลงนั้น
จำนวนผู้ใช้บริการที่เลือกใช้บริการคมนาคมในระบบเดินทางที่ใหม่กว่า
และมีความสะดวกสบายมากขึ้น เช่น ระบบรถไฟฟ้าใต้ดิน และระบบรถไฟฟ้า บีทีเอส
กลับมีผู้โดยสารเฉลี่ยต่อวันเพิ่มขึ้นอย่างต่อเนื่อง

ในช่วง 6 ปีที่ผ่านมา หรือระหว่างปี 2549 ถึง ปี 2554
ระบบขนส่งสาธารณะโดยเฉพาะรถโดยสารประจำทางธรรมดาหรือปรับอากาศ
มีการเปลี่ยนแปลงอัตราค่าโดยสารไม่มากนัก
ถึงแม้ว่าราคาน้ำมันได้ปรับตัวสูงขึ้นแต่ทางรัฐบาลได้ออกมาตรการเพื่อตรึงราคาค่าโดยสารโดยการแบกรับต้นทุนค่าโดยสารที่เพิ่มขึ้นผ่านเงินสนับสนุน
ดังนั้นอัตราค่าโดยสารของระบบขนมวลชนส่วนใหญ่จึงไม่ได้มีการปรับอัตราขึ้นมากนัก
ค่าโดยสารของระบบขนส่งมวลชนต่างๆ ณ ปัจจุบันสามารถสรุปได้ดังตารางข้างล่าง อย่างไรก็ตาม
ถึงแม้จะมีการตรึงราคาค่าโดยสารก็มิได้ส่งผลกระทบให้ความต้องการในการใช้รถไฟฟ้าลดลงยกเว้นปี
2550 ซึ่งได้รับผลกระทบจากการปฏิวัติ และเหตุการณ์ระเบิดในช่วงปลายปี 2549

  --------------------------------------- ------------------ -------------------------------
  อัตราค่าโดยสารของระบบขนส่งมวลชนในกรุงเทพฯ                      
  ในเดือนธันวาคม 2554                                          

  ประเภท                                  อัตราค่าโดยสาร (บาท) หมายเหตุ

  รถมินิบัส                                  6.50               ราคาเดียวตลอดสาย

  รถสองแถว                                5.50               ราคาเดียวตลอดสาย

  รถครีมแดง                                7.00               ราคาเดียวตลอดสาย

  รถขาว – นํ้าเงิน                           8.00               ราคาเดียวตลอดสาย

  รถโดยสารทางด่วน                          9.00               ราคาเดียวตลอดสาย

  รถโดยสารปรับอากาศ                        11.00 – 19.00      ราคาตามระยะทาง

  รถปรับอากาศ (ยูโร II)                     12.00 – 24.00      ราคาตามระยะทาง

  รถแท็กซี่                                  ≥35                เริ่มต้นที่ 35 บาท สำหรับระยะทาง 1
                                                             กิโลเมตรแรก หลังจากนั้นคิดตามระยะทาง

  รถไฟฟ้าบีทีเอส                             15 – 40            เริ่มที่ 15 บาท
                                                             และเพิ่มขึ้นตามจำนวนสถานี

  รถไฟฟ้าใต้ดิน บีเอ็มซีแอล                     15 – 40            เริ่มที่ 15 บาท
                                                             และเพิ่มขึ้นตามจำนวนสถานี
  --------------------------------------- ------------------ -------------------------------

ที่มา: องค์การขนส่งมวลชน กรุงเทพฯ และ ข้อมูล บริษัท รถไฟฟ้ากรุงเทพ จำกัด (มหาชน)

3.  กฎหมายและหน่วยงานภาครัฐที่เกี่ยวข้อง

บีทีเอสซีได้รับสัมปทานแต่เพียงผู้เดียวจากกทม.
ในการบริหารระบบรถไฟฟ้าบีทีเอสในการหารายได้จากระบบรถไฟฟ้าและกิจกรรมทางธุรกิจที่เกี่ยวข้อง
รวมถึงโฆษณาการให้สิทธิต่อและการจัดเก็บค่าโดยสาร ภายใต้สัญญาสัมปทานเป็นระยะเวลา 30
ปีจากวันที่ระบบเปิดให้บริการเป็นวันแรก (5 ธันวาคม 2542)

อันเป็นเรื่องปกติวิสัยสำหรับโครงการที่มีขนาดใหญ่
บีทีเอสซีต้องได้รับใบอนุญาตและการอนุมัติจากหน่วยงานราชการหลายแห่งก่อนที่จะสามารถเปิดดำเนินการได้
ซึ่งบีทีเอสซีได้รับการอนุมัติและได้รับใบอนุญาตในการดำเนินงานที่เกี่ยวข้อง รวมถึงสิ่งแวดล้อม
การดำเนินงานและการบำรุงรักษาระบบแล้ว

บีทีเอสซีดำเนินงานภายใต้กฎหมาย รวมทั้งกฎระเบียบ และข้อบังคับที่เกี่ยวข้องหลายฉบับ รวมถึง
กฎหมายทั่วไป กฎหมายเกี่ยวกับการธุรกิจขนส่ง ประกาศคณะปฏิวัติฉบับที่ 58
พระราชบัญญัติส่งเสริมการลงทุน พ.ศ. 2520
รวมทั้งกฎหมายที่เกี่ยวข้องกับการประกอบธุรกิจโรงงาน และในฐานะที่บีทีเอสซีเป็นบริษัทมหาชน
บีทีเอสซีจึงอยู่ภายใต้พระราชบัญญัติบริษัทมหาชนจำกัด พ.ศ. 2535
และพระราชบัญญัติหลักทรัพย์และตลาดหลักทรัพย์ พ.ศ. 2535

นอกจากนี้ เนื่องจากบีทีเอสซีถือเป็นผู้ประกอบธุรกิจ
ในฐานะผู้ให้บริการตามคำจำกัดความของพระราชบัญญัติคุ้มครองผู้บริโภค พ.ศ. 2522
บีทีเอสซีจึงตกอยู่ภายใต้ข้อกำหนดที่คุ้มครองสิทธิของผู้บริโภคที่จะได้รับความปลอดภัยจากการใช้สินค้าหรือบริการตามที่กำหนดไว้ในพระราชบัญญัติคุ้มครองผู้บริโภค
พ.ศ. 2522 และพระราชบัญญัติวิธีพิจารณาคดีผู้บริโภค พ.ศ. 2551 รวมทั้งกฎกระทรวง ข้อบังคับ
คำสั่ง หรือประกาศที่ออกตามพระราชบัญญัติดังกล่าว

1.  กรุงเทพมหานคร (กทม.)

กทม. เป็นหน่วยงานที่ควบคุมดูแลพื้นที่จังหวัดกรุงเทพฯ หน้าที่ของกทม. ได้แก่
การดูแลรักษากฎหมายและความสงบเรียบร้อย การวางผังเมือง การสร้างและดูแลรักษาถนน
ทางน้ำและระบบระบายน้ำ การจัดหาระบบขนส่ง การบริหารจราจร งานสวัสดิการสังคม
และการให้บริการอื่นๆ ผู้บริหารสูงสุดของกทม. คือ ผู้ว่าราชการกรุงเทพมหานคร
ซึ่งได้มาจากการเลือกตั้ง และอยู่ในตำแหน่งคราวละ 4 ปี
ผู้ว่าราชการกรุงเทพมหานครมีอำนาจแต่งตั้งรองผู้ว่าราชการเป็นผู้ช่วย ซึ่งอยู่ในตำแหน่งคราวละ 4
ปี เช่นกัน กทม.ยังมีสภากรุงเทพมหานคร (สก.) ทำหน้าที่เป็นตัวแทนของประชาชน
ซึ่งสมาชิกมาจากการเลือกตั้ง ภายใต้พระราชบัญญัติระเบียบบริหารราชการกรุงเทพมหานคร พ.ศ.
2528 กทม. แบ่งโครงสร้างการบริหารเป็น 19 สำนักงานและ 50 เขต

กทม.มีรายได้จาก 2 ประเภท ได้แก่ รายได้ประจำและรายได้พิเศษ
รายได้ประจำมาจากภาษีท้องถิ่น ค่าธรรมเนียม ค่าปรับ ค่าใบอนุญาต ค่าบริการ
ค่าเช่าทรัพย์สินของกทม.
รายได้พิเศษมาจากเงินสมทบจากรัฐบาลที่เกี่ยวข้องกับโครงการที่รัฐบาลกำหนดไว้

ตามที่กำหนดไว้ในสัญญาสัมปทาน กทม.
เป็นผู้รับผิดชอบการกำกับดูแลให้การดำเนินงานของบีทีเอสซีเป็นไปตามสัญญาสัมปทาน นอกจากนี้
กทม.ยังเป็นผู้รับผิดชอบการอนุมัติแบบก่อสร้างต่างๆ
ที่เกี่ยวข้องกับระบบรถไฟฟ้าบีทีเอสรวมถึงทางเชื่อมระหว่างสถานีรถไฟฟ้ากับอาคารข้างเคียง

2.  สำนักงานคณะกรรมการสิ่งแวดล้อมแห่งชาติ (สวล.)

ภายใต้พระราชบัญญัติส่งเสริมและรักษาคุณภาพสิ่งแวดล้อมแห่งชาติ พ.ศ. 2535
โครงการที่เกี่ยวกับโครงสร้างสาธารณูปโภคพื้นฐานขนาดใหญ่ที่อาจมีผลกระทบต่อสิ่งแวดล้อมจำเป็นจะต้องได้รับความเห็นชอบจากคณะกรรมการสิ่งแวดล้อมแห่งชาติก่อนดำเนินการก่อสร้าง
เนื่องจากพระราชบัญญัติฉบับนี้มีผลบังคับใช้วันที่ 9 เมษายน 2535
ซึ่งเป็นวันเดียวกับวันลงนามในสัญญาสัมปทานและภายหลังสัมปทานได้รับการอนุมัติจากคณะรัฐมนตรี
บีทีเอสซีจึงไม่จำเป็นที่จะต้องได้รับความเห็นชอบจากคณะกรรมการสิ่งแวดล้อมแห่งชาติสำหรับโครงการ
อย่างไรก็ตาม พระราชบัญญัติฉบับนี้จะมีผลบังคับใช้กับโครงการส่วนต่อขยาย
รวมถึงส่วนเพิ่มเติมภายใต้สัญญาแก้ไขสัญญาสัมปทานทั้งสองฉบับ

3.  สำนักงานคณะกรรมการพัฒนาการเศรษฐกิจและสังคมแห่งชาติ (สศช.)

พระราชบัญญัติว่าด้วยการให้เอกชนเข้าร่วมงานหรือดำเนินการในกิจการของรัฐ พ.ศ. 2535
ให้อำนาจสศช. ในการอนุมัติหรือไม่อนุมัติโครงการที่มีความสำคัญทางเศรษฐกิจหรือสังคม
เนื่องจากบีทีเอสซีได้รับสัมปทานก่อนที่ พระราชบัญญัติฉบับนี้มีผลบังคับใช้
บีทีเอสซีจึงไม่จำเป็นต้องได้รับการอนุมัติจากสศช. สำหรับโครงการที่ให้บริการแล้วในปัจจุบัน
อย่างไรก็ตาม กทม. อาจต้องทำการขออนุมัติจากสศช. สำหรับโครงการส่วนต่อขยายในอนาคตตาม
พระราชบัญญัติฉบับนี้ โดยขึ้นอยู่กับขนาดของโครงการ

1.  ธุรกิจสื่อโฆษณา

    1.  ลักษณะการดำเนินธุรกิจ

ภายใต้สัญญาสัมปทานระบบขนส่งมวลชนกรุงเทพกับกทม.
บีทีเอสซีมีสิทธิในการดำเนินกิจการพาณิชย์ในหรือที่เกี่ยวกับระบบรถไฟฟ้าบีทีเอส
ซึ่งรวมถึงการโฆษณาภายในระบบรถไฟฟ้าบีทีเอสทั้งบนสถานี และบนรถไฟฟ้า
การพัฒนาพื้นที่บนสถานีเพื่อให้เช่าเพื่อการพาณิชย์ต่างๆ
ซึ่งบีทีเอสซีได้ให้สัมปทานแก่วีจีไอเป็นผู้ดำเนินการภายใต้สัญญาให้สิทธิ
โดยมีส่วนแบ่งรายได้ให้บีทีเอสซี

กลุ่มวีจีไอดำเนินธุรกิจหลักในการเป็นผู้ให้บริการเครือข่ายสื่อโฆษณา
โดยเน้นเครือข่ายสื่อโฆษณาที่สอดคล้องกับรูปแบบการดำเนินชีวิตในยุคสมัยใหม่ (Lifestyle
Media) โดย ณ ปัจจุบัน
เครือข่ายสื่อโฆษณาของกลุ่มวีจีไอสามารถเข้าถึงชีวิตประจำวันของกลุ่มเป้าหมายได้ในทุกที่
เริ่มตั้งแต่การเดินทางโดยรถไฟฟ้าบีทีเอส การทำงานในอาคารสำนักงาน
และการจับจ่ายใช้สอยในโมเดิร์นเทรด
โดยเครือข่ายสื่อโฆษณาของวีจีไอเป็นจุดนัดพบระหว่างเจ้าของสินค้าและผู้บริโภค
และเป็นสื่อกลางให้เจ้าของสินค้าสามารถสื่อสารหรือโฆษณาประชาสัมพันธ์ถึงผู้บริโภคใน
วงกว้างได้หลากมิติหลายรูปแบบ ในทำเลโฆษณาที่โดดเด่น
ครอบคลุมพื้นที่ของประชากรทั่วประเทศไทย

ปัจจุบัน เครือข่ายสื่อโฆษณาที่กลุ่มวีจีไอให้บริการประกอบด้วย 1) สื่อโฆษณาในระบบรถไฟฟ้าบีทีเอส
(BTS)
2) สื่อโฆษณาในโมเดิร์นเทรด (Modern Trade) ชั้นนำ 3 ราย
ซึ่งมีสาขากระจายอยู่ทั่วประเทศไทย ได้แก่ Tesco Lotus Big C (รวมถึง Carrefour เดิม
ที่ถูกเปลี่ยนเป็น Big C) และ Watsons และ 3) สื่อโฆษณาในอาคารสำนักงานชั้นนำอีก 51
แห่งในกรุงเทพฯ

สื่อโฆษณาในระบบรถไฟฟ้าบีทีเอสของวีจีไอครอบคลุมพื้นที่โฆษณาถึง 17,000 ตารางเมตร ใน 23
สถานี ระยะทางรวม 23.5 กิโลเมตร และรถไฟฟ้าบีทีเอสจำนวน 47 ขบวน

กลุ่มวีจีไอให้บริการสื่อโฆษณาในโมเดิร์นเทรด 3 รายทั่วประเทศไทย ซึ่งได้แก่ Tesco Lotus
Big C และ Watsons ซึ่งมีสาขารวมกันมากกว่า 1,500 สาขา
สื่อโฆษณาในโมเดิร์นเทรดนั้นถือเป็นสื่อที่มีประสิทธิภาพอย่างมากในการโน้มน้าวผู้บริโภคให้เกิดการตัดสินใจซื้อสินค้าฉับพลันโดยไม่ได้วางแผนล่วงหน้า
(Impulse Buying) เนื่องจากเป็นการโฆษณา ณ จุดขายสินค้า
เป็นการย้ำเตือนการระลึกถึงสินค้าครั้งสุดท้ายก่อนที่ผู้บริโภคจะตัดสินใจและเลือกซื้อสินค้า
จึงถือได้ว่าเป็นสื่อที่อยู่ถูกสถานที่ ถูกเวลา ถูกกลุ่มเป้าหมาย เข้าถึงผู้บริโภคฐานกว้าง
ครอบคลุมทุกเพศ ทุกวัย โดยเฉพาะผู้ที่มีระดับรายได้น้อยถึงปานกลางทั่วประเทศ

นอกจากนี้ กลุ่มวีจีไอยังให้บริการสื่อโฆษณาในอาคารสำนักงานชั้นนำอีก 51 แห่งทั่วกรุงเทพฯ
โดยมีสื่อหลักคือจอดิจิตอลติดตั้งในลิฟต์โดยสารของอาคารที่สามารถเข้าถึงกลุ่มคนทำงานได้ในทุกวันทำงาน

2.  พื้นที่สื่อโฆษณา

  กลุ่มวีจีไอมีประเภทของสื่อโฆษณา ดังนี้

1) สื่อโฆษณาและพื้นที่เชิงพาณิชย์ในระบบรถไฟฟ้าบีทีเอส

  วีจีไอได้รับสิทธิแต่เพียงผู้เดียวในการบริหารพื้นที่สื่อโฆษณาและพื้นที่เชิงพาณิชย์ในระบบรถไฟฟ้าบีทีเอสโดย
  สื่อโฆษณาแบ่งได้เป็น 2 ประเภทหลัก ได้แก่ สื่อมัลติมีเดีย (Multimedia) และสื่อภาพนิ่ง
  (Static)

1.1) สื่อมัลติมีเดีย

  สื่อมัลติมีเดียในระบบรถไฟฟ้าบีทีเอสประกอบไปด้วย
  จอดิจิตอลบนสถานีในบริเวณชานชาลาที่รอรถไฟฟ้า และจอดิจิตอลในรถไฟฟ้า
  รวมจำนวนจอทั้งหมด 998 จอ ออกอากาศในช่วงเวลา 06:00 – 24:00 น.

1.2) สื่อภาพนิ่ง

สื่อภาพนิ่งบนระบบรถไฟฟ้าบีทีเอสจะถูกติดตั้งกระจายตามจุดต่างๆ
ทั้งภายในและภายนอกรถไฟฟ้าบีทีเอส บนสถานี และบริเวณชานชาลา ตัวอย่างสื่อภาพนิ่งได้แก่
สื่อประเภทสติกเกอร์ (Removable Sticker Wrap)
ที่ติดตั้งโดยการห่อหุ้มอยู่บนพื้นผิวด้านนอกของรถไฟฟ้าตามความยาวของขบวนรถไฟฟ้า
ป้ายภาพนิ่งบริเวณแนวยาวเหนือหน้าต่างภายในรถไฟฟ้า (Standard) บริเวณเหนือที่นั่งผู้โดยสาร
(Above the Seat) ป้ายโฆษณารูปทรงสี่เหลี่ยมผืนผ้าขนาดใหญ่ที่ติดตั้งบริเวณชานชาลา
(Platform Truss / Balustrade) เป็นต้น

นอกจากนี้ วีจีไอยังดำเนินธุรกิจให้เช่าพื้นที่เชิงพาณิชย์บนสถานีรถไฟฟ้าบีทีเอสซึ่งครอบคลุมพื้นที่ถึง
6,000 ตารางเมตร สำหรับร้านค้า (Shop) 464 ร้าน และซุ้มจำหน่ายสินค้า 527 ซุ้ม ใน 23
สถานี

2) สื่อโฆษณาในโมเดิร์นเทรด

พื้นที่ใน Tesco Lotus และ Big C แบ่งเป็นพื้นที่ Sales Floor และพื้นที่ Non-Sales Floor
โดยพื้นที่ Sales Floor รวมพื้นที่ตั้งแต่บริเวณหลังจุดชำระเงิน (Cashier Counter)
เป็นพื้นที่บริเวณชั้นวางขายสินค้าของห้าง สำหรับพื้นที่ด้านนอก ซึ่งรวมถึงบริเวณร้านอาหาร ร้านค้า
ธนาคาร บริเวณทางเข้าห้าง และที่จอดรถ จะถูกนับรวมเรียกว่า พื้นที่ Non-Sales Floor
โดยในปัจจุบัน กลุ่มวีจีไอได้รับสิทธิบริหารพื้นที่โฆษณาในทั้งสองส่วนจาก Tesco Lotus และ Big
C แต่เพียงผู้เดียว (Exclusive Rights)

นอกจากนี้สามารถแบ่งประเภทตามชนิดของสื่อโฆษณาที่ติดตั้งในโมเดิร์นเทรดได้เป็น 2 ประเภทหลัก
ได้แก่ สื่อดิจิตอล (Digital) และสื่อภาพนิ่ง (Static)

  2.1) สื่อดิจิตอล

สื่อดิจิตอลที่กลุ่มวีจีไอให้บริการในโมเดิร์นเทรด ได้แก่ สื่อมัลติมีเดีย และสื่อวิทยุ ณ จุดขาย
มีรายละเอียด ดังนี้

2.1.1) สื่อมัลติมีเดีย

สื่อมัลติมีเดีย ได้แก่ จอดิจิตอลขนาด 22 ถึง 42 นิ้ว ถูกติดตั้งในบริเวณ บริเวณศูนย์อาหาร (Food
Court) จุดชำระเงิน (Cashier Counter)
ด้านในชั้นวางขายสรรพสินค้าส่วนที่ขายผลิตภัณฑ์สุขภาพและความงาม (Health and Beauty)
สินค้าอาหารแห้งและเครื่องดื่ม (Food and Beverage) และสินค้าใช้ในบ้าน (Household) ณ
วันที่ 31 มีนาคม 2555 กลุ่มวีจีไอมีจำนวนจอดิจิตอลติดตั้งใน Tesco Lotus Big C และ
Watsons รวมทั้งหมด 2,261 จอ

2.1.2) สื่อวิทยุ ณ จุดขาย

  กลุ่มวีจีไอให้บริการสื่อโฆษณาวิทยุ ณ จุดขายในโมเดิร์นเทรด
  โดยเป็นผู้ได้รับสิทธิด้านเสียงแต่เพียงผู้เดียวใน Tesco Lotus และ Big C ทุกสาขา
  โดยมีบริษัทในกลุ่มวีจีไอ คือ บริษัท 999 มีเดีย จำกัด เป็นผู้บริหารและผลิตรายการจำนวน 2
  รายการ ได้แก่ Tesco Lotus Radio และ Big C Radio
  ออกอากาศตลอดช่วงเวลาทำการของ Tesco Lotus และ Big C ทุกสาขา

2.2) สื่อภาพนิ่ง

  สื่อโฆษณาภาพนิ่งใน Tesco Lotus และ Big C มีหลากหลายรูปแบบ
  ถูกติดตั้งทั่วบริเวณของห้าง ทั้งในพื้นที่ Sales Floor และพื้นที่ Non-Sales Floor ตัวอย่าง
  เช่น ป้ายพลาสติกติดตั้งแนวดิ่งบริเวณชั้นวางสินค้า (Shelf Divider)
  สื่อโฆษณาลักษณะเป็นกล่องติดตั้งยื่นออกมาจากชั้นวางสินค้า (Shelf Pop-up)
  ป้ายโฆษณาบริเวณตู้แช่เย็น (Chiller Ad) ป้ายภาพนิ่งขนาดใหญ่ที่ติดตั้งบริเวณทางเข้าห้าง
  (Entrance Lightbox) เป็นต้น

  ณ วันที่ 31 มีนาคม 2555
  จำนวนสาขาที่กลุ่มวีจีไอได้สิทธิจากโมเดิร์นเทรดในการเข้าไปบริหารพื้นที่สื่อโฆษณา
  และจำนวนสาขาที่กลุ่มวีจีไอติดตั้งสื่อโฆษณาแล้ว มีดังนี้

+-------------------------+-----+-----+-----+-----+-----+-----+-----+
| ประเภทสื่อ                | Te  |     |     | Big |     |     | W   |
|                         | sco |     |     | C   |     |     | ats |
|                         | Lo  |     |     |     |     |     | ons |
|                         | tus |     |     |     |     |     |     |
+=========================+=====+=====+=====+=====+=====+=====+=====+
|                         | ใหญ่ | ก   | เล็ก | ใหญ่ | ก   | เล็ก |     |
|                         |     | ลาง |     |     | ลาง |     |     |
+-------------------------+-----+-----+-----+-----+-----+-----+-----+
| 1) สื่อภาพนิ่ง              | ทุกส | ทุกส | 250 | ทุกส | ทุกส | ทุกส | -   |
|                         | าขา | าขา |     | าขา | าขา | าขา |     |
| -                       |     |     | 846 |     |     |     | 215 |
| จำนวนสาขา               | 104 | 175 |     | 112 | 14  | 50  |     |
| ที่บริษัทได้สิทธิจากโมเดิร์นเทรด |     |     | 250 |     |     |     | -   |
|                         | 104 | 175 |     | 112 | 14  | 50  |     |
| - จำนวนสาขาโมเดิร์นเทรด ณ |     |     |     |     |     |     |     |
| วันที่ 31 มี.ค. 55          |     |     |     |     |     |     |     |
|                         |     |     |     |     |     |     |     |
| -                       |     |     |     |     |     |     |     |
| จำนวน                   |     |     |     |     |     |     |     |
| สาขาที่บริษัทติดตั้งสื่อโฆษณาแล้ว |     |     |     |     |     |     |     |
+-------------------------+-----+-----+-----+-----+-----+-----+-----+
| 2) สื่อวิทยุ ณ จุดขาย        | ทุกส | ทุกส | ทุกส | ทุกส | ทุกส | ทุกส | -   |
|                         | าขา | าขา | าขา | าขา | าขา | าขา |     |
| -                       |     |     |     |     |     |     | 215 |
| จำนวนสาขา               | 104 | 175 | 846 | 112 | 14  | 50  |     |
| ที่บริษัทได้สิทธิจากโมเดิร์นเทรด |     |     |     |     |     |     | -   |
|                         | 104 | 175 | 846 | 42  | 14  | 50  |     |
| - จำนวนสาขาโมเดิร์นเทรด ณ |     |     |     |     |     |     |     |
| วันที่ 31 มี.ค. 55          |     |     |     |     |     |     |     |
|                         |     |     |     |     |     |     |     |
| -                       |     |     |     |     |     |     |     |
| จำนวน                   |     |     |     |     |     |     |     |
| สาขาที่บริษัทติดตั้งสื่อโฆษณาแล้ว |     |     |     |     |     |     |     |
+-------------------------+-----+-----+-----+-----+-----+-----+-----+
| 3) สื่อมัลติมีเดีย            | 31  | -   | -   | ทุกส | ทุกส | ทุกส | ทุกส |
|                         |     |     |     | าขา | าขา | าขา | าขา |
| -                       | 104 | 175 | 846 |     |     |     |     |
| จำนวนสาขา               |     |     |     | 112 | 14  | 50  | 215 |
| ที่บริษัทได้สิทธิจากโมเดิร์นเทรด | 31  | -   | -   |     |     |     |     |
|                         |     |     |     | 15  | -   | -   | 215 |
| - จำนวนสาขาโมเดิร์นเทรด ณ |     |     |     |     |     |     |     |
| วันที่ 31 มี.ค. 55          |     |     |     |     |     |     |     |
|                         |     |     |     |     |     |     |     |
| -                       |     |     |     |     |     |     |     |
| จำนวน                   |     |     |     |     |     |     |     |
| สาขาที่บริษัทติดตั้งสื่อโฆษณาแล้ว |     |     |     |     |     |     |     |
+-------------------------+-----+-----+-----+-----+-----+-----+-----+

3) สื่อโฆษณาในอาคารสำนักงาน

  สำหรับธุรกิจให้บริการสื่อโฆษณาในอาคารสำนักงาน
  กลุ่มวีจีไอได้รับสิทธิในการบริหารสื่อโฆษณาในอาคารสำนักงานจำนวน 51 อาคารทั่วกรุงเทพฯ
  โดยมีสื่อโฆษณาหลักคือ จอดิจิตอลจำนวนทั้งหมด 452 จอ
  ติดตั้งในลิฟต์โดยสารของอาคารสำนักงาน ออกอากาศในช่วงเวลา 07:00 – 19:00 น.
  วันจันทร์ถึงศุกร์

  นอกจากธุรกิจสื่อโฆษณาแล้ว กลุ่มวีจีไอยังดำเนินธุรกิจอื่นที่เป็นการสร้างรายได้เพิ่มเติมให้แก่
  กลุ่มวีจีไอ ได้แก่ การให้บริการรับผลิตงานโฆษณาสื่อภาพนิ่งและ Spot โฆษณาของสื่อวิทยุ ณ
  จุดขาย และการเป็นตัวแทนขายสื่อโฆษณาจอ LED

3.  ลักษณะลูกค้า

ลูกค้าของกลุ่มวีจีไอสามารถจำแนกได้เป็น 2 ประเภทหลัก ดังนี้

(1) ลูกค้าประเภทบริษัทตัวแทนโฆษณา (Agency)
เนื่องจากบริษัทที่ซื้อสื่อโฆษณาส่วนใหญ่มักใช้บริการผ่านตัวแทนโฆษณาซึ่งให้บริการครบวงจรตั้งแต่การออกแบบและผลิตชิ้นงานโฆษณารวมทั้งจัดหาสื่อต่างๆ
หลายประเภทเพื่อออกแคมเปญโฆษณาได้พร้อมๆ กันหลายๆ สื่อ
ดังนั้นกลุ่มตัวแทนโฆษณาจึงเป็นกลุ่มที่ถือครองงบประมาณโฆษณาเป็นจำนวนมากจากสินค้าและบริการหลากหลายชนิด
จึงมีขีดความสามารถในการลงโฆษณากับ
สื่อต่างๆ ได้อย่างต่อเนื่อง

(2) ลูกค้าที่เป็นเจ้าของผลิตภัณฑ์โดยตรง (Direct Client) คือ บริษัทเอกชน
หรือองค์กรของรัฐบาลและรัฐวิสาหกิจทั่วไป ซึ่งเป็นเจ้าของผลิตภัณฑ์ หรือบริการโดยตรง
ลูกค้าลักษณะนี้จะติดต่อกับกลุ่มวีจีไอโดยไม่ผ่าน
บริษัทตัวแทนโฆษณา เพื่อให้กลุ่มวีจีไอเป็นผู้ผลิตและติดตั้งสื่อป้ายโฆษณา

4.  ภาวะอุตสาหกรรม

อุตสาหกรรมสื่อโฆษณาเป็นอุตสาหกรรมขนาดใหญ่ที่มีมูลค่าตลาดรวมทุกสื่อในปี 2554 มากถึง
104,641
ล้านบาท กลุ่มวีจีไอดำเนินธุรกิจสื่อโฆษณาในระบบขนส่งมวลชน (Mass Transit Media)
และสื่อโฆษณาในโมเดิร์น เทรด (In-Store Media) ซึ่งมีมูลค่าการตลาด 2,603 ล้านบาท และ
1,640 ล้านบาท ตามลำดับ คิดเป็นสัดส่วนร้อยละ 2.49 และ 1.57
ของมูลค่าการตลาดของอุตสาหกรรมโฆษณารวมในปี 2554 ตามลำดับ

  --------------------------------------------------------- -- --------------------------------------------
  ส่วนแบ่งการตลาดการใช้จ่ายโฆษณาในอุตสาหกรรมสื่อโฆษณาในประเทศไทย ปี    ค่าใช้จ่ายสื่อโฆษณาในระบบขนส่งมวลชนและ
  2554                                                         โมเดิร์นเทรดเทียบกับอุตสาหกรรมโดยรวมในประเทศไทย

  []                                                           []

  แหล่งข้อมูล : บริษัท เดอะนีลเส็น คอมปะนี (ประเทศไทย) จำกัด            
  ที่เปิดเผยผ่านเว็บไซต์สมาคมโฆษณาแห่งประเทศไทย                       
  --------------------------------------------------------- -- --------------------------------------------

แม้ว่าระดับการใช้จ่ายสื่อโฆษณาในระบบขนส่งมวลชนและโมเดิร์นเทรดยังคงมีสัดส่วนไม่สูงนักเมื่อเทียบกับอุตสาหกรรมโดยรวม
แต่กลุ่มวีจีไอเป็นผู้ให้บริการรายใหญ่ที่ครองส่วนแบ่งการตลาดมากที่สุดในทั้งสองตลาด
โดยมีส่วนแบ่งการตลาดเท่ากับร้อยละ 61 และร้อยละ 66 ตามลำดับ
(เปรียบเทียบรายได้ของกลุ่มวีจีไอกับค่าใช้จ่ายสื่อโฆษณาในระบบขนส่งมวลชนและโมเดิร์นเทรดภายหลังหักส่วนลดมาตรฐานเฉลี่ยของสื่อแต่ละประเภทที่ร้อยละ
40 และร้อยละ 45 ตามลำดับ)
นอกจากนี้ธุรกิจโฆษณาทั้งสองมีอัตราการเติบโตสูงกว่าตลาดโดยรวมเป็นอย่างมากในช่วง 6
ปีที่ผ่านมา (ปี 2548 – 2554) โดยสื่อโฆษณาในระบบขนส่งมวลชนมีอัตราการเติบโตเฉลี่ยรายปี
(Compound Annual Growth Rate) ร้อยละ 20.44
และสื่อโฆษณาในโมเดิร์นเทรดมีอัตราการเติบโตเฉลี่ยรายปีร้อยละ 46.36
ในขณะที่อุตสาหกรรมสื่อโฆษณาโดยรวมเติบโตเพียงร้อยละ 2.91

อุตสาหกรรมสื่อโฆษณาในระบบขนส่งมวลชนและโมเดิร์นเทรด

สื่อโฆษณาในระบบขนส่งมวลชน คือ การติดตั้งสื่อโฆษณาใน/นอกยานพาหนะสาธารณะทุกชนิด
รวมถึงการติดตั้งสื่อโฆษณาที่ป้ายรถเมล์ บริเวณชานชาลา สถานีขนส่ง ท่าอากาศยาน
สถานีระหว่างทาง
ปัจจุบันสื่อโฆษณาในระบบขนส่งมวลชนส่วนใหญ่ยังมีพื้นที่ครอบคลุมอยู่ในเขตเมืองหลวงของประเทศเท่านั้น
เนื่องจากเป็นพื้นที่ที่มีความหนาแน่นของผู้เดินทางในระบบขนส่งสาธารณะ
จุดเด่นของสื่อในระบบขนส่งมวลชนคือโอกาสการเข้าถึงที่มากกว่าสื่อประเภทอื่นๆ
เนื่องจากผู้ชมกลุ่มเป้าหมายมักจะสัญจรในเส้นทางเดิมทุกวันเป็นกิจวัตร
ทำให้ผู้ซื้อสื่อโฆษณาพอใจกับโอกาสที่สื่อจะได้พบเห็นโดยลูกค้ากลุ่มเป้าหมายทุกวัน
เป็นสื่อที่ช่วยย้ำเตือนการรับรู้ และจดจำสินค้า/บริการอย่างได้ผล ดังนั้น
การขยายตัวของธุรกิจสื่อโฆษณาในระบบขนส่งมวลชนนั้นจึงมีปัจจัยสนับสนุนหลักมาจากการพัฒนาและการขยายตัวของระบบขนส่งมวลชน
เช่น รถโดยสารด่วนพิเศษบีอาร์ที และรถไฟเชื่อมท่าอากาศยานสุวรรณภูมิ (Airport Rail
Link) การเติบโตของผู้โดยสาร การพัฒนาเทคโนโลยีสื่อโฆษณา
รวมถึงการพัฒนาศักยภาพในการเข้าถึงกลุ่มเป้าหมายของ Lifestyle Media
ที่ทำให้สื่อมีความโดดเด่นมากขึ้น
โดยคาดว่าการเติบโตของธุรกิจสื่อโฆษณาในระบบขนส่งมวลชนนั้นจะเป็นไปในทิศทางเดียวกันกับอัตราการเติบโตของระบบขนส่งมวลชนในประเทศไทย
โดยพื้นที่การให้บริการที่ขยายวงกว้างมากขึ้นและแนวโน้มการเติบโตของจำนวนผู้โดยสารคาดว่าจะเป็นปัจจัยที่ส่งผลให้เม็ดเงินการซื้อโฆษณาในธุรกิจนี้มีการเติบโตจากพื้นฐานจำนวนผู้รับชมโฆษณาที่สูงขึ้น

สื่อโฆษณาในโมเดิร์นเทรดเป็นสื่อโฆษณาที่เหมาะกับสินค้าอุปโภคบริโภค
เป็นสื่อโฆษณาที่มีความหลากหลายตั้งแต่โฆษณาบนรถเข็น โฆษณาบริเวณทางเดิน แผ่นป้าย
หรือจอภาพดิจิตอลตามจุดจำหน่ายสินค้าต่างๆ เป็นต้น
การขยายตัวของธุรกิจสื่อโฆษณาในโมเดิร์นเทรดนั้นมีปัจจัยสนับสนุนหลักมาจากการเติบโตอย่างรวดเร็วของสาขา
ไฮเปอร์มาร์เก็ตในประเทศไทย (Tesco Lotus และ Big C) การเติบโตของยอดขาย
และจำนวนลูกค้าที่ใช้บริการ ส่งผลให้จำนวนผู้รับชมโฆษณาและพื้นที่โฆษณาเพิ่มขึ้น นอกจากนี้
การนำเทคโนโลยีใหม่ๆ
มาทดแทนป้ายโฆษณาภาพนิ่งที่มีอยู่เดิมเป็นโอกาสการเติบโตให้กับธุรกิจสื่อโฆษณาในอนาคต
ปัจจัยต่างๆ
เหล่านี้เป็นจุดแข็งของกลุ่มวีจีไอในการดึงดูดลูกค้าและสร้างการเติบโตของธุรกิจได้อย่างต่อเนื่องในระยะยาว

2.  ธุรกิจอสังหาริมทรัพย์

ในช่วงปี 2554 ที่ผ่านมา
เป็นที่เห็นได้อย่างชัดเจนว่าชุมชนเมืองและตลาดอสังหาริมทรัพย์ในกรุงเทพฯ
และปริมณฑลขยายตัวและเติบโตขึ้นอย่างต่อเนื่อง โดยเฉพาะอย่างยิ่งตามแนวเส้นทางรถไฟฟ้า
ทั้งเส้นทางในปัจจุบันที่เปิดให้บริการและเส้นทางในอนาคต
ที่ปัจจุบันนี้มีแผนงานในการก่อสร้างโครงการที่เป็นรูปธรรมมากยิ่งขึ้น แม้ว่าในช่วงปลายปี
เหตุการณ์มหาอุทกภัยจะส่งผลกระทบต่อตลาดอสังหาริมทรัพย์ให้ชะลอตัวไปบ้างก็ตาม

กลุ่มบริษัทได้ดำเนินธุรกิจอสังหาริมทรัพย์นับตั้งแต่เริ่มดำเนินการในปี 2511
โดยได้พัฒนาโครงการอสังหาริมทรัพย์หลายประเภท เช่น อาคารพักอาศัย คอนโดมิเนียม
สนามกอล์ฟ โรงแรม และอาคารสำนักงาน ต่อมา ภายหลังจากที่บริษัทฯ
ได้มาซึ่งกิจการโดยการถือครองหุ้นส่วนใหญ่ของบีทีเอสซี ซึ่งเป็นผู้ให้บริการรถไฟฟ้าบีทีเอส
ซึ่งในปัจจุบันมีเส้นทางที่ให้บริการทั้งสิ้น 30.95 กิโลเมตร รวม 30 สถานี
ครอบคลุมพื้นที่เขตเมืองชั้นในไปยังเขตเมืองชั้นนอก
ซึ่งกลุ่มบริษัทได้นำความรู้ความชำนาญเพื่อพัฒนาที่ดินที่มีอยู่ในทำเลต่างๆ ของกลุ่มบริษัท
เพื่อเป็นการกระตุ้นการสร้างชุมชนเมืองตามแนวคิด “ซิตี้ โซลูชั่นส์”
ซึ่งเป็นกลยุทธ์อย่างหนึ่งที่จะช่วยเพิ่มความหนาแน่นของชุมชนเมือง
และเป็นการเพิ่มจำนวนผู้โดยสารเข้าสู่ระบบรถไฟฟ้าบีทีเอสให้เพิ่มมากยิ่งขึ้นอีกทางหนึ่งด้วย

ปัจจุบัน กลุ่มบริษัทมีโครงการอสังหาริมทรัพย์ต่างๆ ที่อยู่ภายใต้การบริหาร
ซึ่งสามารถแบ่งแยกโครงการต่างๆ ออกเป็น 2 ประเภท คือ
โครงการพัฒนาอสังหาริมทรัพย์ตามแนวเส้นทางรถไฟฟ้า
และโครงการพัฒนาอสังหาริมทรัพย์ในทำเลอื่นๆ

1.  โครงการพัฒนาอสังหาริมทรัพย์ตามแนวเส้นทางรถไฟฟ้า

กลุ่มบริษัทได้ให้ความสำคัญกับโครงการต่างๆ ที่อยู่บริเวณเส้นทางการให้บริการของรถไฟฟ้า
เนื่องจากโครงการที่อยู่ใกล้กับระบบรถไฟฟ้าจะช่วยให้ผู้โดยสารในระบบหนาแน่นขึ้น
และกระตุ้นให้เกิดมูลค่าเพิ่มกับสื่อโฆษณาของกลุ่มบริษัทโดยทางอ้อม
เพื่อเป็นการกระตุ้นการสร้างชุมชนในแนวรถไฟฟ้า
และเป็นการสร้างความแตกต่างให้กับโครงการอสังหาริมทรัพย์ของกลุ่มบริษัท คอนโดมิเนียมแบรนด์
ABSTRACTS จึงถูกสร้างขึ้นเพื่อเป็นตัวอย่างการเสริมสร้างชุมชนเมืองตามแนวคิดข้างต้น
ซึ่งนับเป็นแนวคิดหลักในการดำเนินธุรกิจอสังหาริมทรัพย์ของกลุ่มบริษัทในปัจจุบัน

ทั้งนี้ ABSTRACTS
เป็นผู้พัฒนาโครงการคอนโดมิเนียมเพียงรายเดียวในปัจจุบันที่ผู้ซื้อจะได้รับสิทธิ์โดยสารรถไฟฟ้าบีทีเอส
ฟรี 10 ปี โดยไม่จำกัดจำนวนเที่ยว สำหรับ 25 สถานี (ได้แก่ หมอชิต สะพานควาย อารีย์
สนามเป้า อนุสาวรีย์ชัยสมรภูมิ พญาไท ราชเทวี สยาม ชิดลม เพลินจิต นานา อโศก พร้อมพงษ์
ทองหล่อ เอกมัย พระโขนง อ่อนนุช สนามกีฬาแห่งชาติ ราชดำริ ศาลาแดง ช่องนนทรี สุรศักดิ์
สะพานตากสิน กรุงธนบุรี และวงเวียนใหญ่)

ปัจจุบันกลุ่มบริษัทมีโครงการคอนโดมิเนียมแบรนด์ ABSTRACTS อยู่ระหว่างการขาย 2 โครงการ
คือ ABSTRACTS Phahonyothin Park และ ABSTRACTS Sukhumvit 66/1 นอกจากนี้
กลุ่มบริษัทยังมีที่ดินตามแนวเส้นทางรถไฟฟ้าอีก 2 โครงการ
ซึ่งทุกโครงการตั้งอยู่ในบริเวณสถานีรถไฟฟ้าที่มีอยู่ในปัจจุบันหรือกำลังจะมีในอนาคต
(โปรดดูรายละเอียดในหัวข้อ 4.5)

-   ABSTRACTS Phahonyothin Park

โครงการคอนโดมิเนียมสูง 34 ชั้น 3 อาคาร และอาคารจอดรถยนต์ 1 อาคาร
บนที่ดินเนื้อที่ประมาณ 22 ไร่ ของนูโวไลน์ ตั้งอยู่บนถนนพหลโยธิน
เยื้องกับห้างสรรพสินค้าเซ็นทรัลสาขาลาดพร้าว และอยู่ในแนวส่วนต่อขยายรถไฟฟ้าสายสีเขียวเข้ม

ที่ดินมีราคาประเมิน ณ เดือนกันยายน 2553 เป็นมูลค่า 2,165 ล้านบาท

นูโวไลน์มีแผนการที่จะพัฒนาที่ดินเป็นโครงการคอนโดมิเนียม 3 อาคาร
โดยนูโวไลน์ได้ทำการเปิดขายห้องชุดของอาคารแรกในเดือนกรกฎาคม 2553 ชื่อ
โครงการคอนโดมิเนียม ABSTRACTS Phahonyothin Park Tower A ซึ่งมีจำนวนห้องชุด
1,012 หน่วย โครงการมุ่งเน้นลูกค้าที่ใช้บริการรถไฟฟ้าในชีวิตประจำวัน
ซึ่งอาจมีกำลังซื้อตั้งแต่ระดับกลางถึงกลางสูง

ณ วันที่ 31 มีนาคม 2555 มียอดขาย (ทำสัญญา) ทั้งหมด 538 หน่วย คิดเป็นมูลค่าประมาณ
1,676 ล้านบาท

ต้นทุนโครงการสำหรับคอนโดมิเนียมอาคาร Tower A และอาคารจอดรถ
(รวมค่าที่ดินของอาคารดังกล่าวแล้ว) คิดเป็นเงินประมาณ 3,000 ล้านบาท โดย ณ วันที่ 31
มีนาคม 2555 นูโวไลน์ได้ลงเงินทุนไปแล้วประมาณ 1,730 ล้านบาท
โดยใช้เงินกู้จากสถาบันการเงินในลักษณะ Project Finance
และเงินผ่อนชำระค่างวดที่ได้จากลูกค้าจากการทยอยขายห้องชุดมาลงทุน ทั้งนี้
โครงการคอนโดมิเนียม ABSTRACTS Phahonyothin Park Tower A นี้
คาดว่าจะก่อสร้างแล้วเสร็จบางส่วนภายในเดือนธันวาคม 2555
และแล้วเสร็จทั้งโครงการภายในเดือนมีนาคม 2556
โดยจะสามารถเริ่มโอนกรรมสิทธิ์ให้ลูกค้าได้ประมาณเดือนมกราคม 2556

หากมีการตอบรับที่ดีอย่างต่อเนื่อง และสภาพบรรยากาศของตลาดเอื้ออำนวย
นูโวไลน์มีแผนการที่จะทยอยพัฒนาคอนโดมิเนียมในโครงการ ABSTRACTS Phahonyothin Park
อีก 2 อาคารที่เหลือ
โดยคาดว่าเงินลงทุนเพิ่มเติมของนูโวไลน์ที่จะต้องใช้สำหรับการพัฒนาอาคารทั้งสองนี้จะเป็นเงินจำนวนประมาณ
3,900 ล้านบาท โดย นูโวไลน์มีนโยบายที่จะใช้เงินทุนของนูโวไลน์
เงินกู้จากสถาบันการเงินในลักษณะ Project Finance
และเงินผ่อนชำระค่างวดที่ได้จากลูกค้าจากการทยอยขายห้องชุดมาลงทุนในการดำเนินโครงการ

-   ABSTRACTS Sukhumvit 66/1

ABSTRACTS Sukhumvit 66/1 เป็นโครงการคอนโดมิเนียมแนวราบสไตล์บูติค ซึ่งบริษัทฯ
เป็นผู้พัฒนา ประกอบด้วยโครงการย่อย 2 โครงการ คือ The Moon และ The Sun
แต่ละโครงการมีห้องชุด 56 หน่วย รวมทั้งสองโครงการมีห้องชุดทั้งสิ้น 112 หน่วย ในรูปแบบ 1
ห้องนอน และ 2 ห้องนอน พร้อมสิ่งอำนวยความสะดวก เช่น สระว่ายน้ำและฟิตเนส
โครงการทั้งสองตั้งอยู่บนที่ดินเนื้อที่รวม 1 - 3 - 89 ไร่ อยู่ห่างจากสถานีรถไฟฟ้าบีทีเอสอุดมสุข
250 เมตร เน้นกลุ่มลูกค้าที่ใช้บริการรถไฟฟ้าในชีวิตประจำวัน
ซึ่งมีกำลังซื้อตั้งแต่ลูกค้าระดับกลางถึงสูง และต้องการความเงียบสงบ
ปัจจุบันโครงการย่อยทั้งสองได้ก่อสร้างเสร็จสมบูรณ์แล้วยอดขาย (ทำสัญญา) รวมทั้งสองโครงการ
ณ วันที่ 31 มีนาคม 2555 เท่ากับ 71 หน่วย นับแต่เริ่มเปิดขายโครงการในเดือนกรกฎาคม 2553
ซึ่งคิดเป็นมูลค่าประมาณ 236 ล้านบาท ทั้งนี้ โครงการคอนโดมิเนียม ABSTRACTS Sukhumvit
66/1 The Moon และ The Sun
เริ่มทยอยโอนกรรมสิทธิ์ห้องชุดให้ลูกค้าตั้งแต่ปลายเดือนพฤษภาคม 2554 และเดือนพฤศจิกายน
2554 ตามลำดับ

ทั้งนี้ โครงการคอนโดมิเนียม ABSTRACTS Sukhumvit 66/1 มีมูลค่าโครงการรวมทั้งสิ้นประมาณ
300 ล้านบาท โดยกลุ่มบริษัทได้พัฒนาโครงการโดยใช้เงินทุนของบริษัทฯ เอง

-   อาคารพักอาศัย เดอะรอยัลเพลส 2 และเดอะแกรนด์

เดอะรอยัลเพลส 2 และเดอะแกรนด์ เป็นอาคารพักอาศัยตั้งอยู่ในซอยมหาดเล็กหลวง 2
ถนนราชดำริ ใกล้สถานีรถไฟฟ้าบีทีเอสราชดำริ และใกล้ศูนย์กลางการค้าของกรุงเทพฯ
ซึ่งเป็นที่ดินภายใต้สัญญาเช่าจากสำนักพระคลังข้างที่
โครงการเริ่มแรกประกอบด้วยอาคารพักอาศัยจำนวน 3 อาคาร เดอะรอยัลเพลส 1 (394 หน่วย)
เดอะรอยัลเพลส 2 (371 หน่วย) และเดอะแกรนด์ (338 หน่วย)
เริ่มเปิดขายในรูปแบบสิทธิการเช่าระยะเวลา 30 ปี ตั้งแต่ปี 2536

ปัจจุบันบริษัทฯ ได้ขายสิทธิการเช่าเดอะรอยัลเพลส 1 ทั้งหมดแล้ว สำหรับอีก 2 อาคาร คือ
เดอะรอยัลเพลส 2 และเดอะแกรนด์ นั้น ยังคงเหลือห้องพักอาศัยจำนวน 65 หน่วย พื้นที่รวม
4,213 ตารางเมตร ซึ่งได้นำมาตกแต่งพร้อมอยู่เพื่อการเช่า
และพื้นที่เพื่อการพาณิชย์ให้เช่าบริเวณด้านล่างของอาคารอีก 15 หน่วย พื้นที่รวม 1,790
ตารางเมตร สำหรับทำสัญญาเช่าระยะสั้น ในปี 2554/55
รายได้ค่าเช่าและค่าบริการจากโครงการดังกล่าวเป็น 18.6 ล้านบาท

-   โรงแรมอีสติน แกรนด์ สาทร กรุงเทพฯ

บีทีเอส แอสเสทส์ เป็นเจ้าของที่ดินเนื้อที่ 2 ไร่ 1 งาน 57 ตารางวา บนถนนสาทรใต้
ติดกับสถานีรถไฟฟ้าสุรศักดิ์ ได้พัฒนาโครงการให้เป็นโรงแรม 4 ดาว สูง 33 ชั้น จำนวน 396
ห้อง
ซึ่งเป็นหนึ่งในไม่กี่โรงแรมในแนวเส้นทางรถไฟฟ้าบีทีเอสที่สามารถเชื่อมต่อกับสถานีรถไฟฟ้าบีทีเอสโดยตรง
โดย ณ วันที่ 31 มีนาคม 2555 โครงการได้ดำเนินการก่อสร้างแล้วเสร็จกว่าร้อยละ 98
และได้เริ่มเปิดให้บริการในเดือนพฤษภาคม 2555

ณ วันที่ 31 มีนาคม 2555 โครงการได้ลงเงินลงทุนไปแล้วประมาณ 2,535 ล้านบาท
โดยเงินลงทุนเพิ่มเติมที่คาดว่าจะต้องใช้เป็นเงินประมาณ 588 ล้านบาท
ซึ่งจะมาจากเงินทุนของบีทีเอส แอสเสทส์ และสินเชื่อเงินกู้ Project
Finance จากสถาบันการเงิน

1.  โครงการพัฒนาอสังหาริมทรัพย์ในทำเลอื่นๆ

โครงการที่ไม่ได้อยู่ในแนวเส้นทางรถไฟฟ้า
ซึ่งส่วนมากเป็นโครงการเดิมของกลุ่มบริษัทก่อนการได้มาซึ่งหุ้นสามัญของบีทีเอสซี
โดยโครงการมีทั้งที่ตั้งอยู่ในกรุงเทพฯ และต่างจังหวัด ซึ่งโครงการต่างๆ
สามารถแยกตามประเภทธุรกิจได้ดังนี้

-   ธุรกิจพัฒนาอสังหาริมทรัพย์

โครงการธนาซิตี้เป็นโครงการของบริษัทฯ ซึ่งเริ่มดำเนินการในปี 2531
โดยโครงการดังกล่าวตั้งอยู่บนถนนบางนา-ตราด กม. 14
ซึ่งสามารถเดินทางได้สะดวกด้วยเส้นทางถนนบางนา-ตราด ทางด่วนยกระดับ ถนนกิ่งแก้ว
และมอเตอร์เวย์ กรุงเทพฯ-ชลบุรี นอกจากนี้
ที่ตั้งของโครงการยังอยู่ใกล้สิ่งอำนวยความสะดวกต่างๆ เช่น ห้างสรรพสินค้า มหาวิทยาลัย
โรงพยาบาล ท่าอากาศยานนานาชาติสุวรรณภูมิ
และแอร์พอร์ตลิงค์สำหรับการเดินทางเข้าเมืองโดยรถไฟฟ้า

โครงการธนาซิตี้มีพื้นที่รวมทั้งสิ้นกว่า 1,600 ไร่
เป็นโครงการขนาดใหญ่พร้อมด้วยสาธารณูปโภคครบครัน
ท่ามกลางสิ่งแวดล้อมที่ดีจากธรรมชาติของต้นไม้รายรอบโครงการ นอกจากนี้
ผู้อยู่อาศัยสามารถสมัครเป็นสมาชิกสปอร์ตคลับซึ่งมีสนามหรือสถานที่สำหรับกีฬากลางแจ้ง ได้แก่
สนามเทนนิส สระว่ายน้ำ และสนามหรือสถานที่สำหรับกีฬาในร่ม ได้แก่ สนามแบตมินตัน
สนามบาสเก็ตบอล ซาวน่า พื้นที่เล่นสำหรับเด็ก ฟิตเนส และห้องแอโรบิค
นอกจากนี้ผู้อยู่อาศัยยังสามารถสมัครเป็นสมาชิกของสนามกอล์ฟ 18 หลุม 72 พาร์
และสนามไดร์ฟกอล์ฟที่อยู่ในพื้นที่โครงการ
ด้วยโครงการธนาซิตี้มีศักยภาพที่สามารถรองรับความต้องการของลูกค้าทุกประเภท
และเพื่อตอบสนองความต้องการที่หลากหลายของลูกค้านั้น บริษัทฯ
จึงได้พัฒนาอสังหาริมทรัพย์หลากหลายรูปแบบเพื่อตอบสนองความต้องการที่ต่างกัน เช่น
บ้านเดี่ยวพร้อมที่ดิน ทาวน์เฮ้าส์ คอนโดมิเนียม และที่ดินเปล่าจัดสรร
ซึ่งโครงการโดยส่วนใหญ่ได้พัฒนาเสร็จและปิดการขายไปเรียบร้อยแล้ว

ตั้งแต่ปี 2552/53 บริษัทฯ เริ่มพัฒนาปรับปรุงคอนโดมิเนียมในโครงการธนาซิตี้ที่สร้างเสร็จแล้ว
และยังเหลืออยู่เพื่อดำเนินการขายอีกครั้ง โดยในปี 2554/55 บริษัทฯ มีรายได้ 136.5 ล้านบาท
จาก 146.9 ล้านบาท ในปี 2553/54 หรือลดลง 7.1%
ซึ่งรายได้ส่วนใหญ่มาจากการขายคอนโดมิเนียม 2 โครงการคือ นูเวลคอนโดมิเนียม และ
กิ่งแก้วคอนโดมิเนียม

ทั้งนี้ โครงการต่างๆ ในธนาซิตี้ที่สร้างเสร็จแล้ว สามารถแยกตามประเภท ณ วันที่ 31 มีนาคม
2555 ได้ดังนี้

  -----------------------------------------------------------------------------------------------------------------------------------
  ชื่อโครงการ                           โครงการธนาซิตี้                                                 
  ----------------------------------- --------------- -------------- ----------------------------- ----------------------------------
  ประเภทผลิตภัณฑ์                        บ้านเดี่ยวและ      ทาวน์เฮ้าส์⁽²⁾    คอนโดมิเนียม⁽³⁾                 ที่ดินเปล่าจัดสรร⁽⁴⁾
                                      ที่ดินเปล่า⁽¹⁾                                                   

  พื้นที่โครงการ                          304-2-80 ไร่     14-3-20 ไร่     55-2-10 ไร่                    120-3-7.5 ไร่

  มูลค่าเงินลงทุน                         618.3 ล้านบาท    133.9 ล้านบาท   2,579.9 ล้านบาท                214.4 ล้านบาท

  มูลค่าโครงการ                         1,946.1 ล้านบาท  212.8 ล้านบาท   2,680.6 ล้านบาท                1,384.9 ล้านบาท

  รายละเอียดหน่วย                       100 - 250       3-4 ชั้น,        อาคารที่มีระดับความสูงค่อนข้างต่ำ -   ที่ดินสำหรับขายและสร้างตามที่ลูกค้าต้องการ
                                      ตารางวา         40-60ตารางวา   กลาง                          

  จำนวนหน่วย                           680 หน่วย        92 หน่วย        1,701 หน่วย                    186 หน่วย

  ราคาขายต่อหน่วย                       29,000-42,000   1.8 - 5.1      0.5 - 15.0 ล้านบาท             1.2 – 23.2 ล้านบาท
                                      บาท ต่อตารางวา   ล้านบาท                                       

  ราคาขายต่อตารางเมตร                  -               -              12,550-27,805 บาท             10,000-40,000 บาท

  มูลค่าที่ขายแล้ว                         1,186.1 ล้านบาท  177.4 ล้านบาท   2,365.8 ล้านบาท                1,059.6 ล้านบาท

  จำนวนที่ทำสัญญาซื้อขายและโอนกรรมสิทธิ์แล้ว   467 หน่วย        76 หน่วย        1,661 หน่วย                    126 หน่วย

  จำนวนคงเหลือ                         213 หน่วย        16 หน่วย        40 หน่วย                       60 หน่วย
  -----------------------------------------------------------------------------------------------------------------------------------

(1) เพรสทีจเฮ้าส์ II, เพรสทีจเฮ้าส์ III และธนาเพลสกิ่งแก้ว

(2) ฮาบิแทต, ทาวน์เฮ้าส์ริมน้ำและริมสวน

(3) นูเวลคอนโดมิเนียม, เพรสทีจคอนโดมิเนียม และกิ่งแก้วคอนโดมิเนียม

(4) ฮาบิแทต, ไพร์มแลนด์โซนบี ซี ดี, แคลิฟอร์เนียน และที่ดินอื่นในโครงการ

-   ธุรกิจโรงแรม

กลุ่มบริษัทมีประสบการณ์เกี่ยวกับธุรกิจโรงแรมมาตั้งแต่ในอดีต โดยเป็นผู้ถือหุ้นของโรงแรมรีเจ้นท์
(Regent Hotel) บนถนนราชดำริ และโรงแรมดิเอ็มเพรส (The Empress Hotel)
จังหวัดเชียงใหม่ นอกจากนี้ กลุ่มบริษัทยังมีประสบการณ์เป็นผู้บริหารจัดการโรงแรม Eastin
Lakeside แจ้งวัฒนะ ตั้งแต่ปี 2534 - 2552

ปัจจุบันกลุ่มบริษัทมีธุรกิจโรงแรมระดับ 4 ดาวภายใต้เครือโรงแรม U Hotels & Resorts
ที่บริหารจัดการโดยบริษัท แอ๊บโซลูท โฮเต็ล เซอร์วิส จำกัด
ซึ่งเป็นบริษัทร่วมทุนระหว่างกลุ่มบริษัทกับพันธมิตรที่มีประสบการณ์ในธุรกิจโรงแรม ทั้งนี้
โรมแรมของกลุ่มบริษัทภายใต้เครือ U Hotels & Resorts
ได้เปิดดำเนินการไปแล้วสองแห่งที่จังหวัดเชียงใหม่ และจังหวัดกาญจนบุรี

โรงแรม ยู เชียงใหม่ (U Chiang Mai)

โรงแรม ยู เชียงใหม่เป็นโรงแรมในเครือโรงแรม U Hotels & Resorts
โดยเริ่มดำเนินการเมื่อวันที่ 1 มิถุนายน 2551 เป็นโรงแรมระดับมาตรฐาน 4 ดาว
ที่ได้รับการพัฒนาในรูปแบบบูติคโฮเต็ล (Boutique Hotel) ตั้งอยู่บนถนน ราชดำเนิน
ซึ่งเป็นถนนคนเดินที่มีชื่อเสียงในใจกลางเมืองเก่าจังหวัดเชียงใหม่ โรงแรมมีห้องพักจำนวน 41
ห้อง ก่อสร้างในรูปแบบสถาปัตยกรรมอาคารไทยล้านนา รายล้อมอาคารโบราณของเดิม
โดยมีกลุ่มเป้าหมายคือนักท่องเที่ยวและนักธุรกิจชาวไทยและชาวต่างชาติ ทั้งนี้ในปี 2554 โรงแรม
ยู เชียงใหม่ ได้รับพระราชทานรางวัลอนุรักษ์ศิลปะสถาปัตยกรรมดีเด่น ประเภทอาคารพาณิชย์
จากสมาคมสถาปนิกสยามในพระบรมราชูปถัมภ์ อีกด้วย

นอกจากนี้โรงแรม ยู เชียงใหม่ ยังเป็นสัญลักษณ์ที่สำคัญของเครือโรงแรมแบรนด์ “U”
เนื่องจากเป็นโรงแรมต้นแบบที่ช่วยให้ บริษัท แอ๊บโซลูท โฮเต็ล เซอร์วิส จำกัด
สามารถวางรากฐานและทำการตลาดเครือโรงแรมได้อย่างมีประสิทธิภาพ
จนสามารถเติบโตและประสบความสำเร็จอย่างรวดเร็วภายในเวลาเพียงไม่กี่ปี

ในปี 2554/55 โรงแรม ยู เชียงใหม่ มีอัตราการเข้าพักเฉลี่ยร้อยละ 63.9
เพิ่มขึ้นจากอัตราการเข้าพักเฉลี่ยร้อยละ 42.2 ในปี 2553/54 ทั้งนี้ ในปี 2554/55 โรงแรม ยู
เชียงใหม่ มีรายได้จากกิจการโรงแรมทั้งสิ้น 33.7 ล้านบาท

โรงแรม ยู อินจันทรี กาญจนบุรี (U Inchantree Kanchanaburi)

โครงการโรงแรมสไตล์บูติค (Boutique Hotel) ระดับ 4 ดาว มีห้องพักจำนวน 26 ห้อง
พร้อมห้องประชุมสัมมนา และสิ่งอำนวยความสะดวกอื่นๆ ตั้งอยู่บนที่ดินประมาณ 5 ไร่
ริมฝั่งแม่น้ำแคว ใกล้กับสะพานข้ามแม่น้ำแคว เปิดให้บริการเมื่อวันที่ 6 พฤศจิกายน 2553
ภายในโครงการมีเอกลักษณ์ที่สำคัญ คือ ต้นไม้เก่าแก่อายุกว่า 100 ปี
ที่ออกผลทั้งลูกอินและลูกจันอยู่ในต้นเดียวกัน นับเป็นจุดเด่นของโรงแรม นอกจากนี้ในปี 2554
โรงแรม ยู อินจันทรี กาญจนบุรี ยังได้รับรางวัล Thailand's Leading Romantic Resort
2011 จาก World Travel Awards อีกด้วย

ในปี 2554/55 โรงแรม ยู อินจันทรี กาญจนบุรี มีอัตราการเข้าพักเฉลี่ยร้อยละ 72.2
และมีรายได้จากกิจการโรงแรมเป็น 20.3 ล้านบาท

-   อาคารสำนักงาน

ทีเอสทีทาวเวอร์ตั้งอยู่บนถนนวิภาวดี-รังสิต ฝั่งขาออก ใกล้กับห้าแยกลาดพร้าว เป็นอาคารสูง 24
ชั้น มีพื้นที่ให้เช่าทั้งหมดประมาณ 15,670 ตารางเมตร ประกอบไปด้วยส่วนสำนักงาน 16 ชั้น
และพื้นที่จอดรถ 8 ชั้น ใน ปี 2554/55 มีผู้เช่าคิดเป็นอัตราการเช่าเฉลี่ยร้อยละ 91
โดยผู้เช่ารายใหญ่ ได้แก่ สำนักงานส่งเสริมวิสาหกิจขนาดกลางและขนาดย่อม (สสว.)
และมหาวิทยาลัยรังสิตศูนย์ศึกษาวิภาวดี ในปี 2554/55 รายได้ค่าเช่าจากอาคารดังกล่าวเป็น
76.7 ล้านบาท

หมายเหตุ: ทีเอสทีทาวเวอร์เป็นส่วนหนึ่งของทรัพย์สินที่เป็นหลักประกันตามแผนฟื้นฟูกิจการ
ซึ่งศาลล้มละลายกลางได้มีคำสั่งให้ประมูลขายทรัพย์ดังกล่าว
โดยรายได้จากการประมูลจะจัดสรรให้เจ้าหนี้ตามสัดส่วนหนี้
กลุ่มบริษัทได้ทำการประมูลขายทรัพย์และได้ผู้ชนะการประมูลแล้วเมื่อวันที่ 14 พฤษภาคม 2552
อย่างไรก็ตาม
เจ้าหนี้สองรายของกลุ่มบริษัทได้ยื่นคำร้องต่อศาลล้มละลายกลางเพื่อให้ยกเลิกการประมูลดังกล่าว
ซึ่งศาลล้มละลายกลางได้มีคำสั่งยกคำร้องดังกล่าวแล้วในวันที่ 9 มิถุนายน 2553
แต่เจ้าหนี้ทั้งสองรายได้ยื่นอุทธรณ์คำสั่งดังกล่าวต่อศาลฎีกา อย่างไรก็ตาม เมื่อวันที่ 26 มกราคม
2554 ศาลฎีกาได้มีคำสั่งยกคำร้องดังกล่าวแล้ว
และขณะนี้อยู่ระหว่างการดำเนินการเพื่อโอนทรัพย์สินให้แก่ผู้ชนะการประมูล นอกจากนี้
บริษัทฯได้นำอาคารทีเอสทีทาวเวอร์
ไปวางไว้ที่ศาลล้มละลายกลางเพื่อเป็นหลักประกันในการชำระหนี้ให้กับเจ้าหนี้ตามแผนฟื้นฟูกิจการ
และได้บันทึกตัดบัญชีมูลค่าของสินทรัพย์ และยอดคงเหลือของเจ้าหนี้ตามแผนฟื้นฟูกิจการ ออกจากบัญชี
และบันทึกผลต่างเป็นกำไรจากการวางทรัพย์เพื่อเป็นหลักประกันในการชำระหนี้ ในปี 2553/54

-   บ้านเอื้ออาทร

นอกจากโครงการพัฒนาอสังหาริมทรัพย์ โรงแรม และอาคารสำนักงานแล้ว บริษัทฯ
ยังเป็นผู้ร่วมดำเนินการจัดทำโครงการบ้านเอื้ออาทร
ซึ่งเป็นโครงการที่พักอาศัยต้นทุนต่ำให้แก่การเคหะแห่งชาติ (กคช.) ในปี 2549 บริษัทฯ
ได้ลงนามสัญญาร่วมทุนกับกคช. ในการดำเนินการสร้างบ้านเอื้ออาทรจำนวน 20,000
หน่วยในจังหวัดชลบุรี (นาจอมเทียน) ประจวบคีรีขันธ์ (หัวหิน) และสระบุรี (โคกแย้)
และได้รับการอนุมัติให้ดำเนินการสร้างบ้านเอื้ออาทรจำนวน 8,048 หน่วย
การดำเนินงานแล้วเสร็จครบถ้วนตามสัญญา ส่งมอบให้ กคช. รวม 6,324 หน่วย ส่วนที่เหลืออีก
1,724 หน่วย กคช.ได้ทำบันทึกข้อตกลงยกเลิกสัญญากับบริษัทฯ เมื่อวันที่ 31 มกราคม 2555
อย่างไรก็ตาม กลุ่มบริษัท ยังไม่มีแผนที่จะขยายโอกาสทางธุรกิจของที่พักอาศัยต้นทุนต่ำ
เว้นแต่จะพิสูจน์ได้ว่าธุรกิจนี้สามารถสร้างมูลค่าเพิ่มให้แก่กลุ่มบริษัทได้

-   ธุรกิจสนามกอล์ฟ

กลุ่มบริษัทดำเนินธุรกิจสนามกอล์ฟในโครงการธนาซิตี้ ตั้งอยู่บนถนน บางนา-ตราด ขาออก กม.14
ผ่านบริษัทย่อย ชื่อบริษัท ธนาซิตี้ กอล์ฟ แอนด์ สปอร์ต คลับ จำกัด ซึ่งให้บริการสโมสร
และสนามกอล์ฟมาตรฐาน 18 หลุม ซึ่งเป็นสนามกอล์ฟเพียงแห่งเดียวในประเทศไทยที่ออกแบบโดย
Greg Norman โดยได้ว่าจ้างผู้บริหารสนามกอล์ฟซึ่งเป็นบุคคลภายนอกที่มีความชำนาญพิเศษชื่อ
บริษัท แอ๊บโซลูท กอล์ฟ เซอร์วิส จำกัด เป็นผู้บริหารจัดการ

กลุ่มบริษัทได้ปรับปรุงสภาพสนาม และดำเนินการตกแต่งภายในใหม่ทั้งหมด
และได้เปิดบริการเต็มรูปแบบแล้วตั้งแต่เดือนตุลาคม 2553 เป็นต้นมา
ปัจจุบันสนามกอล์ฟธนาซิตี้ได้รับการตอบรับเป็นอย่างดี ทั้งจากสมาชิกและบุคคลทั่วไป
โดยได้รับรางวัล "BEST GOLF COURSE RENOVATION in ASIA 2011" (2nd Runner Up)
จากนิตยสาร ASIAN GOLF MONTHLY

ในปี 2554/55 บริษัท ธนาซิตี้ กอล์ฟ แอนด์ สปอร์ต คลับ จำกัด มีรายได้จากการดำเนินงาน 148
ล้านบาท

1.  อุตสาหกรรมอสังหาริมทรัพย์

สภาวะอุตสาหกรรมที่อยู่อาศัยในกรุงเทพฯ (ที่มา: ซีบี ริชาร์ด เอลลิส ประเทศไทย)

ในปี 2554 ที่ผ่านมา บริษัทพัฒนาอสังหาริมทรัพย์ ต่างหันมาพัฒนาโครงการแนวราบ เช่น บ้านเดี่ยว
ทาวเฮาส์ มากขึ้น เนื่องจากการก่อสร้างรถไฟฟ้าสายสีม่วงออกไปชานเมืองที่เป็นรูปธรรม
ทำให้สามารถพัฒนาบ้านเดี่ยวที่มีราคาเหมาะสมออกขายได้
แต่ด้วยเหตุการณ์อุทกภัยครั้งใหญ่เมื่อปลายปี 2554
ส่งผลให้ผู้บริโภคบางส่วนยังคงลังเลในการตัดสินใจเลือกลงทุนซื้อระหว่างบ้านเดี่ยวชานเมือง
หรือคอนโดนิเมียมในเมือง โดยเฉพาะผู้ที่มีงบประมาณจำกัด (ไม่เกิน 3 ล้านบาท)
ซึ่งสามารถเลือกซื้อคอนโดมิเนียมขนาดเล็ก บนทำเลที่ติดรถไฟฟ้า หรือซื้อบ้านเดี่ยว หรือทาวน์เฮาส์
ที่มีพื้นที่ใช้สอยที่มากกว่า ในแถบชานเมืองได้เช่นกัน ส่วนผู้ที่มีงบประมาณมากขึ้น
มีแนวโน้มที่จะเลือกซื้อคอนโดมิเนียมขนาด 2 ห้องนอนทำเลในเมืองมากกว่า

ปัจจัยในการกำหนดราคาของคอนโดมิเนียม คือ ทำเล
ซึ่งทำเลที่ติดรถไฟฟ้าเป็นทำเลที่ได้เปรียบกว่า แต่เนื่องจากจำนวนที่ดินในเมืองที่ติดรถไฟฟ้ามีน้อยลง
ประกอบกับราคาที่ดินและค่าก่อสร้างมีแนวโน้มสูงขึ้น
ทำให้โครงการใหม่จำเป็นต้องตั้งราคาขายสูงขึ้นกว่าโครงการเดิม
แม้ว่าจะตั้งอยู่บนทำเลที่มีศักยภาพด้อยกว่าโครงการที่เปิดตัวไปก่อนหน้านี้ก็ตาม

ประกอบกับร่างผังเมืองกรุงเทพฉบับปรับปรุงครั้งที่ 3
ซึ่งอยู่ระหว่างการเปิดรับฟังความคิดเห็นจากประชาชน ผู้มีส่วนได้ส่วนเสีย
ก่อนจะรวบรวมความคิดเห็นเพื่อเสนอให้คณะรัฐมนตรีพิจารณานั้น
มีการปรับเปลี่ยนข้อกำหนดซึ่งมีความแตกต่างจากผังเมืองรวม พ.ศ. 2549 เช่น 1)
เปลี่ยนเกณฑ์จำแนกประเภทอาคารจากเดิมใช้ตามกฎหมายควบคุมอาคาร เช่น "อาคารขนาดใหญ่"
เป็นการจำแนกตามขนาดพื้นที่การประกอบกิจกรรม เช่น ไม่เกิน 1,000 ตารางเมตร 2,000
ตารางเมตร 10,000 ตารางเมตร และเกินกว่า 10,000 ตารางเมตร 2)
เปลี่ยนเงื่อนไขการตั้งอยู่ริมถนน สาธารณะที่มีเขตทางไม่น้อยกว่า 10 เมตร เป็น 12 เมตร
(ในบางบริเวณ) เป็นต้น

ทั้งนี้ หากมีการประกาศใช้ข้อบังคับดังกล่าวจริงจะส่งผลโดยตรงกับราคาที่ดิน
โดยที่ดินที่มีถนนหน้าอาคารน้อยกว่า 16 เมตร
จะมีข้อจำกัดในการก่อสร้างอาคารบางประเภทหรือบางขนาด
ปัจจัยนี้จะเป็นตัวชะลออุปทานที่เข้าสู่ตลาด
และอาจทำให้ราคาคอนโดมิเนียมที่มีเหลืออยู่เดิมขยับตัวสูงขึ้น
รวมถึงราคาที่ดินที่อยู่ติดถนนใหญ่และมีข้อจำกัดน้อยกว่าจะปรับตัวสูงขึ้นเป็นอย่างมาก
ในขณะที่ที่ดินในบางทำเลจะคงที่หรือปรับตัวลดลง

สภาวะอุตสาหกรรมของคอนโดมิเนียมในกรุงเทพฯ

[]

ที่มา : ซีบี ริชาร์ด เอลลิส ประเทศไทย

อุปทานทั้งหมดของคอนโดมิเนียมในกรุงเทพในปี 2554 เท่ากับ 92,562 หน่วย เพิ่มขึ้นจากเดิมที่มี
90,243 หน่วย คิดเป็นอัตราการเพิ่ม 5.20% เมื่อเทียบกับปี 2553
อุปทานของคอนโดมิเนียมในเมืองส่วนใหญ่จะกระจุกตัวอยู่ในย่านสุขุมวิท สีลม สาทร
ซึ่งเป็นทำเลมีรถไฟฟ้าวิ่งผ่าน คิดเป็นจำนวน 63% ของจำนวนคอนโดมิเนียมทั้งหมด

อุปสงค์ อุปทาน และอัตราว่างของคอนโดมิเนียมในเขตเมืองของกรุงเทพฯ ตั้งแต่ปี 2546 –
ไตรมาส 4 ปี2554

[]

ที่มา : ซีบี ริชาร์ด เอลลิส ประเทศไทย

อุปทานของที่พักอาศัยในเขตเมืองเพิ่มขึ้นในอัตราที่ลดลง จากจำนวนน้อยกว่า 80,000 หน่วยในปี
2552 เพิ่มขึ้นเป็น 90,000 หน่วยในปี 2553 และเพิ่มขึ้นอีกเพียงเล็กน้อยในปี 2554
ในขณะเดียวกันอัตราห้องว่างในปี 2553-2554 ก็เพิ่มมากขึ้นจากปี 2552-2553 เช่นเดียวกัน

ราคาเฉลี่ย (ต่อตารางเมตร) ของคอนโดมิเนียมที่เสร็จแล้วตั้งแต่ปี 2544-2554

[]

ที่มา : ซีบี ริชาร์ด เอลลิส ประเทศไทย

เช่นเดียวกับจำนวนคอนโดมิเนียม ราคาต่อตารางเมตรโดยเฉลี่ยในทุกๆ พื้นที่ (ยกเว้นพื้นที่ สีลม
สาทร) เพิ่มขึ้นในอัตราที่ลดลงเช่นเดียวกัน

ราคาเฉลี่ยต่อตารางเมตรของคอนโดมิเนียมในย่านลุมพินี มีราคาเฉลี่ยสูงที่สุด คือ 155,471
บาท/ตร.ม. อัตราเฉลี่ยเพิ่ม 6% เมื่อเทียบกับปีที่แล้ว
ตามมาด้วยราคาเฉลี่ยของคอนโดย่านสาธร-สีลม มีราคาเฉลี่ยที่ 134,242 บาท/ ตร.ม.
และย่านสุขุมวิทที่ราคา 125,533บาท/ตร.ม.

ภาพรวมตลาดอุตสาหกรรมโรงแรมในกรุงเทพฯ และภาพรวมตลาดนักท่องเที่ยวทั้งประเทศ

ในปี 2554 จำนวนนักท่องเที่ยวต่างชาติมีอัตราเพิ่มขึ้น 12% เป็น 17.5 ล้านคน จาก 15.7
ล้านคน ในปี 2553 ในจำนวนนี้ ประกอบด้วยนักท่องเที่ยวจากอาเซียนมีจำนวนเพิ่มขึ้นสูงสุดคิดเป็น
25% และรองลงมาเป็นนักท่องเที่ยวจากยุโรปเพิ่มขึ้น 16%
แต่ด้วยเหตุการณ์มหาอุทกภัยครั้งใหญ่ระหว่างเดือนตุลาคม – พฤศจิกายน 2554
นักท่องเที่ยวเหล่านี้เปลี่ยนแปลงจุดหมายการเข้าพักจากกรุงเทพฯ เป็นจังหวัดอื่นๆ
ที่ไม่ได้รับผลกระทบจากอุทกภัย ส่งผลให้อัตราการเข้าพักของโรงแรมในกรุงเทพได้รับผลกระทบด้วย

จำนวนนักท่องเที่ยวต่างประเทศจากท่าอากาศยานสุวรรณภูมิ และท่าอากาศยานดอนเมือง

[]

ที่มา : ซีบี ริชาร์ด เอลลิส ประเทศไทย

ภาพรวมตลาดโรงแรมในกรุงเทพฯ

ผลกระทบจากมหาอุทกภัยที่เกิดขึ้นเมื่อปลายปี 2554 ส่งผลให้อัตราการเข้าพักเฉลี่ยของโรงแรมชั้นดี
ในกรุงเทพฯ มีอัตราลดต่ำลงเหลือเพียง 46% เมื่อเทียบกับไตรมาส 4 ปี 2553 ที่เคยสูงถึง 57%
อย่างไรก็ตาม โรงแรม ชั้นดีในกรุงเทพฯ ยังคงมีราคาเฉลี่ยห้องพักต่อวันเพิ่มขึ้น 11%
เมื่อเทียบกับปี 2553 แม้ว่าอัตราการเข้าพักจะลดลง ก็ตาม และในปี 2555
จะมีห้องของโรงแรมเพิ่มขึ้นอีกจำนวน 5,700 ห้อง หรือคิดเป็น 18%
ของจำนวนห้องพักโรงแรมทั้งหมดในปัจจุบัน ซึ่งคาดว่าน่าจะมีผลกระทบต่ออัตราการเข้าพัก
และราคาเฉลี่ยห้องพักต่อวันในอนาคต

อุปทานของห้องพักโรงแรมในกรุงเทพฯ บริเวณ Down town ในอนาคต

[]

  ที่มา : ซีบี ริชาร์ด เอลลิส ประเทศไทย

ในปี 2554 จำนวนห้องพักของโรงแรมในกรุงเทพฯ เพิ่มขึ้น 9% เมื่อเทียบกับปี 2553
โดยมีจำนวนห้องพักเพิ่มขึ้น 991 ห้อง จากจำนวนห้องพักทั้งสิ้น 31,806 ห้อง
ซึ่งเป็นผลมาจากการเปิดโรงแรมใหม่ 5 โครงการ ได้แก่ โรงแรมแกรนด์เซนเตอร์พอยท์ สุขุมวิท,
โรงแรมโนโวเทล กรุงเทพ แพลตินั่ม, โรงแรม เอ ลอฟท์ กรุงเทพ, โรงแรมเอส33 คอมแพค
สุขุมวิท กรุงเทพ และโรงแรมสกาย

ในปี 2555 คาดการณ์ว่าจะมีห้องพักของโรงแรมเพิ่มขึ้นอีกประมาณ 5,700 ห้อง
ประกอบด้วยห้องของโรงแรมชั้นดี 900 ห้อง โรงแรมระดับบน 3,000 ห้อง โรงแรมระดับกลาง
900 ห้อง และโรงแรมระดับล่าง 900 ห้อง

ทั้งนี้ จำนวนของห้องพักในกรุงเทพฯ ส่วนใหญ่อยู่ในย่านเพลินจิต สุขุมวิท คิดเป็น 63%
ของจำนวนห้องพักทั้งหมด รองลงมา คือ บริเวณสีลม สาทร 21% และตามด้วยบริเวณติดแม่น้ำ 16%

อุปทานของห้องพักโรงแรมในเขตเมืองของกรุงเทพฯ

[]

ที่มา : ซีบี ริชาร์ด เอลลิส ประเทศไทย

รายได้เฉลี่ยต่อห้องพัก (RevPar) และราคาเฉลี่ยห้องพักต่อวัน (ADR)
ของโรงแรมชั้นนำในกรุงเทพฯ

[]

  ที่มา : ซีบี ริชาร์ด เอลลิส ประเทศไทย

ในไตรมาส 4 ปี 2554 อัตราเข้าพักเฉลี่ยของโรงแรมชั้นดี ในกรุงเทพมีอัตราลดต่ำลงเป็น 46%
เมื่อเทียบกับช่วงเดียวกันของ ปี 2553 ที่เคยสูงถึง 57%
โดยราคาเฉลี่ยห้องพักต่อวันของโรงแรมตั้งแต่ระดับ 4 ดาวขึ้นไปในกรุงเทพฯ อยู่ที่ 7,018 บาท
เพิ่มขึ้น 11% จากปี 2553 และค่าห้องพักเฉลี่ยต่อห้องทั้งหมดที่มี (Revenue Per Available
Room หรือ RevPAR) นั้นอยู่ที่ 3,123 บาท หรือลดลง 10% จากปี 2553

ภาพรวมตลาดอาคารสำนักงานปี 2554

ตลาดอาคารสำนักงานในปี 2554 นับว่ายังทรงตัวต่อเนื่องจากปี 2553
แม้ว่าจะต้องเผชิญปัญหาอุทกภัยในช่วงไตรมาสสุดท้ายของปี พื้นที่สำนักงานสะสมในปัจจุบันที่มีจำนวน
7.641 ล้านตารางเมตร ลดลงจากปีที่ผ่านมา 1% โดยมีพื้นที่ว่าง 0.985 ล้านตารางเมตร ในปี
2555 ตลาดอาคารสำนักงานมีแนวโน้มขยายตัวอีกประมาณ 7% หรือคิดเป็นพื้นที่ประมาณ 500,000
ตารางเมตร ซึ่งคาดว่าอุปสงค์จะมีการดูดซับได้ แม้จะไม่สูงมากนัก
เนื่องจากภาวะฟื้นตัวของเศรษฐกิจภายหลังน้ำลดและการขยายกำลังการผลิตอาจจะยังไม่จะไม่เติบโตมากนักภายใน
1-2 ปีนี้

ราคาค่าเช่าเฉลี่ยปี 2554 ปรับเพิ่มขึ้นจากปี 2553 มาอยู่ที่ 489 บาท/ตารางเมตร คิดเป็น 4%
หรือเพิ่มขึ้น 17 บาท ต่อตารางเมตร เมื่อพิจารณาเป็นรายพื้นที่พบว่า พื้นที่ธนบุรี นนทบุรี เพลินจิต
ชิดลม รัชดาภิเษก พญาไท และสุขุมวิทเพิ่มขึ้น 35%, 5%, 4%, 4%, 1% และ 0.3% ตามลำดับ
ส่วนพื้นที่อื่นๆ ปรับราคาลดลงเพียง 0.3-3% โดยพื้นที่สำนักงานเกรดเอ ปรับราคาเพิ่มขึ้น 3%
มาอยู่ที่ 640บาท/ตร.ม. และเกรดบีลดลง 4% มาอยู่ที่ 467 บาท/ตร.ม.

อัตราการเช่าเฉลี่ยรายพื้นที่ ระหว่างปี 2553 และปี 2554

[]

ที่มา : ฝ่ายวิจัยและพัฒนา บริษัท พลัสพร๊อพเพอตี้ จำกัด

ราคาค่าเช่าเฉลี่ยระหว่างปี 2553 และ ปี 2554

[]

ที่มา : ฝ่ายวิจัยและพัฒนา บริษัท พลัสพร๊อพเพอตี้ จำกัด

1.  ธุรกิจบริการ

    1.  ธุรกิจเงินอิเล็กทรอนิกส์ (e-money)

บีทีเอสซีได้จัดตั้งบีเอสเอสเพื่อให้บริการเงินอิเล็กทรอนิกส์ (e-money) พร้อมระบบตั๋วร่วม
(common ticketing system) สำหรับระบบขนส่งต่างๆ
และได้ร่วมลงนามสัญญาพัฒนาระบบบัตรโดยสารร่วมกับบริษัท รถไฟฟ้ากรุงเทพ จำกัด (มหาชน)
(“บีเอ็มซีแอล”) ซึ่งเป็นผู้เดินรถไฟฟ้าเอ็มอาร์ที
เพื่อร่วมกันดำเนินงานระบบตั๋วร่วมสำหรับระบบขนส่งมวลชนของทั้งสองฝ่าย ทั้งนี้
เพื่อเป็นการอำนวยความสะดวกแก่ผู้โดยสารให้สามารถใช้บัตรโดยสารเพียงใบเดียวเดินทางกับระบบขนส่งมวลชนทั้งสองระบบ
นอกจากนี้ บีเอสเอสยังเปิดโอกาสให้ธนาคารพาณิชย์ ร้านค้า และผู้ให้บริการต่างๆ
เข้าร่วมใช้ระบบเงินอิเล็กทรอนิกส์นี้ได้ เพื่อให้เกิดการใช้งานระบบอย่างกว้างขวางมากขึ้น
และทำให้ผู้โดยสารได้รับความสะดวกมากขึ้นตามไปด้วย

ในปัจจุบัน บีเอสเอสได้รับอนุญาตให้ประกอบกิจการที่เกี่ยวข้องกับเงินอิเล็กทรอนิกส์ (e-money)
โดยได้รับใบอนุญาตจากกระทรวงเทคโนโลยีสารสนเทศและการสื่อสารในวันที่ 24 มิถุนายน 2554
และจากกระทรวงการคลังในวันที่ 1 กรกฎาคม 2554
โดยบีเอสเอสได้เริ่มให้บริการเงินอิเล็กทรอนิกส์ (e-money) ภายใต้ชื่อ “แรบบิท (rabbit)”
แก่บุคคลเฉพาะกลุ่มในวันที่ 28 กุมภาพันธ์ 2555 และได้ให้บริการแก่บุคคลทั่วไปในวันที่ 1
พฤษภาคม 2555 โดยในระยะแรกมีผู้ให้บริการ คือ รถไฟฟ้าบีทีเอสและร้านค้าชั้นนำหลายราย อาทิ
แมคโดนัลด์ สตาร์บัคส์ โออิชิกรุ๊ป และ
บีเอสเอสคาดว่าจะมีจำนวนผู้ให้บริการที่เข้าร่วมรับบัตรเงินอิเล็กทรอนิกส์แรบบิทได้มากกว่า 20
ราย และกว่า 700 สาขา ภายในสิ้นปี 2555 โดยบีเอสเอสตั้งเป้าว่าจะมีจำนวนผู้ถือบัตรมากกว่า
1 ล้านใบ และรถไฟฟ้าเอ็มอาร์ทีและรถเมล์ด่วนบีอาร์ทีจะเข้าร่วมรับบัตรเงินอิเล็กทรอนิกส์ได้
รวมทั้งขยายช่องทางการเติมเงินเพิ่มได้ภายในสิ้นปี 2555 ทั้งนี้ ในส่วนของการเข้าลงทุนนั้น
บีทีเอสซีตกลงให้สิทธิบีเอ็มซีแอลเข้าลงทุนและถือหุ้นในบีเอสเอสได้ตามสัดส่วนจำนวนผู้โดยสารเฉลี่ยรายวันและค่าโดยสารเฉลี่ยของบีทีเอสซี
และบีเอ็มซีแอลในรอบ 6 เดือนล่าสุดก่อนวันที่บีเอ็มซีแอลจะเข้าซื้อหุ้น นอกจากนี้
ภายในกำหนดเวลา 3 เดือนนับจากวันที่บีเอ็มซีแอลได้เข้าเป็นผู้ถือหุ้นในบีเอสเอส
หรือระยะเวลาอื่นใดที่คู่สัญญาจะเห็นชอบร่วมกัน

นอกจากนี้
คู่สัญญาตกลงให้สิทธิธนาคารพาณิชย์ไทยที่บีทีเอสซีและบีเอ็มซีแอลเสนอชื่อฝ่ายละหนึ่งรายเข้าเป็นผู้ร่วมลงทุน
และถือหุ้นในบีเอสเอสได้ในสัดส่วนการเข้าถือหุ้นรวมกันของธนาคารพานิชย์ทั้งสองแห่งไม่เกินร้อยละ
10 ของทุนทั้งหมด ในปัจจุบัน บีเอสเอสมีทุนชำระแล้ว 400 ล้านบาท โดยบีทีเอสซีถือหุ้นร้อยละ 90
และธนาคารกรุงเทพ จำกัด (มหาชน) ถือหุ้นร้อยละ 10

2.  ธุรกิจการให้บริการลูกค้าสัมพันธ์และโปรแกรมส่งเสริมการขายด้วยเครื่องพิมพ์คูปองอัตโนมัติ
    (coupon kiosks)

แครอท รีวอร์ดส จัดตั้งขึ้นเมื่อวันที่ 6 กรกฎาคม 2553 เพื่อให้บริการด้านงานลูกค้าสัมพันธ์ (CRM
loyalty program) ที่เกี่ยวข้องกับบัตรเงินอิเล็กทรอนิกส์แรบบิท โดยแครอท
รีวอร์ดสบริการโปรแกรมสะสมแต้มเพื่อดึงดูดให้
ผู้ถือบัตรเข้ามาร่วมเติมมูลค่าและใช้งานบัตรเงินอิเล็กทรอนิกส์แรบบิทกับผู้เข้าร่วมให้บริการ
โดยแต้มที่สะสมนั้นสามารถนำมาแลกของรางวัลต่างๆ ผ่านทางเว็บไซต์ของแครอท รีวอร์ดสได้
รายได้ของแครอท
รีวอร์ดสจะมาจากการขายแต้มแก่พันธมิตรเพื่อแลกกับข้อความและโครงการส่งเสริมการขายให้แก่สมาชิก
ทั้งนี้ แครอท รีวอร์ดส ได้เริ่มให้บริการในส่วนของลูกค้าสัมพันธ์ในวันที่ 1 พฤษภาคม 2555
และตั้งเป้าว่าจะมีสมาชิก 500,000 ราย ภายในปีแรกของการให้บริการ

แครอท รีวอร์ดสยังมีแผนในการติดตั้งเครือข่ายตู้พิมพ์คูปองอัตโนมัติที่สถานีรถไฟฟ้าบีทีเอส
และสถานีระบบขนส่งมวลชนรายอื่น ศูนย์การค้า และอาคารสำนักงานอีกด้วย
โดยตู้พิมพ์คูปองอัตโนมัตินี้จะให้บริการแก่สมาชิก แครอท รีวอร์ดสในการตรวจสอบแต้มคงเหลือ
แลกคะแนนสะสม และพิมพ์คูปองส่งเสริมการขายจากร้านอาหารประเภท QSR - Quick Service
Restaurants หรือสินค้าประเภท FMCG – Fast Moving Consumer Goods
โดยรายได้จะมาจากการขายคูปองและการโฆษณารายเดือน ทั้งนี้ แครอท รีวอร์ดส
มีแผนที่จะให้บริการเครือข่ายตู้พิมพ์คูปองอัตโนมัติจำนวน 60 ตู้
ที่สถานีรถไฟฟ้าบีทีเอสได้ในเดือนสิงหาคม 2555 และจะขยายเพิ่มเติมเป็นจำนวน 100 ตู้ภายในปี
2555

3.  ธุรกิจบริหารโรงแรม

กลุ่มบริษัทได้ร่วมทุนกับผู้ร่วมทุนซึ่งมีประสบการณ์บริหารโรงแรมมาอย่างยาวนาน เพื่อจัดตั้งบริษัท
แอ๊บโซลูท โฮเต็ล เซอร์วิส จำกัด และ แอ๊บโซลูท โฮเต็ล เซอร์วิส ฮ่องกง ลิมิเต็ด
เพื่อให้บริการให้คำปรึกษา และบริหารจัดการเครือโรงแรม “U Hotels & Resorts” และ
“Eastin” ทั้งที่อยู่ในประเทศและต่างประเทศ นอกจากโรงแรม ยู เชียงใหม่ โรงแรม ยู
อินจันทรี กาญจนบุรี และโรงแรมอีสติน แกรนด์ สาทร กรุงเทพฯ แล้ว บริษัท แอ๊บโซลูท โฮเต็ล
เซอร์วิส จำกัด ยังมีแผนการที่จะบริหารโรงแรมของกลุ่มบริษัทอีก 2 แห่ง ภายใต้แบรนด์ “U
Hotels & Resorts” คือ โรงแรม ยู สาทร ที่ซอยอรรถการประสิทธิ์ ถนนสาทร
ซึ่งอยู่ระหว่างการก่อสร้าง และโรงแรม ยู เขาใหญ่ ซึ่งอยู่ระหว่างการรอความพร้อมของตลาด
นอกจากนี้ แอ็บโซลูทยังได้ลงนามในสัญญาบริหารโรงแรมกับบริษัทอื่นๆ ทั้งในและต่างประเทศ ซึ่ง ณ
ปัจจุบัน ได้ลงนามในสัญญาบริหารโรงแรมไปแล้ว 53 แห่ง นับรวมประมาณ 5,900 ห้อง ภายใต้
แบรนด์ “U Hotels & Resorts” และ “Eastin” โดยในปัจจุบันได้เปิดให้บริการแล้ว 13 แห่ง

4.  ธุรกิจรับเหมาและรับบริหารงานก่อสร้าง

บริษัทฯ ได้จัดตั้งบริษัท ฮิบเฮง คอนสตรัคชั่น (ประเทศไทย) จำกัด (ภายหลังได้เปลี่ยนชื่อเป็น
บริษัท เอชเอชที คอนสตรัคชั่น จำกัด)
เพื่อดำเนินธุรกิจรับเหมาและรับบริหารงานก่อสร้างโครงการต่างๆ ของกลุ่มบริษัท เช่น
โครงการโรงแรมอีสติน แกรนด์ สาทร กรุงเทพฯ โครงการ ABSTRACTS Phahonyothin Park
โครงการ ABSTRACTS Sukhumvit 66/1 โครงการปรับปรุงสโมสรกีฬาและกอล์ฟ ธนาซิตี้
(Thana City Golf and Sports Club) และโครงการโรงแรม ยู สาทร เป็นต้น

2.  โครงการในอนาคต

    1.  ธุรกิจระบบขนส่งมวลชน

    1.  การสั่งซื้อรถไฟฟ้าเพิ่มเติม

เพื่อรองรับความต้องการของผู้โดยสารที่เพิ่มขึ้นจากการเปิดให้บริการของส่วนต่อขยายสายสุขุมวิท
จากสถานีอ่อนนุชถึงแบริ่ง บีทีเอสซีได้ลงนามสัญญาซื้อรถไฟฟ้าเพิ่มเติมอีก 35 ตู้
จากซีเมนส์ในเดือนกันยายน 2553 เพื่อเพิ่มตู้โดยสารของรถไฟฟ้า 35 ขบวนเดิมให้เป็น 4
ตู้ต่อขบวน โดยคาดว่าจะทยอยนำรถไฟฟ้าดังกล่าวเข้ามาในปี 2555 ทั้งนี้
บีทีเอสซีจะต้องใช้เงินลงทุนทั้งหมดประมาณ 43.2 ล้านยูโร และ 81.9 ล้านบาท ซึ่ง ณ วันที่ 31
มีนาคม 2555 บีทีเอสซีมีกำหนดชำระเงินลงทุนที่เหลือประมาณ 24.9 ล้านบาท และ 13 ล้านยูโร
ภายในปี 2555/56 โดยบีทีเอสซีใช้แหล่งเงินทุนจากเงินกู้ในลักษณะ Project Finance

นอกจากนี้ เพื่อรองรับการให้บริการเดินรถจากการจะเปิดให้บริการของส่วนต่อขยายสายสีลม
จากสถานี วงเวียนใหญ่ ไปบางหว้า ซึ่งคาดว่าจะสามารถเริ่มเปิดให้บริการ 2 สถานีแรกในปี
2556 บีทีเอสซีได้ลงนามสัญญาซื้อรถไฟฟ้าเพิ่มเติมอีก 5 ขบวน
จากซีอาร์ซีซึ่งเป็นบริษัทผลิตรถไฟและรถไฟฟ้าชั้นนำในประเทศจีน โดยรถไฟฟ้าแต่ละขบวนจะมี 4 ตู้
รวมเป็น 20 ตู้ รถไฟฟ้าดังกล่าวจะทยอยนำเข้ามาภายในปี 2556 ทั้งนี้
บีทีเอสซีต้องใช้เงินลงทุนทั้งหมดประมาณ 14.2 ล้านยูโร และ 110.3 ล้านเรนมินบิ ซึ่ง ณ วันที่
31 มีนาคม 2555 บีทีเอสซีมีกำหนดชำระเงินลงทุนที่เหลือประมาณ 2.8 ล้านยูโร และ 110.3
ล้านเรนมินบิ ภายในปี 2556/57 โดยบีทีเอสซีใช้แหล่งเงินทุนจากเงินกู้ในลักษณะ Project
Finance

2.  ระบบขนส่งมวลชนอื่นๆ

นอกเหนือจากที่บีทีเอสซีได้รับการว่าจ้างเป็นผู้ให้บริการเดินรถและซ่อมบำรุงรถไฟฟ้า
ตามสัญญาการให้บริการเดินรถและซ่อมบำรุง โครงการระบบขนส่งมวลชนกรุงเทพมหานคร
ฉบับลงวันที่ 3 พฤษภาคม 2555 นั้น
บีทีเอสซีก็ยังมีความสนใจจะรับเป็นผู้ดำเนินการของโครงการรถไฟฟ้าในอนาคตทั้งที่เป็นส่วนต่อขยายจากระบบรถไฟฟ้าบีทีเอส
และระบบขนส่งมวลชนอื่นๆ ไม่ว่าจะเป็นแบบรับจ้างบริหารและดำเนินงาน หรือแบบที่บีทีเอสซีเป็น
ผู้ลงทุนบางส่วนหรือทั้งหมด ทั้งนี้ บริษัทฯ และบีทีเอสซี จะพิจารณารายละเอียด ความเสี่ยง
และคำนึงถึงประโยชน์แก่ บีทีเอสซี และบริษัทฯ สำหรับโครงการอื่นๆ
โดยเฉพาะส่วนต่อขยายสายสีเขียวจากหมอชิตไปสะพานใหม่ และจาก แบริ่งไปสมุทรปราการ
ซึ่งภาครัฐยังอยู่ระหว่างการเตรียมการ
และยังไม่มีการสรุปแนวทางและบทบาทที่จะให้ภาคเอกชนมีส่วนร่วมนั้น
บีทีเอสซีมีแผนการที่จะติดตามอย่างใกล้ชิด
และจะประเมินโอกาสในการเข้าร่วมประมูลไม่ว่าจะเป็นแบบที่บีทีเอสซีเป็นผู้บริหารและดำเนินงานเท่านั้น
หรือแบบที่บีทีเอสซีต้องลงทุนก่อสร้างโครงสร้างพื้นฐานเอง
หากโอกาสดังกล่าวก่อให้เกิดมูลค่าเพิ่มแก่บีทีเอสซี และบริษัทฯ ก็จะพิจารณาลงทุน

นอกจากนี้ บีทีเอสซียังมีความสนใจที่จะประกอบธุรกิจระบบขนส่งมวลชนอื่นๆ อาทิเช่น
รถไฟฟ้าขนาดเบา (Light Rail)
อีกทั้งบีทีเอสซียังมีความสนใจที่จะประกอบธุรกิจระบบขนส่งมวลชนในต่างประเทศ
โดยใช้ประโยชน์จากประสบการณ์ของบีทีเอสซี โดยอาจเป็นการทำธุรกิจในรูปแบบต่างๆ กัน
ไม่ว่าจะเป็นการรับจ้างดำเนินการ การลงทุน หรือการเป็นที่ปรึกษา

2.  ธุรกิจสื่อโฆษณา

กลุ่มวีจีไอมีแผนงานซึ่งจะดำเนินการในปี 2555/56 ดังนี้

  4.5.2.1 โครงการติดตั้งรั้วและประตูกั้นชานชาลาและสื่อโฆษณา (Platform Screen Doors
  and Media) บนสถานีรถไฟฟ้าบีทีเอส

บีทีเอสซีมีโครงการที่จะติดตั้งรั้วและประตูกั้นขอบชานชาลา
เพื่อเพิ่มมาตรการด้านความปลอดภัยสำหรับผู้โดยสารให้มากยิ่งขึ้น
โดยประตูกั้นขอบชานชาลาจะเปิดเมื่อรถไฟฟ้าจอดสนิทโดยจะเปิดพร้อมๆ
กับการเปิดประตูของรถไฟฟ้า และจะปิดก่อนที่ประตูรถไฟฟ้าจะปิด ทั้งนี้
ประตูรถไฟฟ้าจะไม่เปิดหากรถไฟฟ้ายังไม่จอดอยู่ในตำแหน่งที่กำหนด
โดยวีจีไอมีแผนที่จะเข้าร่วมโครงการโดยการติดตั้งสื่อโฆษณาบนพื้นที่บางส่วนของรั้วและผนังประตูกั้นชานชาลาดังกล่าว
และเพื่อป้องกันผลกระทบที่อาจจะเกิดกับรายได้จากสื่อโฆษณาบนขบวนรถไฟฟ้า
วีจีไอจึงได้เสนอเข้าร่วมในโครงการดังกล่าวกับบีทีเอสซีโดยเป็นผู้ลงทุนติดตั้งรั้วและประตูกั้นขอบชานชาลาและสื่อโฆษณา
เพื่อควบคุมสัญญาณการแพร่ภาพข่าวสารและโฆษณาให้สอดคล้องสัมพันธ์ไปกับสื่อโฆษณาบนขบวนรถไฟฟ้าและได้รับสิทธิในการหารายได้จากการโฆษณาบนพื้นที่บางส่วนของรั้วและผนังประตูกั้นชานชาลาดังกล่าว

  4.5.2.2 โครงการลงทุนติดตั้งสื่อโฆษณาดิจิตอล (Digital) และสื่อโฆษณาภาพนิ่ง (Static)
  เพิ่มเติมในระบบเครือข่ายรถไฟฟ้าบีทีเอสและโมเดิร์นเทรด

(1) โครงการลงทุนในระบบเครือข่ายบีทีเอส

ภายในปลายปี 2555 วีจีไอมีแผนการลงทุนติดตั้งสื่อโฆษณาดิจิตอล (Digital)
เพิ่มเติมสำหรับตู้โดยสารรถไฟฟ้าใหม่จำนวน 35 ตู้ ของรถไฟฟ้า 35 ขบวนเดิม (จาก 35 ขบวนๆ
ละ 3 ตู้ เป็น 35 ขบวนๆ ละ 4 ตู้) ซึ่งปัจจุบันวิ่งให้บริการในสายสุขุมวิท (สีเขียวอ่อน)
ซึ่งจะทำให้จำนวนตู้โดยสารเพิ่มขึ้นจาก 105 ตู้ เป็น 140 ตู้
และสามารถรองรับปริมาณผู้โดยสารต่อเที่ยวเพิ่มขึ้นไม่น้อยกว่า 25% ทั้งระบบ

  (2) โครงการลงทุนในโมเดิร์นเทรด

กลุ่มวีจีไอมีโครงการติดตั้งสื่อโฆษณาดิจิตอล (Digital) และสื่อโฆษณาภาพนิ่ง (Static) ในพื้นที่
Non Sales floor โมเดิร์นเทรดอีกจำนวน 50 สาขา ได้แก่

-   ลงทุนติดตั้งป้ายภาพนิ่งบริเวณบันไดเลื่อน (Escalator Lightbox)
    ป้ายภาพนิ่งบริเวณที่เก็บรถเข็น (Cart Lightbox)
    และป้ายภาพนิ่งบริเวณทางเข้าห้างโมเดิร์นเทรด (Entrance Lightbox)
    สำหรับสาขาใหม่ของโมเดิร์นเทรด 30 สาขา

-   ลงทุนติดตั้งสื่อโฆษณาจอดิจิตอลขนาดใหญ่เพื่อเปลี่ยนแทนป้ายหมุนสลับ 3 ภาพ (Trivision)
    ที่ติดตั้งบริเวณทางเข้าห้างโมเดิร์นเทรดจำนวน 20 สาขา

  4.5.2.3
  โครงการลงทุนในซอฟท์แวร์ระบบงานทางธุรกิจและพัฒนาปรับปรุงโครงข่ายไอทีให้รองรับการเติบโตของธุรกิจ

กลุ่มวีจีไอมีการว่าจ้างบริษัทภายนอกเพื่อพัฒนาซอฟต์แวร์สำหรับควบคุมระบบงานด้านขายและระบบปฏิบัติการให้เชื่อมต่อกันกับระบบงานบัญชี
และยังมีแผนการลงทุนในระบบเครือข่ายสารสนเทศ (Information Technology)
เพื่อให้ระบบภายในของกลุ่มวีจีไอสามารถเชื่อมต่อกันได้อย่างมีประสิทธิภาพ
รวมทั้งมีระบบสำรองฉุกเฉินเพื่อให้การดำเนินธุรกิจมีความต่อเนื่องไม่หยุดชะงัก
และยังสามารถรองรับเทคโนโลยีใหม่ๆ และรองรับการเติบโตของกลุ่มวีจีไอ

1.  ธุรกิจอสังหาริมทรัพย์

4.5.3.1 อสังหาริมทรัพย์ที่อยู่ในแนวเส้นทางรถไฟฟ้า

  (1) โครงการ ABSTRACTS บริเวณสถานีรถไฟฟ้าพญาไท

บริษัท ก้ามกุ้ง พร็อพเพอร์ตี้ จำกัด มีแผนการที่จะพัฒนาโครงการคอนโดมิเนียมพักอาศัยสูงกว่า 40
ชั้น ประกอบด้วยห้องชุดจำนวนประมาณ 400 หน่วย พร้อมสิ่งอำนวยความสะดวกครบครัน
ภายใต้แบรนด์ ABSTRACTS ซึ่งตั้งอยู่บนที่ดินเนื้อที่ประมาณ 2 ไร่ ติดกับสถานีรถไฟฟ้าพญาไท
อันเป็นสถานีเดียวในปัจจุบันที่เป็นจุดเชื่อมต่อของรถไฟฟ้า 3 ระบบ กล่าวคือ รถไฟฟ้าบีทีเอส
รถไฟฟ้าแอร์พอร์ตลิงค์ และรถไฟฟ้าสายสีแดง
ซึ่งขณะนี้อยู่ในระหว่างการออกแบบก่อสร้างและดำเนินการเพื่อขออนุญาตกับหน่วยงานที่เกี่ยวข้อง

  (2) โครงการ BTS Square ถนนพหลโยธิน จตุจักร

บีทีเอส แอสเสทส์ เป็นเจ้าของที่ดินเนื้อที่กว่า 15 ไร่ ตั้งอยู่บนถนนพหลโยธิน ตรงข้ามสวนจตุจักร
ใกล้ที่ตั้งสำนักงานใหญ่ของบีทีเอสซี ซึ่งขณะนี้อยู่ในระหว่างการออกแบบแนวความคิด (Conceptual
Design) ในรูปแบบต่างๆ
เพื่อศึกษาและพิจารณาความเป็นไปได้ในการสร้างกลุ่มอาคารเนื้อที่รวมประมาณ 200,000
ตารางเมตร ซึ่งจะประกอบด้วยอาคารสำนักงาน อาคารที่พักอาศัย พื้นที่เพื่อการพาณิชย์
และอาคารจอดรถ โดยอาคารทั้งหมดจะมีทางเดินถึงกันและเชื่อมต่อเข้ากับสถานีรถไฟฟ้าหมอชิตได้
โดยคาดว่าจะต้องใช้เงินลงทุนสำหรับทั้งโครงการกว่า 7,000 ล้านบาท

ณ เดือนพฤษภาคม 2555 ราคาประเมินที่ดินดังกล่าว เป็น 1,252 ล้านบาท

4.5.3.2 อสังหาริมทรัพย์ที่อยู่ในทำเลอื่นๆ

  (1) โรงแรม ยู สาทร

โรงแรม ยู สาทร เป็นโครงการโรงแรมในเครือโรงแรม “U Hotels and Resorts”
บนที่ดินเนื้อที่ประมาณ 16 ไร่ ตั้งอยู่ในซอยอรรถการประสิทธิ์ ใกล้ถนนสาทรและศูนย์กลางธุรกิจ
บริษัทฯ ได้ลงนามในสัญญากับกรมธนารักษ์ เพื่อเช่าที่ดินเป็นระยะเวลา 30 ปี
โดยจะพัฒนาเป็นโรงแรมแนวราบ และอาคารพักอาศัยรวม จำนวน 86 หน่วย
คาดว่าจะใช้เงินลงทุนประมาณ 700 ล้านบาท โครงการได้เริ่มก่อสร้างในเดือนกุมภาพันธ์ 2555
และคาดว่าจะแล้วเสร็จสามารถเริ่มเปิดดำเนินงานได้ภายในปี 2557

  (2) โรงแรม ยู เขาใหญ่

ที่ดินโครงการโรงแรม ยู เขาใหญ่ มีเนื้อที่ประมาณ 20 ไร่ ตั้งอยู่ที่ตำบลโป่งตาลอง
อำเภอปากช่อง จังหวัดนครราชสีมา ใกล้กับเขตวนอุทยานแห่งชาติเขาใหญ่ โดยบริษัท เมืองทอง
แอสเซ็ทส์ จำกัด เป็นเจ้าของที่ดิน และมีแผนการที่จะพัฒนาที่ดินนี้เป็นโรงแรมในเครือโรงแรม “U
Hotels and Resorts” โดยโครงการดังกล่าวยังอยู่ในขั้นตอนการออกแบบและวางผัง
เพื่อรอความพร้อมของสภาวะตลาด

ณ เดือนมีนาคม 2555 ราคาประเมินที่ดินดังกล่าว เป็น 8 ล้านบาท

  (3) โครงการปราณคีรี

ที่ดินบริเวณ ตำบลโป่งตาลอง อำเภอปากช่อง จังหวัดนครราชสีมา เนื้อที่กว่า 600 ไร่
โดยกลุ่มบริษัทเป็นเจ้าของที่ดิน
และมีแผนการจะพัฒนาให้เป็นโครงการที่พักอาศัยบนเนินเขาที่มีภูมิทัศน์ ท่ามกลางสิ่งแวดล้อมที่ดี
รายล้อมรอบโครงการโรงแรม ยู เขาใหญ่
โดยขณะนี้ยังอยู่ในระหว่างดำเนินการเพื่อขอจัดสรรกับทางหน่วยงานที่เกี่ยวข้อง

ณ เดือนมีนาคม 2555 ราคาประเมินที่ดินดังกล่าว เป็น 295 ล้านบาท